  MALTA

DEBATES TAL-KAMRA TAD-DEPUTATI

(Rapport Ufficjali u Rivedut)

ID-DISA' PARLAMENT

Seduta Nru. 127

It-Tlieta,  22 ta' Ġunju, 1999

Stampat fl-Ufficcju ta' l-Iskrivan

Kamra tad-Deputati

MALTA

Prezz Lm1

ID-DISA' PARLAMENT

Seduta Nru. 127

It-Tlieta,  22 ta' Ġunju, 1999

Il-Kamra tad-Deputati ltaqghet fil-Kamra tal-Parlament,

il-Palazz, il-Belt Valletta, fid-6.04 p.m.

Talba

SEDUTA NRU.  127

It-Tlieta,  22 ta' Ġunju, 1999

WERREJ

MINUTI
273

MISTOQSIJIET -TWEĠIBIET ORALI
273

TQEGĦID TA' KARTI
278

ORDNIJIET TAL-ĠURNATA

RIŻOLUZZJONI DWAR FONDI GĦAL ĦTEĠIJIET SPEĊJALI LIL KUNSILLI LOKALI
280

AĠĠORNAMENT
299

MISTOQSIJIET GĦAL TWEĠIBIET ORALI MWIEĠBA BIL-MIKTUB
304



MINUTI

Il-Minuti tas-Seduta Nru 126 li saret fil-21 ta' Ġunju, 1999 ġew konfermati.

MISTOQSIJIET -TWEĠIBIET ORALI

TCB - SAN ĠORĠ - TRIQ DRAGONARA

7665.  L-ONOR.  JOSEPH CUSCHIERI staqsa lill-Ministru għat-Trasport u Komunikazzjoni: Jista' l-Ministru jgħid jekk Triq Dragonara, fid-direzzjoni tal-bajja ta' San Ġorġ,  hijiex approvata bħala one-way mit-traffic control board?  Jekk inhu hekk, jista' l-Ministru jieħu l-passi neċessarji biex dak approvat jiġi fis-seħħ?

  ONOR.  ĊENSU GALEA (Ministru għat-Trasport u Komunikazzjoni):   Jien informat li sa Awissu ta` l-1996 Triq Dragonara kienet one-way fid-direzzjoni tal-bajja ta` San Ġorġ iżda fuq talba tal-pulizija u tad-direttur tat-toroq din saret two-way.  

  Il-pulizija talbet lill-bord għall-kontroll tat-traffiku biex is-sistema preżenti għalissa tibqa' fis-seħħ u tiġi riveduta meta jinfetħu toroq ġodda fiz-zona.

  MR SPEAKER (Onor. Anton Tabone):  L-Onor. Cuschieri, mistoqsija supplimentari.

  ONOR. JOSEPH CUSCHIERI:  Ma jidhirlux il-Ministru li minkejja s-suġġerimenti tat-TCB din it-triq qed toħloq konġestjoni, speċjalment fil-weekends?

  Mistoqsija oħra mhux daqstant relatata - kont għamiltha qabel u fil-fatt kien irrispondieni l-Ministru - hija rigward Triq Lapsi u Triq San Ġorġ f'San Ġiljan, fejn żmien ilu kienu saru diversi xogħlijiet.  Meta se jsir ix-xogħol ta' manutenzjoni fuq dawn it-toroq li tant huma fi stat ħażin li kważi lanqas huma tajbin biex tgħaddi karozza minnhom?  

  Nixtieq ukoll nistaqsi lill-Ministru jekk bil-miżura ġdida li qed tittieħed - biex il-kunsilli lokali jibdew jagħmlu a spejjeż tagħhom toroq li qatt ma saru u mbagħad jitħallsu tagħhom wara tliet snin - huwiex jikkonsidra li jirrifondi lill-kunsilli lokali l-imgħaxijiet li jkunu tilfu fuq dawk il-flus.

  MR. SPEAKER:  Il-Ministru.  

  ONOR. CENSU GALEA:  Mr Speaker, evidentement il-persuni esperti fil-materja huma t-TCB flimkien mal-pulizija u jidher li s'issa mhux qed tinħass il-ħtieġa li jkun hemm bidla fid-deċiżjoni.  L-impressjoni li għandi jien hija li t-TCB jemmen li jekk dan isir, ikun hemm aktar ħsara fis-sistema tat-traffiku fl-inħawi li huma traffikużi ħafna, speċjalment fil-weekends.  

  Rigward Lapsi Street għaddejjin diskussjonijiet mal-kunsill lokali - kien hemm xi diffikultajiet dwar min se jġorr l-ispejjeż imma issa nstabet soluzzjoni - biex ladarba saru t-trinek isir ukoll it-tarmac.  

  Rigward l-aħħar domanda, naħseb li l-ewwel u l-akbar responsabbilta' li għandhom il-kunsilli lokali hija, li jtejbu l-lokalita' tagħhom aktar milli jingħataw l-imgħaxijiet jew jingħataw refund.  Naħseb li aktar jagħmel sens jekk dawn il-flus jintużaw biex isir upgrading tat-toroq jew biex isiru toroq ġodda milli dawn jibqgħu idle fil-banek.

  MR SPEAKER:  L-Onor.  Cuschieri.  

  ONOR. JOSEPH CUSCHIERI:  Skond informazzjoni li għandi, il-kunsill intalab joħroġ parti mis-somma biex Triq Lapsi tingħata wiċċ ġdid u din tlaħħaq għal aktar minn Lm4,000.  Jaħsibx il-Ministru li dan huwa nġust fil-konfront tat-kunsill lokali ta' San Ġiljan peress li fil-passat it-triq kienet passabbli imma issa li saru x-xogħlijiet fiha m'għadhiex aktar adatta biex jgħaddu l-karozzi minnha?    Jidher li l-Ministru m'huwiex informat biżżejjed għax fil-preżent it-toroq li l-kunsilli qed jiġu mħajra jagħmlu, jaqgħu taħt ir-responsabbilta' tad-dipartiment tat-toroq.  Jekk issa dawn se jiġu taħt ir-responsabbilta' tal-kunsilli lokali, il-kunsilli lokali se jiġu mġiegħla jonfqu flus li ġew allokati lilhom bħala fondi speċjali u mhux biex jonfquhom f'dan il-qasam.  

  Barra minn hekk, il-flus li kellhom il-bank kienu qegħdin jieħdu l-imgħaxijiet fuqhom u qegħdin jistennew li jiġu allokati flus oħra biex jagħmlu proġetti li kellhom ippjanati.

  MR SPEAKER:  Il-Ministru.

  ONOR. CENSU GALEA:  Mr Speaker, l-Onor. Cuschieri qed jgħid li l-kunsilli lokali se jiġu mġiegħla jonfqu l-flus.  L-ebda kunsilli lokali f'Malta jew f'Għawdex m'hu se jkum mġiegħel jonfoq flusu biex jagħmel dawk it-toroq li sal-lum jaħseb li m'humiex fir-responsabbilta' tiegħu.  Il-kunsilli lokali qegħdin jiġu mħajra jagħmlu dan proprju biex jservu aħjar il-lokalita' tagħhom.  Għalkemm ħafna minnhom kellhom il-flus available biex jagħmlu dan ix-xogħol, il-liġi ma kenitx tippermettilhom jagħmluh għax ma kienx obbligu tagħhom.  Għalhekk il-gvern ħass li jkun fl-interess tal-lokalitajiet differenti li l-kunsilli lokali jingħataw din il-possibbilta'.  Naturalment qegħdin ngħidu wkoll li aktar 'il quddiem se jingħataw rifużjoni ta' dawn l-istess flus. 

  Għar-rigward ta' Lapsi Street, kien hemm xi korrispondenza mad-dipartiment tat-toroq fejn il-kunsill intalab joħroġ xi differenza ta' flus.  Madanakollu l-kunsill lokali għandu jiltaqa' miegħi f'dawn il-ġranet biex nitkellmu fid-direzzjoni li jekk jista' jkun ma jkunx hemm il-ħtieġa li l-kunsilli joħorġu l-flus. 

  MR SPEAKER:  L-Onor. Cuschieri.

  ONOR. JOSEPH CUSCHIERI:  Il-Ministru qal li l-kunsilli lokali qed jiġu mħajra joħorġu parti mis-somma.  Allura x'kien qiegħed jagħmel id-dipartiment tat-toroq la l-kunsilli lokali kien qed ikollhom din il-pressjoni kollha fuqhom biex toroq li qatt ma saru jagħmluhom huma?   Kif jaf il-Ministru stess dawn suppost isiru mid-dipartiment tat-toroq għax in-nies li joqogħdu f'dawn it-toroq diġa' ħarġu l-flus biex isir dan ix-xogħol.  Ta' min jispjega eżatt għala jrid jitfa' r-responsabbilta' fuq il-kunsilli lokali.  B'mod pulit il-gvern se jkun qed joħloq pressjoni fuqhom, filwaqt li jkun qed jevitaha minn fuq dahru u dahar id-dipartiment tat-toroq.

  MR SPEAKER:  Il-Ministru.

  ONOR. CENSU GALEA:  Mr Speaker, l-ewwelnett nirrepeti dak li għedt diversi drabi.   Fil-pajjiż hawn mijiet ta' toroq li sal-lum għadhom qatt ma saru.  Id-dipartiment tat-toroq, b'mod partikolari matul ix-xhur li għaddew, kien qed jipprova jara li jkun hemm pjan serju u fit-tul ħalli jiġi assigurat li s-servizzi kollha television, telephones, wires ta' l-Enemalta u pipes ta' l-ilma - jkunu mgħoddija minn dawnn it-toroq b'mod permanenti.  L-idea hi li jkun hemm kordinazzjoni mad-diversi entitajiet biex is-servizzi kollha neċessarji jsiru taħt l-art qabel ma ssir it-triq.  Naf li jeżistu diffikultajiet kemm f'dik li hi kordinazzjoni mad-diversi entitajiet kif ukoll mill-entitajiet infushom biex isiru ċerti xogħlijiet.  Naturalment mhux darba jew tnejn kien hemm okkażjonijiet fejn triq kellha terġa' tinqala' u l-intenzjoni tagħna hi li din l-istorja ma tibqax tirripeti ruħha.  

  Għar-rigward imgħaxijiet u flus fil-banek, il-kunsilli lokali jemmnu aktar minn kulħadd li għandhom responsabbiltajiet lejn il-lokalita' tagħhom.  Jemmnu li għandhom jingħataw il-possibbilta' li l-flus allokati lilhom jużawhom b'mod tajjeb.  Jekk f'lokal ikun hemm toroq li jkunu qatt ma saru u allura r-residenti jibdew jilmentaw, aħjar tirranġa dawn it-toroq milli tagħmel resurfacing ta' triq.

  MR SPEAKER:  L-Onor. Mizzi, mistoqsija supplimentari.

  ONOR. JOE MIZZI:  Proprju waqt li l-Ministru kien qiegħed jagħti r-risposta tiegħu, staqsejtu jekk ċerti servizzi għandhomx jgħaddu minn taħt l-art.  Nixtieq inkun naf jekk hijiex qed issir enfasi biex il-cable tal-Melita Cable Television jgħaddi minn taħt l-art għax għalkemm kien sar agreement biex dan jgħaddi minn ġod-ducting eżistenti tat-Telemalta - u l-Melita Cable Television kellhom prezz vantaġġuż - għal xi raġuni jew oħra għaddew il-cable overhead.  Il-Ministru qiegħed jesiġi li s-servizz tal-Melita Cable Television jgħaddi minn taħt l-art meta jsiru t-toroq?

  Forsi l-ministru għall-ambjent jista' wkoll jgħidilna x'inhu jagħmel min-naħa tiegħu biex ma jħallix cables jgħaddu overhead - kemm tal-Melita Cable Television kif ukoll oħrajn - liema cables qed ikerħu ħafna l-ambjent.  

  MR SPEAKER:  Il-Ministru.

  ONOR. CENSU GALEA:  Fejn hu possibbli l-Melita Cable Television tipprova tgħaddi l-cable minn taħt l-art.  Li naf ngħidlek huwa li kien hemm okkażjonijiet fejn il-Melita Cable Television riedet tgħaddi cables ġodda u kien hemm il-possibbilta' li dawn tgħaddihom minn taħt l-art iżda fuq insistenza tagħna u kontra l-volonta' ta' l-istess Melita Cable Television - għaddew minn taħt l-art.

   MR SPEAKER:   L-Onor. Cuschieri, mistoqsija supplimentari.

   ONOR. JOSEPH CUSCHIERI:   Peress li l-Ministru qal li l-kunsilli jemmnu aktar minn kulħadd li għandhom jagħmlu t-toroq huma, naħseb l-aktar wieħed li kien jemmen li t-toroq jistgħu faċilment jsiru huwa l-Partit Nazzjonalista, imma sa qabel l-elezzjoni.    Qabel niġi għall-mistoqsija nixtieq nikkwota minn paġna 8 tal-programm elettorali tal-Partit Nazzjonalista.  Punt 55 jgħid hekk:

"Ir-riabilitazzjoni sħiħa tat-toroq ta' Malta u Għawdex tista' faċilment tiġi ffinanzjat mill-Unjoni Ewropea".  

Allura jista' l-Ministru jgħid x'differenza hemm bejn dak li ġie mwiegħed qabel l-elezzjoni ġenerali u dak li qed jiġi fil-fatt attwat illum bir-responsabbilta' tintefa' fuq dahar il-kunsilli lokali?

  MR SPEAKER:  Il-Ministru.

  ONOR. CENSU GALEA:   L-ewwelnett nieħu gost nara li l-Onor. Interpellant huwa daqstant aġġornat dwar il-programm elettorali tal-partit tagħna!    (Interruzzjonijiet)   

  MR SPEAKER:  Jekk jogħġobkom, inżommu l-ordni.   

  ONOR. CENSU GALEA:   Madanakollu l-istess Onor. Interpellant jaf ukoll li anke l-affarijiet marbutin ma' dan is-suġġett partikolari, mal-possibbilta' li jkun hemm finanzjament min-naħa ta' l-Unjoni Ewropea ...   (Interruzzjonijiet)  L-ewwel problema li kien hemm kienet li ridna naslu għall-pożizzjoni li konna fiha qabel l-1996, meta mbagħad sfortunatament kien hemm bidla fil-gvern, li wasslet biex f'sentejn morna lura numru ferm kbir ta' snin, b'mod partikolari fil-konfront tat-talbiet u ta' l-interessi ta' pajjiżna fil-livell internazzjonali.  Pero' b'diskussjonijiet fit-tul man-nies li huma responsabbli minn dan is-settur għad naslu biex pajjiżna wkoll jingħata l-għajnuna finanzjarja meħtieġa f'dan is-settur.    (Interruzzjonijiet)

  MR SPEAKER:  Jekk jogħġobkom, no cross debate.  L-Onor. Mizzi.

  ONOR. JOE MIZZI:   Peress li l-Ministru qal li kien hemm xi instances fejn kontra r-rieda tal-Melita Cable Television il-cable għadda minn taħt l-art, jista' jispeċifikali fejn kien il-post?

  MR SPEAKER:   Il-Ministru.

  ONOR. CENSU GALEA:  Kien hemm tliet toroq prinċipali f'San Pawl il-Baħar li fihom kienu se jsiru xi servizzi oħrajn u Melita Cable Television ma reditx tagħmel ix-xogħol pero' insistejna magħha li tagħmlu.

  MR SPEAKER:  L-Onor. Cuschieri.

  ONOR. JOSEPH CUSCHIERI:  Peress li l-Ministru qal li se naslu biex inġibu finanzjament mill-Unjoni Ewropea u peress li fil-programm elettorali jingħad li dan ''faċilment'' inġibuh, jista' l-Ministru jgħid x'inhu t-target dwar meta naslu għal dawn il-fondi?  Nispera li dan ma jsirx meta t-toroq ikunu tlestew mill-kunsilli lokali!

  MR SPEAKER: Il-Ministru.

  ONOR. CENSU GALEA:   Naturalment l-Onor. Interpellant suppost jaf li qabel ma tasal biex tingħata xi flus jew xi forma ta' għajnuna wieħed irid jasal għall-pożizzjoni li jkun għaddej b'dak li jissejjaħ djalogu strutturat u allura nkunu għaddejjin bil-formalita' proprja tad-dħul ta' pajjiżna fl-Unjoni Ewropea.  

  MR SPEAKER:  L-Onor. Evarist Bartolo, mistoqsija supplimentari.

  ONOR. EVARIST BARTOLO:  Nixtieq infakkar lill-Ministru Galea li fis-16 ta' Awissu ta' l-1998 fil-Fgura - l-għada li ċċelebrajna d-dħul tal-convoy ta' Santa Marija  - il-Viċi Prim Ministru ta' dak iż-żmien kien qal li malli sempliċement napplikaw biex nidħlu fl-Unjoni Ewropea - jiġifieri mhux wara li nibdew id-djalogu strutturat - se ningħataw Lm100 miljun u kien semma' wkoll li minn din is-somma se nagħmlu t-toroq kollha ta' Malta u Għawdex.

  MR SPEAKER:  Il-Ministru.

  ONOR. CENSU GALEA:  Nitlob lill-Onor. Interpellant jara preċiżament x'intqal f'dak il-mass meeting.    (Interruzzjonijiet) 

  MR SPEAKER:   L-Onor. Carmelo Abela, mistoqsija supplimentari.

  ONOR. CARMELO ABELA:  Jista' l-Ministru jgħid jekk sarux diskussjonijiet jew suġġerimenti mid-dipartiment tat-toroq sabiex toroq li llum huma responsabbilta' tal-gvern ċentrali jgħaddu f'idejn il-kunsilli lokali?

  MR SPEAKER:  Il-Ministru.

  ONOR. CENSU GALEA:   Jekk l-Onor. Interpellant qed jirriferi għal toroq li huma responsabbli minnhom il-kunsilli lokali, dawn jgħaddu lilhom awtomatikament meta jkunu lesti s-servizzi u wara li jkunu ġew surfaced.

  MR SPEAKER:  L-Onor. Mizzi.  

  ONOR. JOE MIZZI:  Peress li aktar qabel għamilt referenza għall-Melita Cable Television, jista' l-Ministru jgħidli - ma nafx huwiex f'pożizzjoni li jirrispondini - jekk kienx hemm xi disgwid bejn il-Melita Cable Television u l-Maltacom?  Jekk kien hemm, jista' jgħid li jekk il-kwestjoni tressqitx quddiem ir-regolatur u jekk dan ħax ħsiebha?   X'inhu ż-żmien stipulat fil-liġi biex ir-regolatur jara l-kwestjoni?  X'se jagħmel il-Ministru min-naħa tiegħu biex jara li r-regolatur jaġixxi kif suppost fiż-żmien stipulat?  

  MR SPEAKER:  Il-Ministru.

  ONOR. CENSU GALEA:  Mr Speaker, kemm il-Melita Cable Television kif ukoll il-Maltacom ikollhom kwestjonijiet bejniethom b'mod regolari.  L-Onor. Mizzi ma nafx għal liema punt partikolari qed jagħmel riferenza pero', hi x'inhi r-riferenza, m'għandix hawnhekk l-informazzjoni u allura nitolbu biex jagħmel id-domanda bil-miktub.

  MR SPEAKER: L-Onor. Mizzi.

  ONOR. JOE MIZZI:  Meta xi ħadd jikser il-liġi jew imur kontra ftehim li jkun hemm jew ikisser id-drittijiet ta' xi kumpannija, jien naħseb li din għandha dritt tmur quddiem ir-regolatur.  Jidhirli li din kienet l-ewwel darba li saret protesta uffiċjali, jiġifieri l-kwestjoni tressqet quddiem ir-regolatur biex dan jara min għandu raġun.  Jaf il-Ministru li l-kwestjoni kollha hi biex il-Melita Cable Television tagħti servizz li huwa proprju monopolju tal-Maltacom?
  MR SPEAKER: Il-Ministru.

  ONOR. CENSU GALEA:  Mr Speaker, nitlob lill-Onor. Interpellant biex jagħmel id-domanda tiegħu bil-miktub ħalli nkun nista' niġbor l-informazzjoni meħtieġa.

   MR SPEAKER:  L-Onor. Cuschieri, mistoqsija supplimentari.

  ONOR. JOSEPH CUSCHIERI:  Peress li kien imwiegħed li l-flus mill-Unjoni Ewropea jiġu faċilment biex isiru t-toroq; u peress li minkejja d-diżastru li semma' l-Onor. Galea, gvern Laburista għamel Buġibba kollha tarmac u b'koinċidenza dan il-lokal qiegħed fid-distrett tal-Ministru; u peress li l-kunsill lokali ta' San Ġiljan żgur li m'għandux fondi biżżejjed biex jagħmel Paceville kollu bit-tarmac - din hija zona turistika u frekwentata - jikkonsidrax il-Ministru li ta' l-inqas jidħol id-dipartiment tat-toroq għal dan ix-xogħol?

  MR SPEAKER:  Il-Ministru.

  ONOR. CENSU GALEA:   Mr Speaker, naħseb li l-Onor. Interpellant jaf li hemm ukoll programm ta' embellishment fl-inħawi ta' San Ġiljan u ta' Tas-Sliema li jaqa' taħt ir-responsabbilta' ta' ministeru ieħor.  (Interruzzjonijiet) Fid-dinja ma jsir xejn f'ġurnata waħda u naturalment hemm il-possibbilta' li jsiru aktar xogħlijiet.  

  MR SPEAKER:  L-Onor. Abela.

  ONOR. CARMELO ABELA: Naħseb li l-Ministru fehemni ħażin għall-mistoqsija li għamilt preċedentement.  Peress li t-toroq huma responsabbilta' tal-gvern ċentrali, saru suġġerimenti jew diskussjonijiet mid-dipartiment tat-toroq biex minn issa stess dawn it-toroq - kif jinsabu fil-preżent - jgħaddu f'idejn il-kunsilli lokali?

  F'każ li jinħoloq żbilanċ bejn kunsill lokali u ieħor, fis-sens li l-fondi speċjali li għandhom m'humiex biżżejjed biex jiġu wżati għal toroq ġodda jew għal dawk it-toroq li għandhom bżonn it-tarmac, id-dipartiment tat-toroq lest li jagħmel tajjeb biex isewwi għal dan l-iżbilanċ bejn lokalita' u oħra?

  MR SPEAKER:  Il-Ministru.

  ONOR. CENSU GALEA:   M'iniex konxju li d-dipartiment tat-toroq qiegħed f'xi diskussjonijiet partikolari mal-kunsilli lokali biex toroq li m'humiex responsabbilta' tal-kunsilli lokali jgħaddu f'idejhom.

  Rigward it-tieni parti tad-domanda, ma naħsibx li huwa l-każ li jkun hemm it-tip ta' arranġament li qed isemmi l-Onor. Interpellant għax il-kunsilli lokali qed jiġu ndikati li jekk jista' jkun jużaw uħud minn dawn il-fondi fid-direzzjoni tat-toroq tagħhom. Jekk kunsill lokali ma jkollux flus mill-fondi speċjali sinjal li jew ma kellux talbiet jew inkella dawn it-talbiet kienu żgħar ħafna.  

  MR SPEAKER:   Il-Ministru Gatt.

  ONOR. AUSTIN GATT (Ministru tal-Ġustizzja u Gvern Lokali):   Ħalli inkompli nispjega ftit aktar fuq id-domanda ta' l-Onor. Abela u anke għal dak li kien qed jgħid preċedentement l-Onor. Cuschieri.  Jidher li hawn ftit malintiż fuq il-private roads.  Dawn m'humiex se jsiru responsabbilta'..  (Interruzzjonijiet)  L-Onor. Cuschieri uża l-kelma "responsabbilta'". Il-private roads m'humiex u lanqas se jkunu responsabbilta' tal-kunsilli lokali.  

  Irrid nippreċiża li t-talba li hemm fil-mozzjoni ta' l-ispecial funds ġejja mill-kunsilli lokali u m'għamilhiex il-gvern għax hemm diversi kunsilli lokali li għandhom fondi available, ma jistgħux jonfquhom għax prattikament m'għandhomx toroq x'jirranġaw jew għandhom ħafna aktar toroq ġodda u legalment ma jistgħux jirranġawhom.  Din hi l-oriġini tat-talba u għalhekk iddaħlet hemmhekk.  M'hemm l-ebda intenzjoni li dawn it-toroq ikunu responsabbilta' tal-kunsilli lokali.

  Dwar id-domanda ta' l-Onor. Abela, li fl-opinjoni tiegħi hija ġusta ħafna, bl-integrazzjoni ta' l-ispecial funds ma' l-ordinary funds il-kunsilli lokali se jkollhom ħafna aktar flessibilita' dwar x'jonfqu u kif jonfqu fuq it-toroq li huma marbutin bl-ammont ivvotat kull sena u għal triq partikolari.  Billi issa se jkun hemm vot wieħed, se jkun il-kunsill stess li jiddeċiedi x'għandu jonfoq u fejn għandu jonfoqhom.

  MR SPEAKER: Grazzi.  Il-ħin tal-mistoqsijia issa għadda.  Tqegħid ta' Karti.  Il-Viċi Prim Ministru.


TQEGĦID TA' KARTI 

  ONOR. LAWRENCE GONZI  (Viċi Prim Ministru u Ministru għall-Politika Soċjali):  Mr Speaker, inqiegħed fuq il-Mejda tal-Kamra:
Tagħrif dwar skemi li għandha in vigore l-awtorita’ tad-djar, bi tweġiba għall-mistoqsija parlamentari numru 7968.

  MR SPEAKER: Grazzi.  Il-Ministru Zammit Dimech.

  ONOR. FRANCIS ZAMMIT DIMECH (Ministru għall-Ambjent):  Mr Speaker, f'isem il-Ministru ta’ l-Edukazzjoni nqiegħed fuq il-Mejda tal-Kamra:

Kopja ta’ korrispondenza li għaddiet bejn il-ministeru u għalliema dwar warrants permanenti lil għalliema ta’ nazzjonalita’ barranija, bi tweġiba għall-mistoqsija parlamentari numru 7905. 

  MR SPEAKER:  Grazzi.  Il-Ministru Refalo.

  ONOR. MICHAEL REFALO (Ministru għat-Turiżmu): Mr Speaker, inqiegħed fuq il-Mejda tal-Kamra:

Stqarrija li ħarġet mill-ministeru fid-9 ta’ Ġunju, 1999 dwar proposti għal politika ta' żvilupp fil-qasam tal-lukandi, bi tweġiba għall-mistoqsija parlamentari numru 7818.

  MR SPEAKER:  Grazzi.  Il-Ministru Bonnici.

  ONOR. JOSEF BONNICI (Ministru għas-Servizzi Ekonomiċi):  Mr Speaker, inqiegħed fuq il-Mejda tal-Kamra:

Tagħrif dwar membri f’bordijiet governattivi u parastatali li jaqgħu taħt ir-responsabbilta’ tal-ministeru tiegħi bi tweġiba għall-mistoqsija parlamentari numru 7882. 

  MR SPEAKER:  Grazzi.    Il-Ministru Gatt.

  ONOR. AUSTIN GATT:   F’isem il-Ministru ta’ l-Intern inqiegħed fuq il-Mejda tal-Kamra:

Tagħrif dwar membri f’bordijiet governattivi u parastatali li jaqgħu taħt ir-responsabbilta’ tal-ministeru ta’ l-intern, bi tweġiba għall-mistoqsija parlamentari numru 7883; u 

Statistika dwar inċidenti tat-traffiku li ħallew imwiet bejn l-1980 u s-16 ta’ Ġunju 1999, bi tweġiba għall-mistoqsija parlamentari numru 8059.

  MR SPEAKER:  Grazzi.   Il-Ministru Deguara.  

  ONOR. LOUIS DEGUARA (Ministru tas-Saħħa):  Mr Speaker, inqiegħed fuq il-Mejda tal-Kamra:

Tagħrif dwar membri f’bordijiet governattivi u parastatali li jaqgħu taħt ir-responsabbilta’ tal-ministeru tiegħi, bi tweġiba għall-mistoqsija parlamentari numru 7886; u 

Tagħrif dwar l-għadd ta’ siringi li tqassmu b’xejn miċ-ċentri tas-saħħa u spiżeriji fiċ-ċentru tas-saħħa matul il-perijodu bejn l-1996 u April 1999, bi tweġiba għall-mistoqsija parlamentari numru 8062.

  MR SPEAKER:  Grazzi.  Il-Ministru Joe Borg.

  ONOR. JOE BORG (Ministru għall-Affarijiet Barranin):  Mr Speaker, inqiegħed fuq il-Mejda tal-Kamra:

Tagħrif dwar safar ta’ delegazzjonijiet mill-ministeru bejn Ottubru 1998 u Marzu 1999, bi tweġiba għall-mistoqsija parlamentari numru 8011.

  MR SPEAKER:  Grazzi.  Stqarrijiet ministerjali?  Mozzjonijiet?  Ordnijiet tal-Ġurnata.


ORDNIJIET TAL-ĠURNATA

RIŻOLUZZJONI DWAR FONDI GĦAL ĦTEĠIJIET SPEĊJALI LIL KUNSILLI LOKALI 

Ikompli mill-21 ta' Ġunju, 1999

  MR SPEAKER:  Rimarki?  L-Onor. Evarist Bartolo.

  ONOR. EVARIST BARTOLO:   Naħseb li jkun għaqli jekk id-diskussjoni li qed nagħmlu fuq il-kunsilli lokali titqiegħed f'kontest usa`; min-naħa waħda għax dawn huma meqjusa li jagħtu spinta ġdida lill-ħajja demokratika fil-komunita' u jressqu l-istrutturi pubbliċi aktar qrib iċ-ċittadini; pero' min-naħa l-oħra jrid jissemma' l-kriterju ta' l-effiċjenza li bi strutturi  eqreb lejn il-ħajja ta' kuljum u eqreb lejn in-nies li huma affettwati minn dawn l-istrutturi, wieħed għandu jistenna u jittama li dawn ikollhom strutturi aktar effiċjenti minn strutturi kbar u pubbliċi taħt gvern ċentrali.  

  Naħseb li wieħed irid jgħid ukoll li la d-demokrazija min-naħa u lanqas l-effiċjenza min-naħa oħra m'hi xi ħaġa garantita imma hija kultura li trid tidħol u li rridu naħdmu għaliha.  Dan ma jfissirx li awtomatikament il-kunsilli lokali se jkunu aktar demokratiċi minn strutturi politiċi oħra u lanqas m'huma se jkunu aktar effiċjenti għax wara kollox anke l-ħidma tal-kunsilli lokali sseħħ f'kultura politika usa`.  Jekk  il-politika nazzjonali minnha nnifisha jkollha ċerti vizzji li jmorru kontra d-demokrazija jew kontra l-effiċjenza, m'għandniex għalfejn niskandalizzaw ruħna li anke fuq livell lokali jista' jkollna minn dawk il-vizzji.  Pero' jien naħseb li nagħmlu tajjeb li nieħdu l-kunsilli lokali bħala opportunita' biex jinxterdu dawn il-valuri ta' demokrazija u effiċjenza fil-livell lokali u forsi jservu biex ifejqu lill-politika minn ċertu mard ikrah meta tinfired u titbiegħed mill-ħajja ta' kuljum tan-nies.    Nagħmel riferenza għad-dibattitu li sar fi Strasbourg bejn il-15 u 17 ta' Ġunju, fejn proprju ġew diskussi l-kunsilli lokali, il-kunsilli muniċipali u l-kunsilli reġjonali fil-Kunsill ta' l-Ewropa u r-rabta tagħhom maż-żgħażagħ u mat-tfal.  

  Aħna kompjaċenti wisq u naħsbu li ċerti problemi u ċertu mard tal-ħajja demokratika u tal-ħajja politika fil-kontinent ma nistgħux nimirdu bih.   Naħseb li nagħmlu tajjeb jekk nirriflettu fuq ċerti figuri li ħarġu minn stħarriġ li kien sar fost iż-żgħażagħ ta' 30 pajjiż differenti membri tal-Kunsill ta' l-Ewropa u naraw kif dawn iħarsu lejn il-kunsilli lokali, lejn il-gvernijiet lokali u anke lejn il-politika għax jarawhom marbutin flimkien.  Instab li 87% taż-żgħażagħ - rata daqsxejn allarmanti u magħha allarmanti wkoll id-dehra negattiva tal-politika li dawn iż-żgħażagħ minn 30 pajjiż differenti għandhom - wieġbu li l-ewwelnett m'għandhom ebda interess fid-dibattitu politiku li għaddej f'pajjiżhom.  Huwa interessanti li fid-dibattitu qam li waħda mill-modi kif tista' terġa' tirbaħ liż-żgħażagħ għall-politika - jew tirbaħ il-politika għaż-żgħażagħ - hi permezz ta' l-impenn fil-kunsilli lokali u qed tintrabat proprju anke mal-valuri taċ-ċittadinanza, jiġifieri li minn eta' żgħira t-tfal jiġu edukati u mrobbija fil-valuri li jieħdu sehem attiv fil-ħajja ta' madwarhom.  

  Jien nemmen li wieħed mill-aspetti fejn fil-kunsilli lokali tagħna għadhom neqsin hu proprju f'din it-tip ta' ħidma ta' kif se nxerrdu aktar il-kultura taċ-ċittadinanza u l-kultura ta' l-impenn ċivili fost il-ġenerazzjonijiet żgħar tagħna.  Naħseb li huwa inutli li noqogħdu naħsbu li ż-żgħażagħ se jitilgħu u jieħdu sehem fil-ħajja ċivika u fil-ħajja soċjali ta' madwarhom awtomatikament; jiġifieri li wara li jkunu għamlu 13-il sena jew 16-il sena fl-iskola, jibdew jaħdmu u jieħdu sehem fil-ħajja ta' madwarhom.  Ma naħsibx li għadu ż-żmien li nistgħu naħsbu li dan it-tip ta' impenn jintiret tradizzjonalment u jibqa' sejjer minn ġenerazzjoni għal oħra.   Waħda mill-affarijiet li qed tinkwieta ħafna lill-Kunsill ta' l-Ewropa - dan bir-raġun u anke aħna rridu nibdew nagħtu kas din il-ħaġa bis-serjeta' - hi l-ammont kbir ta' żgħażagħ li jħossuhom esklużi u mwarrba mill-proċess politiku u soċjali.  Għalhekk qed jitqies li l-kunsilli lokali jniedu inizjattivi li bihom iż-żgħażagħ jibdew jinteressaw ruħhom mhux billi jkunu militanti f'xi partit jew ieħor iżda f'dak li jiġri fil-ħajja soċjali, ekonomika u politika ta' pajjiżhom.  Naħseb li aħna għandna ħafna x'naħdmu f'dan il-qasam għax wisq nibża' li għandna l-illużjoni li l-komunita' Maltija u Għawdxija se tibqa' tgħix kif dejjem għexet u m'hijiex se tintlaqat minn żviluppi li qed iseħħu fil-kontinent Ewropew.  

  F'dan id-dibattitu tal-Kunsill ta' l-Ewropa issemmiet ir-rata baxxa ħafna ta' parteċipazzjoni fl-elezzjonijiet għall-gvernijiet lokali u fl-elezzjonijiet - għax kien għadhom kif saru - tal-Parlament Ewropew.  Il-Ministru Ingliża Hillary Armstrong,  ministru għall-gvern lokali u għad-djar,  kienet shocked ħafna għall-fatt li għall-Parlament Ewropew ħarġu jivvotaw biss 23% jew 24% ta' l-Ingliżi u għall-elezzjonijiet tal-gvernijiet lokali li saru x-xahar li għadda ħarġu 29% ta' l-elettorat.  Allura hawnhekk qed naraw żewġ estremi għax għandek nies li ma jeħdux sehem fl-elezzjonijiet għall-kunsilli lokali ta' ħdejhom - anke dawk qed jarawhom 'il bogħod u allura dik hija xi ħaġa nkwetanti - u qed jaraw 'il bogħod ukoll l-elezzjonijiet għall-Parlament Ewropew.  Il-medja tal-votazzjoni fil-pajjiżi li huma msieħba fl-Unjoni Ewropea kienet ta' inqas minn 50% u f'ċerti pajjiżi - l-agħar wieħed kien fir-Renju Unit - kienet ta' 23%.   Huwa interessanti li jekk wieħed jara kemm kienet ir-rata ta' parteċipazzjoni fl-elezzjonijiet tal-Parlament Ewropew fil-Lussemburgu, li huwa pajjiż żgħir, isib li kienet ħafna ogħla minn dik ta' l-Ingilterra.  Fil-fatt din ir-rata kienet fost l-aktar għolja fil-pajjiżi għax kien hemm 85% li ħadu sehem fl-elezzjonijiet tal-Parlament Ewropew.  Allura wieħed jista' jorbot li aħna m'għandniex għalfejn ninkwetaw għax f'komunita' żgħira li hija mdorrija tivvota u tieħu sehem fl-elezzjonijiet sena wara oħra, anke f'Malta se jibqa' hekk.    Jien ma nemminx li għandna nkunu daqshekk b'rasna mistrieħa li għad hemm rata parteċipattiva daqshekk għolja fil-politika. 

   Hawnhekk irridu nagħmlu differenza bejn li toħroġ tivvota darba kull ħames snin u li tieħu sehem attiv fil-ħajja soċjali, politika u ekonomika ta' pajjiżek.  Li toħroġ tivvota darba kull ħames snin ma naħsibx li huwa mod tajjeb kif tkejjel l-impenn ċiviku taċ-ċittadini f'soċjeta'.  Dan l-impenn għandu jitkejjel b'kemm jinteressaw rwieħhom mhux bħala spettaturi li jċapċpu u jgħajtu imma bħala spettaturi li jieħdu sehem fid-deċiżjonijiet li jolqtuhom u l-kunsilli lokali għandhom ikunu l-aħjar mezz kif kemm jista' jkun jinvolvu liċ-ċittadini tal-komunita'.    Jiena ngħid li hawn kunsilli lokali li jinvolvu liċ-ċittadini tal-komunita' imma naħseb li jridu jinvolvuhom iżjed u iżjed għax bħalissa jiddependi ħafna mill-personalita' tal-persuni li jkunu nvoluti fil-kunsill tal-lokalita' partikolari.  Għalkemm jien persważ li hemm kunsilli lokali li jaħdmu b'wiċċhom lejn in-nies, ċertament hemm oħrajn li jaħdmu b'darhom lejn in-nies.  Hemm kunsilli lokali li għandhom l-agħar vizzji ta' segretezza, li ma tantx jieħdu eżempju tajjeb anke mill-politika nazzjonali.    F'dan il-każ huwa importanti li jekk irridu li l-kunsilli lokali jibqgħu jgawdu fiduċja u jsaħħu l-impenn tan-nies fix-xogħol tagħhom, żgur li jridu jwarrbu kull tentazzjoni li jaħdmu bil-ħabi u jagħmlu l-affarijiet minn wara dahar iċ-ċittadin.  

  Ta' spiss niltaqa' ma' kunsilliera li jgergru għax fil-laqgħat li jagħmlu, rari jmur xi ħadd biex jisma' x'ikunu jridu jgħidu pero' naħseb li l-kunsilli lokali għandhom ikunu aktar attivi biex ikunu eqreb lejn iċ-ċittadini.  Biex jagħmlu dan iridu jieħdu ħafna inizjattivi u mhux jistennew li ċ-ċittadini se jmorru għandhom, speċjalment meta l-ispettaturi tal-laqgħat li jkollhom ikunu siekta u jitqiesu bħala strangers, daqs il-ftit li kultant jitfaċċa w hawn, xi speċi rari, anke fl-istrangers gallery tal-parlament.  Il-kunsilli lokali għandhom ikunu ħajjin, attivi u qrib iċ-ċittadini mhux sempliċement biċ-ċerimonji, bir-ritwali u billi xi kultant tiġi organizzata xi attivita' kulturali imma billi dak li jagħmlu jkun rilevanti għaċ-ċittadini u jiswa' lilhom.  Jien nibża' li kif qed jiżviluppaw l-affarijiet s'issa ftit qed issir enfasi biex il-kunsilli lokali jkunu aktar sensittivi u aktar qrib iċ-ċittadin.  Din l-idea ġdida li issa se jkun hemm xi network ta' customer care ma' l-ewwel daqqa t'għajn tgħid li din hija xi ħaġa tajba u li se tagħmel lill-kunsilli lokali eqreb lejn iċ-ċittadin, pero' ta' min wieħed jerġa' jħares sewwa lejn idea bħal din.  Jekk il-kunsilli lokali jaħdmu kif suppost, kollha kemm huma għandhom ikunu involuti u mpenjati fil-customer care.  M'għandiex naħsbu li min hu responsabbli mill-customer care biss irid jagħti kas li jkun wiċċu lejn in-nies, li jkun aċċessibbli u li jkun f'kuntatt ħaj man-nies tal-komunita'.  Aħjar naħdmu bil-kontra.  Aħjar kemm jista' jkun indaħħlu l-kultura li l-ftuħ lejn iċ-ċittadin tal-lokalita' huwa responsabbilta' ta' kull kunsillier u mhux biss ta' min hu responsabbli mill-customer care.  Qed ngħid hekk għax naħseb li l-mod kif titkejjel l-effiċjenza tal-kunsilli lokali huwa difettuż, anke fl-istruttura.  

  Fil-pubblikazzjoni li qassmilna l-ministru mal-white paper, kelli kurżita' dwar il-metodu ta' kif jiġi stmat il-bżonn ta' flus tal-kunsilli lokali.  Hawn ċerti stqarrijiet li ma naħsibx li għandna neħduhom bħala att ta' fidi u għandna dritt nistaqsu kif jaslu għal dawn il-figuri.   Per eżempju f'paġna 2 naqraw hekk:

"Il-livell ta' effiċjenza milħuq mid-dipartimenti tal-gvern biex jipprovdu kuntratti li għandhom bżonn il-kunsilli lokali jvarja bejn 20% u 30%."

Kif waslu għal dak il-kejl u jekk hux 20% jew 30% ma nafux.  Imbagħad inkomplu naqraw:

"Huwa stmat li l-kunsilli lokali jkunu iżjed effiċjenti u joperaw sa livell ta' effiċjenza ta' 75% ..."

U allura l-ispiża tal-kuntratt ġiet stmata fuq dan il-livell.  Kif jitkejjel dan?  Min qed ikejjel li l-livell ta' effiċjenza tal-kunsilli lokali huwa ta' 75%?    Naf li aktar tard fir-rapport hemm xi forma ta' kriterji kif wieħed ikejjel din ir-rata ta' effiċjenza, pero' l-akbar difett fil-mod kif titkejjel l-effiċjenza tal-kunsilli lokali - dejjem jekk naħdmu fuq il-kriterji li huma spjegati f'din il-pubblikazzjoni - huwa li dawn huma kriterji ta' min qed ikejjel lilu nnifsu.  M'hemm l-ebda ftuħ lejn x'livell ta' sodisfazzjon qegħdin joffru l-kunsilli lokali - billi jżommu toroq nodfa, ġonna sbieħ u playing fields attraenti - mhux biss lill-uffiċjali li jmorru jiċċekjaw imma anke lir-residenti tal-lokal.  Fl-aħħar mill-aħħar il-ġudizzju ta' jekk il-kunsilli lokali humiex qed ikunu demokratiċi, miftuħa, trasparenti u effiċjenti fis-servizzi li qed jipprovdu ma jagħtuhx il-kunsilliera, is-sindku, il-gvern jew  l-oppożizzjoni imma jagħtuh iċ-ċittadini.    Jien ngħid li jekk verament irridu nkejlu l-livell ta' effiċjenza bis-serjeta' u lill-kunsilli lokali nagħmluhom aktar sensittivi għal dak li jgħidu n-nies, irridu nibdew nagħmlu customer surveys fost in-nies tal-lokalita' biex huma stess ikunu jistgħu jagħtu l-ġudizzju tagħhom.  Jekk ma nagħmlux hekk l-uffiċjali inkarigati se jibqgħu jmorru jagħmlu l-inspections u peress li jkunu jafu bihom isibu kollox f'postu, bħal meta l-kappillan imur biex ibierek fid-djar.  Huwa importanti li biex il-kunsilli lokali jirbħu l-fiduċja u l-appoġġ tan-nies - dik mhijiex garantita u aktar ma jgħaddi iż-żmien inqas se tkun garantita - ma  jkejlux l-effiċjenza skond dak li jgħidu l-uffiċjali inkarigati minn dawn l-inspections imma skond x'jaħsbu n-nies tal-lokalita'.  Jiena m'iniex qed ngħid xi ħaġa ġdida għax f'pajjiżi oħra diġa' jsiru dawn l-affarijiet, jeżistu wkoll mudelli ta' kif wieħed ikejjilhom u allura m'għandhiex tkun xi ħaġa impossibbli li tidħol ukoll f'Malta.   Jien personalment għamilt daqsxejn ta' test, Mr Speaker.

    Meta qrajt l-aħħar rapport dwar il-livell ta' effiċjenza tal-kunsilli lokali bejn Jannar u April bqajt impressjonat mhux ħażin bil-marki li ngħataw, imma mbagħad meta tmur iddur il-lokalitajiet issib li jew il-livell ta' effiċjenza jkun waqa' mhux ħażin, jew inkella l-postijiet li jkunu żaru l-uffiċjali kienu differenti.  Għalhekk naħseb li l-aħjar li jiġġudikaw il-livell ta' effiċjenza huma n-nies stess tal-lokal u m'għandniex nibqgħu nużaw is-sistema li qed tintuża llum.  Jekk irridu noħolqu sistema aktar kompetittiva u miftuħa ta' kif kunsilli lokali differenti jkunu effiċjenti u trasparenti, għandu jkun hemm kompetizzjoni li fiha jitgħallmu l-aħjar modi kif jiffaċċjaw il-ħajja tagħhom.  Peress li qed nitkellmu fuq is-settur pubbliku u allura m'għandekx il-kwestjoni ta' min jirbaħ fis-suq jew min ibiegħ l-iżjed jiddeċiedi kif ikun iffurmat is-suq, huwa aktar importanti li ssib mod kif il-kunsilli lokali jaffrontaw il-problemi diversi li jkollhom u li turi bħala mudell dawk il-kunsilli lokali li bil-flus li jkollhom ikunu kapaċi joffru servizz tajjeb.  

   Bħala eżempju, insemmi proġett li kienet għamlet fondazzjoni Tedeska li qabdet is-sistemi li jużaw kunsilli ta' diversi pajjiżi u ppruvat tara liema huma dawk li l-aktar rnexxew.  Id-deċiżjoni ttieħdet wara li raw ukoll l-impatt u l-effett tan-nies tal-lokalitajiet.   Dan il-premju ngħata lil żewġ kunsilli lokali partikolari, wieħed lill-kunsill lokali ta' Christchurch fi New Zealand u l-ieħor lill-kunsill lokali ta' Phoenix Arizona fl-Istati Uniti, li kienu meqjusa bħala ż-żewġ kunsilli lokali l-aktar demokratiċi u l-aktar effiċjenti fid-dinja.  Waħda ma taħdimx kontra l-oħra.  Naħseb hemm x'wieħed jitgħallem mill-mod kif dawn il-kunsilli lokali jmexxu fil-komunita' tagħhom.  Naturalment dawn ikollhom ir-realta' partikolari tagħhom, dik ekonomika, soċjali, politika u kulturali  u bl-ebda mod ma wieħed jista' jaqbad u jitrasferixxi f'pajjiż ieħor affarijiet bħal dawn, imma tajjeb li nagħtu kas ta' xi prinċipji fundamentali li huma meqjusa fost l-aħjar fid-dinja.  Wieħed minn dawn il-prinċipji hu l-impenn sħiħ għad-demokrazija u l-effiċjenza għall-mod kif il-kunsilli jinvolvu l-ħin kollu tagħhom lejn iċ-ċittadini tal-lokalita'.  Mhux sew li tiltaqa' ma' dawn in-nies f'laqgħa li ssir darba f'sena u mbagħad ingergru jekk ma jattendux.  Jekk lin-nies tibqa' 'l bogħod minnhom, ma tistax tippretendi li jattendu meta ssejħilhom darba f'sena.  

   Id-deċiżjonijiet lanqas għandhom jittieħdu mis-sindku minħabba li jista' jkollu personalita' aktar b'saħħitha mill-kunsilli lokali imma għandhom jittieħdu wara konsultazzjoni sħiħa maċ-ċittadini tal-lokal.  Forsi hawn Malta dawn il-proċessi m'għandniex paċenzja biżżejjed għalihom, naqtgħu qalbna u naħsbu li se naqilgħu konfużjoni, għax ikun hemm ħafna prijoritajiet differenti pero' huma dawn il-proċessi li jagħtu fiduċja lill-politika u anke lill-kunsilli lokali.  Id-demokrazija m'għandhiex teżisti biss fil-ġurnata ta' l-elezzjoni jew fil-ġurnata tal-laqgħa ġenerali imma għandha teżisti fit-tfassil tal-pjan tal-kunsill lokali u b'konsultazzjoni sħiħa ma' dak li qed isir.  Dan lanqas għandu jsir għall-ego ta' min ikun qiegħed jipproponi dawn il-proġetti imma dawn il-proġetti għandhom iservu biex lin-nies ibidlulhom ħajjithom u allura l-prijoritajiet m'għandhomx ikunu ta' min qed jiddeċiedi imma għandhom ikunu prijoritajiet ġusti u komunitarji, f'diskussjoni ħajja bejn in-nies tal-kunsill u n-nies tal-komunita'.  

  Kunsill lokali ma jistax jippretendi li jżomm il-komunita' kollha interessata fl-attivita' li jkun qed jagħmel jekk kemm-il darba jieħu inizjattivi biex isebbaħ u jirranġa ċerti nħawi biss tal-lokalita' - għax jista' jkun li min eleġġa lill-maġġoranza ta' dak il-kunsill jgħix f'ċerti nħawi - u jinsa kompletament inħawi oħrajn.  Jekk il-kunsill lokali jkun ta dahru lil dawn l-inħawi, allura huma mbagħad se jagħtuh daharhom.  M'hemmx dubju li dan jiġri f'ċerti lokalitajiet u bħala eżempju nsemmi San Ġiljan, fejn f'ċerti lokalitajiet jintefqu eluf kbar ta' liri, anke biex nippavimentaw triq biex tkun sabiħa, imma mbagħad f'area bħal dik ta' Ta' Giorni  lanqas affarijiet ta' diċenza minima ma ssib.  Fil-verita' f'Ta' Ġiorni hemm ħafna affarijiet x'isiru peress li  dan il-post qiegħed fit-tarf tal-komunita' u jeżistu problemi ta' esklużjoni soċjali, ta' tfal li m'għandhomx fejn jilagħbu u ta' żagħżagħ li jispiċċaw fi problemi kbar ta' droga u kriminalita'.

  Naħseb li l-kunsilli lokali għandu jkollhom il-kapaċita' li mill-ftit fondi li jkollhom allokati għalihom - għalhekk semmejt Christchurch u Phoenix għax waħda mill-affarijiet li rebħitilhom rispett kbir u tqiesu bħala gvernijiet lokali mudell kienet minħabba li kienu qed joperaw b'budget ristrett - jaraw x'jistgħu jagħmlu mill-aħjar li jistgħu.  Dawn iż-żewġ kunsilli żammew il-komunita' tappoġġahom billi għamlu proġetti li jinħassu li huma ġusti u mferrxin mat-territorju tal-komunita' kollha u ma ppreferewx naħa u warrbu naħa oħra.  Il-kwestjoni ta' effiċjenza kienet marbuta mal-fatt li dawn il-kunsilli jimxu bil-kriterju - u sewwa jagħmlu - li l-importanti m'huwiex li jkollok xi domma li tgħid li s-servizz privat huwa bilfors aktar effiċjenti mis-settur pubbliku - jew li s-settur pubbliku huwa bilfors aktar effiċjenti mis-settur privat - u l-importanti lanqas hu min jipprovdi s-servizz iżda li dak is-servizz ikun ta' kwalita' tajba u jkollu prezz tajjeb.  Waħda mill-modi ta' kif tinfirex kultura dwar din hi li tingħata ħafna aktar informazzjoni dwar il-kwalita' ta' servizz li jkun provdut u b'liema prezz hu pprovdut.  Eżempju lokali nistgħu nsibuh meta jkollok kuntratturi privati li jagħmlu servizz tajjeb f'xi lokalita' bi prezz tajjeb pero' imbagħad ssib oħrajn li jagħtu servizz ħażin.  

  Naħseb li l-agħar mod kif naffrontaw din is-sitwazzjoni hi li minflok ma l-gvern ikollu l-kuraġġ jara x'inhuma l-problemi u jaffaċċjahom biex fil-pajjiż tidħol il-kultura ta' l-effiċjenza, nipposponu l-problema billi nitfgħu aktar sussidji fuq xi servizz, ikun x'ikun.  L-aktar mod kif tfiehem liċ-ċittadini li dak li jkun qed jingħad jikkorrispondi mal-fatti - speċjalment fi żmien meta l-pajjiż ikollu problemi kbar ta' finanzi pubbliċi, ta' deficit, ta' dejn pubbliku, ta' kif se jkollu l-flus biex jagħmel investimenti u proġetti  - mhux bid-diskorsi u billi tgħidlu biex joqgħod attent għal kull lira li jonfoq imma bil-kwalita ta' xogħol u bit-tip ta' ħlas li jingħata għas-servizzi li jiġu pprovduti.  Hemm bżonn li tingħata aktar informazzjoni f'dan il-qasam u li ċ-ċittadini jinżammu informati.  Is-sindki m'għandhomx  jiddeċiedu huma kif jagħmlu l-affarijiet u qabel ma jingħata xi kuntratt diġa' jkun hemm diskors dwar lil min se jingħata.  Jekk nagħmlu dawn l-affarijiet żgur li ma jkollniex il-fiduċja tan-nies fil-kunsilli lokali u żgur li dan ma jservix la bħala strument ta' effiċjenza u lanqas bħala strument ta' demokrazija. Għalhekk huwa importanti ħafna li fil-proċessi ta' kif isiru l-kundizzjonijiet u kif jintgħażlu l-kuntratti jkun hemm serjeta' sħiħa.   F'Malta għandna s-saħta li naqilbu l-affarijiet ta' taħt fuq.  Min jipprovdi servizz lill-pubbliku qisu jkun qed jipprovdi dak is-servizz lill-gvern.  Is-servizz lill-pubbliku tkun qed tagħtih u jekk qed tisraq ma tkunx qed tisraq lill-ministru jew lill-gvern tal-ġurnata imma lil min ikun qed iħallas it-taxxa.  Jekk mhux se nagħfsu fuq din it-tip ta' kultura f'kull livell ta' tmexxija xi darba jew oħra l-pajjiż ikollu jagħmel kontijiet serji ma' dan it-tip ta' raġunament u ta' kultura ħażina.  Din insemmiha bħala eżempju għax fil-qasam ta' l-edukazzjoni kellna x'naqsmu ma' kunsilli lokali fejn għamilna proġetti bi sħab biex nirranġaw l-iskejjel.     Kien hemm kuntratturi privati li għamlu xogħol tajjeb u wieħed kien sodisfatt bil-kwalita', imma kien hemm kuntratturi privati oħra li għax kienu qed jagħmlu xogħol għall-gvern, qisu hemm xi ħadd jismu l-gvern u dak għalih m'hijiex problema.  Dawn l-affarijiet jixxukjawk meta tismagħhom. 

   Meta kien ikolli laqgħat mal-heads ta' l-iskejjel dawn kienu jgħiduli li meta kienu jmorru jixtru xi ħaġa, bħal żebgħa, tal-ħanut kien jistaqsihom jekk reduhiex għalihom personali jew għall-gvern biex f'każ li tkun għalihom jagħtihom żebgħa ta' kwalita' tajba u jekk għall-gvern jagħtihom żebgħa li wara tliet xhur tibda tinqala' minn fuq il-ħajt.   Dawn l-affarijiet m'iniex qed nivvintahom u għalkemm għandi ħafna immaġinazzjoni qatt ma kont naħseb li dawn l-affarijiet jistgħu jiġru.   Meta mbagħad il-fondi ġew devoluti u ma baqax aktar il-gvern anonimu ċentrali li qed jixtri dawn l-affarijiet, il-persuna nkarigata daħlet fiha s-sense of ownership biex tirranġa dik l-iskola u l-affarijiet bdiet tixtrihom ta' kwalita' tajba, anke minħabba l-fatt li ma tkunx qed taqa' għaċ-ċajt.  Din hi l-kultura li rridu ndaħħlu f'pajjiżna u li l-kunsilli lokali jistgħu jgħinu biex idaħħlu imma din il-ġlieda kulturali ma tinkisibx awtomatikament.  Naħseb li l-kunsilli lokali jridu jaħdmu iżjed biex tinfirex il-kultura ta' ċittadinanza, li aħna jinteressana mill-affarijiet pubbliċi għax dawn huma tagħna u li dak li qed nagħmlu għall-komunita' fejn ngħixu qed nagħmluh għalina nfusna.  Jiena nemmen li jistgħu jsiru ħafna iżjed inizjattivi, speċjalment lil tfal ta' eta' żgħira fl-iskejjel primarji. 

   Il-ġimgħa li għaddiet ġie varat il-proġett "pjaneta taż-żgħażagħ" fil-Kunsill ta' l-Ewropa u dan jitkellem proprju fuq inizjattivi li jsiru fl-eta' ta' bejn il-5 u t-18-il sena għax ħafna drabi meta ż-żgħażagħ jiksbu d-dritt għall-vot, ikun tard wisq biex jiksbu l-kultura taċ-ċittadinanza.  Għalhekk huwa importanti li l-impenn u d-dmir taċ-ċittadini fil-ħajja pubblika ta' pajjiżhom, mhux fil-politika ma' naħa jew ma' oħra imma fl-affarijiet tal-komunita', indaħħluhom minn eta' żgħira.  Hemm bżonn li ma' l-iskejjel primarji u ma' l-iskejjel sekondarji jidħlu aktar il-kunsilli lokali u jorganizzaw aktar attivitajiet li fihom jinkludu lit-tfal u liż-żgħażagħ tal-komunita'.  Naf li hemm kunsilli lokali li jorganizzaw attivitajiet simili imma jiena qed nirriferi għal attivitajiet li jinvolvu attivament lit-tfal u liż-żgħażagħ f'għażliet dwar il-komunita', mhux li torganizza skejjel u klassijiet ta' pittura, ta' computer u clubs tal-qari.  Naf li dawn huma kollha affarijiet importanti imma rridu mmorru oltre minn hekk u norganizzaw attivitajiet li fihom inxerrdu politika ta' impenn u ta' ċittadinanza għax inkella s-soċjeta' ta' għada tista' faċilment titlef l-interess u l-impenn tagħha fil-komunita'.  

  Dan iġibni għall-isfida kbira li għandhom il-kunsilli lokali li jservu ta' networks ġodda ta' komunita'. Il-pajjiż tagħna qed ikompli jinbidel u f'ħafna mill-komunitajiet in-nies m'għadhomx jafu lil xulxin.  M'għadhomx jeżistu il-komunitajiet tradizzjonali, fejn ġenerazzjonijiet sħaħ twieldu, għexu u mietu fl-istess post, għax in-nies qed jiċċaqalqu ħafna minn naħa għal oħra u l-kliem li kien jingħad darba li l-Maltin kollha jafu lil xulxin naħseb li lanqas għadu jgħodd.  F'ħafna komunitajiet f'kull naħa ta' Malta -  forsi aktar milli f'Għawdex - minħabba li l-mobilita' soċjali u territorjali ta' nies li jiċċaqilqu minn naħa għal oħra tal-pajjiż, qed tifforma ruħha firxa sħiħa ta' nies lil jgħixu ħdejn xulxin imma m'humiex jgħixu f'komunita' waħda.  Ħafna drabi dawn in-nies la jiltaqgħu fil-knisja tal-lokalita' u lanqas ikollhom faċilitajiet komunitarji u soċjali fejn jiltaqgħu - forsi jiltaqgħu għand tal-gazzetti, jew f'xi mini market jew għand tal-ħaxix - u allura għandu jkun hemm networks ġodda ta' komunita'.  Il-kunsilli lokali għandhom iservu biex bi sforz diffiċli jifirxu dawn in-networks, li bilfors iridu jkunu fuq linji ġodda u ma jistgħux ikunu aktar fuq linji tradizzjonali tal-każin tal-banda u ta' għaqdiet li fis-snin li għaddew ħadmu fis-soċjeta' tagħna.  F'ċerti komunitajiet dawn in-networks tradizzjonali lanqas għadhom jeżistu.  Għalhekk jiddispjaċini li wieħed mill-proġetti li naħseb li kellu potenzjal u li fuqu seta' jsir ħafna aktar xogħol, ġie mwarrab.    Qed nirriferi għall-proġett ta' żvilupp għall-komunita' tal-Kottonera li kellu jibda f'Settembru li għadda.  

  Dan kien jinvolvi l-kunsilli lokali u anke ministeri differenti - tad-djar, ta' l-intern, ta' l-edukazzjoni, tal-ħarsien soċjali, tas-saħħa u tax-xogħlijiet pubbliċi - għax jekk irridu naffrontaw problemi ta' nħawi, ta' komunitajiet żvantaġġati, ta' problemi fejn teżisti l-kriminalita', fejn jeżisti l-qgħad, fejn jeżistu nies li għandhom stima baxxa tagħhom infushom u li jkunu maqbudin f'ċertu ċirku ta' sotto-żvilupp, irridu naraw x'nagħmlu għax il-kunsilli lokali waħedhom u ministeru waħdu, hu min hu, ma jasalx biex isolvi dawn il-problemi.  Dawn iridu jsiru permezz ta' networks ġodda komunitarji, li jaħdmu flimkien biex jagħtu ħajja ġdida u qawmien ġdid lil dik il-komunita'.  Il-protagonisti ewlenin f'dan il-proċess għandhom ikunu l-kunsilli lokali.  Jekk aħna rridu li l-kunsilli lokali jservu ta' ġeneraturi, ta' solidarjeta' soċjali ġdida u ta' sens ġdid ta' komunita' huwa importanti li dawn jinvolvu ruħhom flimkien ma' protagonisti oħrajn, flimkien ma' aġenti oħrajn ekonomiċi u soċjali fil-qawmien u fit-tisħiħ tal-komunita' tagħhom.   Naf li jrid isir sforz kbir biex dan isir.

  MR SPEAKER:  Onor. Bartolo, ippermettili ninterrompik imma għandek bżonn extension.   Xi ħadd jipproponi li l-Onor. Bartolo jkompli jinstema'.

  ONOR. CARMELO ABELA:  Nipproponi li l-Onor. Membru jkompli jinstema'.

  ONOR. AUSTIN GATT:  Nissekonda.

  MR SPEAKER: Il-mistoqsija hi li l-Onor. Bartolo jkompli bid-diskors tiegħu.  Dawk favur?  (Onor. Membri: Aye).  Dawk kontra?  Agreed.
Il-mozzjoni għaddiet nem. con.
  ONOR. EVARIST BARTOLO:  Nirringrazzja lill-proponent, lis-sekondant u lill-Kamra.  Jekk il-kunsilli lokali jridu jkunu meqjusin bħala importanti ħafna għall-komunita' tagħhom, għandhom jinvolvu ruħhom f'dan ix-xogħol ta' qawmien soċjali u ekonomiku.  Dawn mhux se jaslu waħedhom bil-budgets li nivvutawlhom aħna.  Il-kunsilli li rnexxew huma dawk li marru oltre mill-flus li ngħatawlhom biex għamlu ċerti xogħlijiet.  Huwa importanti li kif qed jiġri anke f'pajjiżi oħra, nagħtu kas tal-problema ta' l-esklużjoni soċjali - fejn persuni jitbiegħdu mis-soċjeta' minħabba l-qgħad u oħrajn li jitwarrbu għax ikunu jgħixu fit-truf ta' ċerti bliet - qabel ikun tard wisq.   Nagħmlu żball jekk naħsbu li l-problema ta' social exclusion u l-problemi kollha li ġġib magħha din is-social exclusion hi xi ħaġa tal-pajjiżi l-kbar, ta' l-ibliet l-oħrajn u li fil-kontinent Ewropew m'humiex qegħdin jintlaqtu l-gzejjer iż-żgħar.  Ħafna mill-komunitajiet tagħna qed jiċċartu u ma tistax tħithom bil-ħajt tradizzjonali ta' qabel.  Nemmen sinċerament li fost il-ħajt il-ġdid li bih irridu nfejqu l-komunitajiet tagħna jista' jkun hemm il-kunsilli lokali, bi sħab kemm ma' oqsma ekonomiċi tas-settur privat kif ukoll ma' oqsma differenti oħra ta' l-amministrazzjoni ċentrali tal-gvern, b'kordinazzjoni bejn dipartimenti u ministeri differenti.  Naf li din hija xi ħaġa diffiċli ħafna għax ħafna drabi n-nies jippreferu jaħdmu għal rashom flok jaħdmu b'kordinazzjoni ma' oħrajn u aktar ma taħdem għal rasek aktar tisparpalja u aktar ikun diffiċli biex tirnexxi fl-għanijiet tiegħek.  

  Darba hawn Malta kienu ġew esperti ta' l-UNCTAD li ppruvaw jikkonsultawna dwar x'tip ta' hi-tech education għandna bżonn għall-industrija tal-futur.  Ħasbu li se jsibu żewġ gżejjer u sabu arċipelagu sħiħ ta' ħafna gzejjer ma jitkellmux ma' xulxin.   Forsi ma tantx nieħdu gost bl-osservazzjoni li għaddew imma naħseb li għandhom raġun.  Jekk irridu nagħtu ħajja u spinta ġdida lill-komunitajiet tagħna hemm bżonn ta' ħafna networking u ta' ħafna ħidma flimkien.  Nemmen li l-kunsilli lokali jistgħu jkunu protagonisti ewlenin f'dan il-proċess pero' jridu jkunu huma l-ewwelnett miftuħin għall-parteċipazzjoni sħiħa tal-kunsilliera kif ukoll taċ-ċittadini kollha.  Meta f'ċerti kunsilli jsiru ċerti  żviluppi li bihom ikun hemm min jinfired fuq linji partiġġjani u ċerti nies jiġu mwarrba sempliċement fuq bażi politika, tkun qed issir ħafna ħsara għax magħhom imbagħad twarrab lil dawk il-mijiet, jekk mhux l-eluf, ta' ċittadini li jkunu eleġġew lill-kunsilliera.  Għalhekk huwa importanti ħafna li l-kunsilli lokali jżommu lilhom infushom bħala rappreżentanti taċ-ċittadini u jkunu f'kuntatt ħaj u kontinwu magħhom.  

  Il-kunsilli lokali għandhom kontinwament jagħtu rendikont ta' dak li jkunu qed jagħmlu u ta' kif ikunu qed jonfqu l-flus għax waħda mill-affarijiet li tbiegħed lin-nies mill-politika u tagħti isem ħażin lill-politiċi u lill-politika hu s-suspett li l-politiċi qegħdin hemm biex ibillu subgħajhom fil-flus.  Ejja ma nagħmlux l-iżball li ma naħsbux li anke fil-kunsilli lokali jeżistu suspetti bħal dawn.  L-aħjar mod kif tirbaħ suspetti bħal dawn hu li jkollok politika ta' ftuħ u politika li fiha tispjega u tagħti rendikonti l-ħin kollu ta' dak li jkun qiegħed isir, għax inkella tispiċċa f'sitwazzjonijiet fejn in-nies jitilfu l-fiduċja li l-flus li qed jinġabru mingħandhom m'humiex qed imorru għall-benefiċċju tagħhom imma għall-benefiċċju ta' min qed iħaddem dawk il-flus, filwaqt li dan ta' l-aħħar suppost ikun qed iħaddem dawk il-flus u jirrappreżenta lin-nies tal-lokal.  Huwa importanti ħafna, kemm bħala kriterju ta' demokrazija kif ukoll bħala kriterju ta' effiċjenza, li l-kunsilli lokali jagħtu rendikont l-ħin kollu mhux biss ta' kif jonfqu l-flus imma x'riżultat qed iħallu fuq il-komunita' dawn il-flus li jonfqu.  Mela minn naħa għandek l-input tal-flus li jagħtik il-gvern ċentrali jew sorsi oħra imma mbagħad in-nefqa tiġi mkejla fuq x'kienu r-riżultati.  Jekk toqgħod tgħid biss kemm irċevejt flus imma mbagħad ma tagħtix rendikont ċar u serju ta' kif infaqt dawk il-flus u  x'benefiċċju gawdew in-nies tal-komunita' minnhom, nispiċċaw inxerrdu kultura ta' sfiduċja u ta' suspetti. 

   Wieħed ikollu jammetti li daqskemm il-kunsilli lokali jistgħu jkunu strument ta' demokrazija u effiċjenza, daqshekk ieħor jistgħu ikunu strument ta' klijentaliżmu u ta' korruzzjoni.  Fost l-agħar każijiet ta' korruzzjoni f'diversi pajjiżi kien hemm proprju l-gvernijiet lokali.  Għalhekk m'għandniex neħduha for granted li għax dawn huma fil-lokalita' bilfors se jkunu aħjar mill-bqija tal-politiċi jew tal-kultura tal-pajjiż.     F'pajjiżna kellna diversi każijiet ta' kunsilli li jonfqu bl-addoċċ bla ma jagħtu rendikont ta' kif qed jonfqu u lanqas ta' minn fejn ġejjin il-flus.  Ċertament waħda mill-affarijiet ġodda li jistgħu jagħtu l-kunsilli lokali, anke fil-ħajja politika tal-pajjiż, hi li n-nies jidraw li s-servizzi pubbliċi jiswew il-flus u li dawk il-flus iridu jiġu minn x'imkien.   Dik it-tip ta' kultura falza li tiskredita ħafna lill-politika li kollox jiġi b'xejn, kollox jaqa' mis-sema', li xejn ma jiswa xejn u li tista' tonfoq, taħli u tħawwad, qishom dawn il-flus m'humiex tiegħek, m'għandhiex tibqa'.  Fil-fatt il-kunsilli lokali, fi proġetti żgħar u servizzi li jkunu qed jipprovdu għall-komunita', jistgħu jkunu ta' strument kbir ta' edukazzjoni, politika u ekonomika, ta' kif in-nies jidraw li l-flus għas-servizz li qegħdin jieħdu ġejjin minn x'imkien, li l-kelma "b'xejn" ma teżistix u li mbagħad iridu jagħtu rendikont ta' kif qed jiġru dawn l-affarijiet.  Huwa importanti ħafna li t-trasparenza titkejjel bil-fatti u bir-riżultati. 

   Il-kunsilli lokali għandhom jinvolvu ruħhom f'affarijiet ta' żvilupp tal-komunita' għax jekk jillimitaw rwieħhom biss bħala biex jagħmlu ċertu servizzi li qabel kien jagħmilhom il-gvern ċentrali, naħseb li ma jirnexxux.  Għalhekk għandhom ikomplu jidħlu l-kunsilli għal xogħol soċjali - fil-fatt ħafna minnhom diġa' qed jagħmlu hekk - għal xogħol li fihom jippruvaw jinvolvu u jġibu flimkien anke b'mod ġdid, li huwa mportanti ħafna, nies ta' ġenerazzjonijiet differenti.  Huwa mportanti li jkun hemm inizjattivi biex nies ta' ġenerazzjonijiet differenti jiġu flimkien.  Hemm ċans kbir li fis-soċjeta' tagħna - forsi llum għadha ma tantx tinħass - il-ġenerazzjonijiet jinqatgħu u jitbiegħdu minn xulxin u jsibuha diffiċli anke jitkellmu ma' xulxin u għalhekk għandu jkun hemm attivitajiet u inizjattivi fejn nies ta' etajiet differenti jinġiebu flimkien u jitħalltu flimkien biex ikun jista' jsir xogħol soċjali u xogħol li jinħass li qed iħalli ġid.  Dan huwa l-aħjar mod kif wieħed iħoss li l-kunsilli lokali huma ta' ġid għalih.  

   M'hemmx dubju li anke fil-kontroversja li nqalgħet dwar is-simenterija, in-nies ta' lokalitajiet differenti ħassew - u bir-raġun - li l-kunsilli lokali għamlu sewwa li tkellmu fuq affarijiet bħal dawn u huwa importanti li tkellmu anke minn kmieni.   Wieħed jiddispjaċih li mbagħad f'lokalitajiet oħra, fejn ikun hemm affarijiet simili, il-kunsilli lokali jkunu assenti totalment u bħala eżempju nsemmi il-kwestjoni ta' tinġis fil-bajja fejn kien qed isir il-proġett tal-Hilton.  Dwar dan tkellmu għaqdiet volontarji, għaqdiet ta' l-ambjent u anke individwi imma l-kunsilli lokali għal xi raġuni jew oħra ma tkellmux.    Meta jiġri hekk il-kunsilliera jitilfu mill-istima, mir-rispett u mill-fiduċja li n-nies tal-lokalita' jkollhom lejhom għax iħossu li ma jkunux qed jitkellmu u jaqbżu għalihom.  Għalhekk il-kunsilli lokali jridu joqogħdu attenti li ma jaqgħux fil-vizzju li jqisu lilhom infushom bħala gvernijiet żgħar, li jsiru l-establishment, u mhux jibqgħu jesprimu l-affarijiet ħajjin, ikunu kemm ikunu kontroversjali, li jkunu għaddejjin fil-komunita' tagħhom.  Id-distanza jew il-viċinanza tal-kunsilli lokali lejn iċ-ċittadini tal-komunita' titkejjel b'kemm il-kunsilli lokali jkunu f'qalb u f'moħħ in-nies tal-lokalita'. Biex ikunu hekk, iridu jaqbżu għalihom biex iħarsu l-interessi u l-ġid tan-nies f'lokalitajiet differenti.  Aktar ma jgħaddi ż-żmien, aktar se jkun hemm bżonn li l-kunsilli lokali jitkellmu fuq dawn l-affarijiet u naħseb li jridu jitilqu wkoll mid-definizzjoni tradizzjonali ta' l-ambjent qisu xi post fiżiku imma jridu jitkellmu wkoll fuq il-kwalita' ta' l-arja u ta' l-ambjent li ngħixu fih.   

  Ftit ilu f'waħda mill-pubblikazzjonijiet xjentifiċi lokali ħareġ rapport fuq il-livell ta' benzines li hawn fl-arja minħabba l-exhaust u d-duħħan tal-karozzi.  Jekk wieħed jarahom miċ-ċentru dawn, qishom m'huma ta' ħadd.  Għandek ċerti postijiet fejn il-livell ta' benzines huwa 30 darba iżjed minn dak li huwa meqjus aċċettabbli fil-kontinent Ewropew u fl-Ingilterra.  Meta l-livell ikun daqshekk għoli u allura mbagħad ikun hemm il-problemi tal-cancer u tat-tinġis, huwa importanti li l-kunsilli lokali jibdew jidħlu fi kwestjonijiet bħal dawn biex jaqbżu  għan-nies ta' dik il-lokalita' u jagħmlu pressjoni wkoll sabiex l-awtoritajiet ċentrali tal-pajjiż jagħtu kas dawn l-affarijiet.  Huwa importanti ħafna li l-kunsilli lokali jinteressaw rwieħhom f'affarijiet bħal dawn, jaqbżu għan-nies tal-komunita' u jinsistu dwar l-importanza li ssir xi ħaġa dwarhom.  Minn studju li sar fuq l-asthma, il-hay fever u allerġiji oħrajn, speċjalment dawk li għandhom x'jaqsmu ma' mard respiratorju li jiġi minħabba tinġis fl-arja, instab li f'pajjiżna l-livell huwa fost l-ogħla fid-dinja, l-aktar għal dawk ta' eta' żgħira bejn it-8 u l-14-il sena.  Ħafna drabi dan it-tinġis ma jiġrix b'mod astratt fuq livell nazzjonali imma jkun lokalizzat u kkonċentrat f'ċerti lokalitajiet.  Ikun tajjeb jekk il-kunsilli lokali jkunu preżenti anke f'affarijiet bħal dawn, kif huwa importanti wkoll li jkunu preżenti f'affarijiet li għandhom x'jaqsmu ma' kif jintlaqtu ċerti setturi tal-popolazzjoni tal-lokalita'.  Huwa importanti li l-kunsilli lokali jiddefendu u jaqbżu għall-interessi ta' dawk iċ-ċittadini li jkunu milquta għax inkella jkun jidher li l-kunsilli lokali jċedu għall-interessi kummerċjali tal-lokalita' tagħhom.  M'hemmx dubju li biex komunita' tiżviluppa, kemm fil-livell ta' lokalita' kif ukoll fil-livell nazzjonali, għandu bżonn ikun hemm sħubija bejn in-nies fl-amministrazzjoni,   in-nies fil-politika u n-nies fl-ekonomija, imma kemm jista' jkun wieħed irid iħares il-bilanċ ta' l-interessi ta' kulħadd.  Hemm bżonn li l-kunsilli lokali jkunu huma l-ewwel difensuri ta' l-interessi tan-nies tal-komunita' peress li huma preżenti aktar mill-gvern ċentrali u minn entitajiet oħra ċentrali u nazzjonali.  

  Qed ngħid hekk għax kif semmejt il-każ tal-Hilton - u wieħed kien jistenna li l-kunsill lokali ta' San Ġiljan u ta' Tas-Sliema jieħdu aktar sehem biex jaqbżu għal li qed jiġri f'dik il-lokalita' -  wieħed jistenna l-istess fil-każ ta' l-applikazzjoni li hemm biex waħda mil-lukandi li hemm fl-Għadira - qed nirriferi għas-Seabank Hotel - tikber lejn in-naħa ta' wara u tolqot mill-inqas 50 bidwi li għandhom ir-raba' saqwi.  Huwa importanti li l-kunsill lokali ta' din il-lokalita' jitkellem u jaqbeż għal dawn il-bdiewa għax b'hekk dawk il-bdiewa jħossu li din l-istruttura pubblika li qiegħda hemm biex tirrappreżentahom qed tagħti sehemha u qed tassoċja ruħha magħhom.  Jekk ma jiġrix hekk iċ-ċittadini jitbiegħdu minn dawn l-istrutturi, jitbiegħdu mill-ħajja politika u mill-ħajja pubblika u fid-demokrazija jkollna t-tip ta' mard li jeżisti f'postijiet oħra.   Huwa importanti wkoll li l-kunsilli lokali jħarsu 'l quddiem fl-affarijiet li jolqtu l-ħajja tal-komunita' fejn ikunu jinsabu għax jekk ma jagħmlux hekk jaqgħu lura u s-sodisfazzjon u l-fiduċja fihom tinżel.  Nerġa' ngħid li l-uniku mod kif in-nies ma jitilfux l-interess fil-kunsilli lokali huwa li l-kunsilli lokali nfushom ma jitilfux l-interess fl-inħawi differenti tal-komunita’ u huwa importanti ħafna li kemm jista' jkun jgħinu biex indaħħlu minn kmieni l-idea ta' parteċipazzjoni attiva fil-komunita'.  Biex din tinxtered trid tidħol aktar demokrazija fl-iskejjel primarji u sekondarji, jiġifieri fil-post fejn it-tfal u ż-żgħażagħ jedukaw rwieħhom, fil-post fejn jirrikreaw ruħhom u fil-post fejn jgħixu.  

  Sfortunatament f'ħafna komunitajiet lokali l-iżvilupp sar bl-addoċċ, donnhom it-tfal jiġu l-aħħar u t-tfulija hija l-aktar ħaġa li kważi ġiet privatizzata.  Ħafna drabi t-tfal jgħixu magħluqin ġewwa, jiċċassaw lejn it-televiżjoni jew l-iscreen tal-computer u m’għandhomx spazji jew faċilitajiet fejn jistgħu jirrikreaw rwieħhom u jieħdu sehem sħiħ fil-ħajja tal-komunita’ fejn jgħixu.  L-importanza ta' ħafna għaqdiet tradizzjonali naqas u donnhom dawn m’għadhomx jiġbdu lejhom tfal u żgħażagħ.  Għandu jkun hemm protagonisti ġodda, mhux il-kunsilli lokali weħidhom, li jieħdu inizjattivi biex iġibu flimkien lit-tfal u liż-żgħażagħ u jġiegħluhom jinteressaw rwieħhom f’dak li jkun għaddej fil-komunita’ tagħhom.  Jekk ma jsirx hekk, aktar 'il quddiem se jerġgħu jinqalgħu l-istess problemi u ż-żgħażagħ jaqgħu lura fl-edukazzjoni - nafu li hawn persentaġġ għoli mhux ħażin - u allura jaqgħu lura wkoll fid-dinja tax-xogħol u fid-dinja soċjali u mbagħad jeskludu rwieħhom mill-ħajja politika komunitarja, ekonomika u soċjali tal-pajjiż.    Naħseb li waħda mill-akbar sfidi li għandna quddiemna bħala komunita’, kemm fil-livell lokali kif ukoll fil-livell nazzjonali, hi li ma nħallux dan il-proċess ta’ esklużjoni soċjali jkompli jikber.  Nerġa’ ngħid li l-uniku mod kif ma tħallix dan il-proċess ta’ nies jitwarrbu u jitħallew jaqgħu lura fis-soċjeta’ hu billi  jkollok ħafna inizjattivi komunitarji u soċjali, fejn iġġib flimkien koalizzjoni sħiħa ta’ protagonisti politiċi, ekonomiċi u soċjali li jaħdmu flimkien biex jagħtu ħajja lill-komunita’.  Ma jagħmilx sens li entita’ waħda taħseb biex issolvi xi problema li tkun teżisti fil-komunita’ u allura daqshekk ieħor ma jagħmilx sens li kunsill lokali jsolvi l-problemi waħdu.  Ikun tajjeb jekk f’pajjiżna ndaħħlu l-idea ta’ skemi ta’ sħubija bejn kunsilli lokali ta’ lokalitajiet qrib xulxin li jitgħallmu jaħdmu flimkien biex jaffrontaw problemi komuni.  

  F'ċerti komunitajiet diġa' jeżistu proċessi ta’ disgregazzjoni u deterjorament soċjali u jekk dawn mhux se nieħdu ħsiebhom minn issa se jkomplu jikbru.  F'ħafna inħawi differenti ta' Malta, il-partijiet anonimi tal-komunitajiet qed jiżdiedu u mhux jonqsu.  Għalkemm insibu ħafna nies jgħixu ħdejn xulxin, ma teżistix dik ix-xibka soċjali u allura m'hemmx dak is-sens ta' komunita’.  Din ix-xibka jew qatt ma ntisġet għax huma komunitajiet ġodda jew inkella iċċartet.  Ħafna drabi jekk dawn il-ghettos inħalluhom jinxterdu u jikbru nsibu fihom tfal li ma jmorrux tajjeb fl-edukazzjoni, nies bla xogħol u nies li jħossuhom li m’għandhomx futur lejn xiex iħarsu.  Il-kunsilli lokali jridu jagħtu kas anke ta' dawn l-affarijiet u jekk ma jagħmlux hekk 'il quddiem se jkun hemm problemi għalihom u anke għall-pajjiż.  

  THE DEPUTY SPEAKER (Onor. Michael Bonnici):   Grazzi.  Aktar rimarki?  Il-Ministru Censu Galea.

  ONOR. CENSU GALEA:  Sur President, quddiemna għandna riżoluzzjoni li ma nafx kemm-il seduta ħadna fuqha - u forsi għad baqgħalna nieħdu - u dan wieħed jifhmu għax din ir-riżoluzzjoni tolqot kull belt u raħal u bilfors iġġib magħha ammont qawwi ta' interess miż-żewġ naħat tal-Kamra. Ir-rappreżentanti tal-poplu f’dan il-parlament għandhom interess li jaraw x’inhuma l-ħteġijiet tal-komunitajiet u x'inhuma r-responsabbiltajiet li għandu kull wieħed minna fil-livell lokali u huwa għalhekk li numru ta’ deputati qegħdin jitkellmu fuq aspetti differenti ta' din ir-riżoluzzjoni.

   Sur President, din ir-riżoluzzjoni attwalment titkellem dwar fondi speċjali li kull sena l-gvern ċentrali jgħaddi lill-kunsilli lokali għal diversi ħteġijiet - din id-darba s-somma tlaħħaq Lm2.48 miljun - imma parti mir-riżoluzzjoni titkellem ukoll dwar il-possibbilta’ li l-kunsilli lokali, b’għażla libera tagħhom, jistgħu jużaw flus li ilhom available mill-1994 - dawn illum ilaħħqu mat-Lm3.5 miljun plus l-imgħaxijiet fuqhom - mhux biss għall-iskop oriġinali li għalih ġew allokati imma wkoll għall-ħteġijiet mill-aktar imminenti li għandhom fil-lokalita' tagħhom.  Min-naħa tal-gvern hemm ukoll il-garanzija li f'perijodu indikat, dawn l-istess flus jiġu refunded lill-kunsilli lokali.    Mela din ir-riżoluzzjoni tista' tinqasam fi tnejn għax min-naħa għandek il-fondi speċjali allokati għal din is-sena u mbagħad għandek il-commitment li maż-żmien il-flus li huma available għall-kunsilli se jkunu jistgħu jintużaw għal skop ta' road surfacing. 

   Bir-raġun kollu l-aktar suġġett li kontinwament huwa f'ħalq il-kelliema taż-żewġ naħat huwa  dak tar-road surfacing għax jekk hemm parti mill-infrastruttura f'pajjiżna li għad baqgħalha ħtieġa ta’ investiment pjuttost qawwi, m’hemmx dubju li huwa proprju l-qasam marbut mat-toroq.  Matul dawn l-aħħar għaxar snin kellna investimenti qawwija fl-infrastruttura tat-telephones, tad-drenaġġ, tat-telekomunikazzjoni u ta’ l-ilma iżda investiment simili fl-infrastruttura tat-toroq ma seħħx.   Naħseb li ma nkunx qiegħed nesaġera jekk ngħid li prattikament kuljum fuq kull stazzjon tar-radju jsiru lmenti dwar xi toroq partikolari li għadhom ma sarux.  L-istess ilmenti ripetutament taqra fuqhom prattikament fil-ġurnali kollha kuljum matul is-sena.  Kull wieħed minna jista’ jsemmi diversi proġetti li għadhom ma sarux u jista' jagħmel lista sħiħa ta' toroq li li m'humiex f'pożizzjoni li wieħed jgħaddi minnhom bil-liberta' kollha.

  Nista’ ngħid bla tlaqliq li fix-xhur li għaddew id-dipartiment tat-toroq kellu quddiemu l-isfida li mhux biss ikompli jagħmel dawk it-toroq li qatt ma saru imma aktar importanti minn hekk ried li f'idejh ikollu l-informazzjoni kollha meħtieġa dwar it-toroq biex ifassal programm ta' xogħol serju.  Huwa żbaljat li taqbad u tiddeċiedi liema triq għandek tagħmel mingħajr ma jkollok pjan sħiħ minn qabel.  Biex tkun taf liema toroq għadhom ma sarux tista' faċilment iċċempel lill-kunsilliera u tistaqsihom pero' dak ikun biss il-bidu tax-xogħol kollu li hu meħtieġ li jsir.  Id-dipartiment tat-toroq beda jaħseb biex diversi korporazzjonijiet jagħrfu u jifhmu r-responsabbilta’ tagħhom biex isiru pjanijiet fit-tul.  M'huwiex sew li jkun hemm min li meta jfettillu jaqbad u jagħmel trinka f'xi triq partikolari biex jgħaddi xi servizz mingħajr ma jagħti kas x'se jiġri wara.  Forsi wieħed jista' jgħid li  dan huwa kliem sabiħ u li mbagħad meta niġu għall-prattika nsibu l-istess riżultati ta' qabel, bħalma kien hawn min qal aktar kmieni.  Il-verita' hi li l-akbar diffikulta' li għandu d-dipartiment  huwa proprju li jassigura li meta jsir xi xogħol ma jkunx hemm xi entita' oħra li terġa' tkisser dik it-triq li tkun għada kemm saret.  Mhux biss għandu jkun hemm arranġament biex dan ix-xogħol isir b'mod komprensiv u bi pjan għat-tul imma rridu nfehmu wkoll lid-diversi korporazzjonijiet li d-drawwa li kellna, li wieħed jagħmel u l-ieħor ikisser, għandha tieqaf.

  Sur President, saret riferenza wkoll għall-fatt li l-co-ordinating unit li twaqqaf fi żmien l-amministrazzjoni preċedenti sfaxxa.   Ħalli ngħid x'inhi llum il-pożizzjoni ta' dan il-unit u fejn irridu naslu għaż-żmien li ġej.  Jiena diġa' għedt drabi oħra li l-idea li jkollok grupp ta’ nies li jikkordina x-xogħol hu żgur li mhijiex idea ħażina. Madanakollu rrid inkun ukoll kritiku fil-konfront ta' dan il-unit - mhux bħala kritika għan-nies tal-co-ordinating unit u lanqas għall-ġlieda altru milli meħtieġa kontra l-mod tradizzjonali ta’ kif isiru l-affarijiet - għax sfortunatament kien qed jiġri li l-kordinatur kien ilaqqa' l-entitajiet diversi f’post partikolari u mbagħad jekk għall-grazzja ta’ l-argument ir-rappreżentant tal-water services corporation ma kienx ikun preżenti, allura tittieħed id-deċiżjoni li m’hemmx problema mal-WSC u naturalment l-istess attitudni kienet qed tittieħed ma' entitajiet oħra.  Per eżempju, jekk ir-rappreżentanti tal-Maltacom ma jkunx preżenti, tittieħed id-deċiżjoni li m'hemmx problema ma' dik il-kumpannija.  Nafu li huwa diffiċli li tlaqqa' grupp ta' nies li jkunu ġejjin minn korporazzjonijiet differenti imma lli kien qed jiġri huwa li xi ħadd jeħodha fuq spallejh li x-xogħol ikun sar meta mbagħad wara jirriżulta li x-xogħol ma jkun sar xejn u t-triq kien ikollha terġa' tinqala' mill-ġdid.  

  L-impressjoni li għandi jien hi li fl-aħħar ftit ġimgħat ta' qabel l-elezzjoni dan il-co-ordinating unit żgur tilef id-direzzjoni tiegħu.  Dan nista' ngħidu għax kunsill wara ieħor jiġu għal-laqgħat fil-ministeru u jgħidulna li kienu ġew imwiegħda li x-xogħol kollu kellu jsir f'qasir żmien - ħafna mix-xogħol suppost li kellu jibda xahrejn jew tliet xhur wara l-elezzjoni, skond kif jgħidulna - imma mbagħad meta fittixna ma sibna xejn u allura stajna nindunaw li la kien hemm kordinazzjoni, la kien hemm preparazzjoni u ma kien hemm assolutament xejn. Aħna rridu li mhux biss il-mexxejja tad-diversi entitajiet ikunu konvinti li għandu jkun hemm il-kordinazzjoni meħtieġa bejniethom imma rridu li down the line wkoll ikun hemm nies  konxji mir-responsabbiltajiet tagħhom.  Aħna rridu li jkun hemm kordinazzjoni sħiħa, b'kontinwita' u b'regolarita' u mhux bl-iskossi u bis-sulluzzu.   Sur President, nista' nagħti eżempju ta’ kif l-intenzjonijiet tajba ta’ min ikun qed imexxi u jfassal ix-xogħol jistgħu ma jkunux biżżejjed jekk min ikun qed jagħmel ix-xogħol down the line ma jkunx lest li jadatta ruħu u jbiddel ċerta attitudni mmuffata. 

   Xi erba' snin ilu meta kont responsabbli mill-ministeru tad-djar, b'ħafna diffikulta' konna wasalna għal deċiżjoni biex f'uħud mit-toroq ta’ l-Imtarfa - fejn ma kienx hemm servizzi diġa' eżistenti - isiru l-gandotti fuq iż-żewġ naħat tat-triq  ħalli minnhom ngħaddu s-servizzi kollha.  Bla dubju ta' xejn, dawn il-culverts huma ġeneralment aċċettabbli għad-diversi korporazzjonijiet għax isibuha komda li jgħaddu l-piping  jew il-cables minn ġo fihom.  Għalhekk ma nistax nifhem x’seta' wassal biex ftit tal-ġimgħat ilu fl-Imtarfa, in-naħa fejn hemm il-maisonettes, xi ħadd ħa d-deċiżjoni li s-servizz ta' l-elettriku ma jgħaddihx mal-kumplament tas-sisitema  diġa' eżistenti imma ddeċieda li jgħaddi l-cable minn mal-faċċata.  Dan żgur ma kienx tort tal-ministru jew taċ-chairman ta' l-Enemalta u lanqas tad-diriġenti ta' l-Enemalta.  Probabbli kien hemm xi ħadd li ġie jaqa' u jqum mill-isforzi kollha li għamilna biex nevitaw dawn  it-tip ta' problemi li kontinwament niltaqgħu magħhom u kapriċċożament għażel li jkerraħ l-ambjent. (Interruzzjonijiet)  Dan dejjem se ssib persuni li kuntrarjament għad-doveri u r-responsabbiltajiet tagħhom jagħżlu li minflok imexxu fid-direzzjoni li għandhom quddiemhom, ikomplu jimxu bil-mod kif dejjem dehrilhom li għandhom jimxu.  

  Saret riferenza għal diversi toroq mifruxin madwar il-gżira u għall-ħtieġa li x-xogħol jew isir sew jew ma jsir xejn.  Il-bieraħ l-Onor. Marie Louise Coleiro għamlet riferenza għad-diskors li kont għamilt jien fl-10 ta' Diċembru li għadda - qalet li kien ''kliem sabiħ'' u ta' dan nirringrazzjaha - u dehrilha li dan iż-żmien ma ssarrafx f’ħidma u f'xogħol li wieħed jista' jarah u jmissu b'idu.  L-ewwelnett illum stess saruli mistoqsijiet parlamentari dwar ix-xogħol li għamel id-dipartiment tat-toroq matul dawn l-aħħar disa' xhur u allura naħseb li hija okkażjoni tajba biex nagħtu daqqa t’għajn lejn x’għamel id-dipartiment fid-diversi oqsma, uħud li jolqtu lill-kunsilli lokali u oħrajn li, għalkemm ma jolqtuhomx direttament,  huma xogħlijiet li l-kunsilli lokali kontinwament jinsistu mad-dipartiment biex jagħmilhom.  

   Waħda mid-diffikultajiet li kellu quddiemu d-dipartiment tat-toroq kienet marbuta mal-fatt li ridna naqtgħu d-diversi kontijiet li kien ilhom pendenti għal bosta snin.  Il-kuntratturi riedu assigurazzjoni li se jieħdu flushom għal xogħol li għamlu fil-passat. Veru li mhux darba jew tnejn kien hemm min qalli li jkun aħjar kieku flok noqogħdu naraw kif se nsolvu l-problemi tal-passat naraw kif se nwettqu xogħlijiet ġodda, imma jiena nemmen li l-vera triq li fuqha tista’ tħejji x-xogħol għall-quddiem hija billi l-ewwel teħles mill-problemi pendenti li għandek.  Naturalment fl-istess ħin trid tara li tfassal fit-tul lista ta' prijoritajiet u,  forsi b’aktar enfasi u b’aktar importanza, tfassal il-kordinament meħtieġ mad-diversi korporazzjonijiet.   Żgur li ma nixtieqx li nibqgħu għaddejjin bl-istorja li d-dipartiment tat-toroq joħroġ tender imbagħad nindunaw li x-xogħol ma jkunx jista' jibda minħabba li jkun hemm xi korporazzjoni li tkun għad trid tgħaddi s-servizzi.  Per eżempju, illum nafu li parti sewwa mis-somma ta' Lm3.5 miljun allokata lill-kunsilli lokali iżda li baqgħet mhux minfuqa f'dawn l-aħħar snin hija proprju kawża t'hekk għax il-kunsilli ma setgħux ikomplu bix-xogħol tagħhom minħabba li kien hemm xi korporazzjonijiet li kienu waqgħu lura fix-xogħol.  (Interruzzjonijiet)  Qed ngħid għall-water services corporation u l-Maltacom, partikolarment ta' l-ewwel. 

  Kien hemm drabi oħra meta għamilt riferenza għall-ħtieġa assoluta - jidher li din id-diffikulta’ għadha ma ngħelbitx - li t-tip ta’ materjal li jintuża u l-kwalita' ta'  xogħol li jagħmlu l-kuntratturi jew il-ħaddiema tal-WSC ikun sodisfaċenti.  Riċentement saru wkoll domandi parlamentari dwar il-problemi li qed ikollha l-WSC mhux daqstant fl-għoti ta' tenders għal dak li hu materjal imma għall-parts li jridu jintużaw biex issir il-connection mill-main prinċipali għal residenzi privati.  Aħna nafu li f'pajjiżna n-numru ta’ kuntratturi u ta’ importaturi ta' water fittings huwa żgħir imma l-problema tal-lack of quality issa ila magħna  għal żmien twil u forsi  wasal iż-żmien li d-dipartiment tal-kuntratti jidħol waħda sew f'din il-biċċa. Nemmen li f'dan il-każ partikolari - fejn il-materjal mhux biss iservi bħala  connection bejn il-main prinċipali u r-residenzi privati imma huwa fattur prinċipali biex ikollna anqas ħela ta’ ilma - l-għażla għandha tkun bl-iktar mod ċar għall-aħjar u l-aqwa kwalita' ta' service parts.  Dawn il-parts huma meħtieġa kontinwament u ma nistgħux nibqgħu serjrin hekk, nistennew xahar wara l-ieħor biex niċċaqilqu. Għax allura inutli l-isforzi li qed tagħmel il-WSC u inutli l-isforzi li qed jagħmel id-dipartiment tat-toroq jekk ftit wara li jkunu saru, il-connections bejn il-main u r-residenzi privati jerġgħu jmorru u jerġa' jibda ħiereġ l-ilma.  (Interruzzjonijiet)  Xogħol fil-bażwa!  

  Biss, nerġa' ngħid, altru li hemm in-neċessita' li l-WSC tippjana fit-tul, b’kordinazzjoni ma’ l-istess dipartiment tat-toroq.  Naf li din m'hijiex ħaġa faċli - u fil-fatt saret riferenza wkoll minn xi kelliema dwar kemm hu diffiċli li ġġib korporazzjonijiet, dipartimenti u nies oħra biex jaħsbu b'għan wieħed -  madanakollu m’għandix dubju li jekk xi darba rridu li bis-serjeta’ jkollna toroq ta' livell aċċettabbli, hemm bżonn li dan ix-xogħol isir b’mod tajjeb u b’mod li triq ma jkollhiex għalfejn terġa' tinqala’.   Sur President, hawnhekk irrid ngħid li kuntrarjament għal dak li ħafna minna jaħsbu, l-ikbar problema m’hijiex dik li tagħmel il-wiċċ tat-triq bit-tarmac imma l-ikbar problema hija li tgħaddi s-servizzi minn taħt wiċċ it-triq b’mod li ma jkunx hemm il-bżonn li t-triq terġa' tinqala' wara ftit ta' żmien.  Għalhekk kemm il-kuntratturi kif ukoll il-korporazzjonijiet iridu jifhmu li huma għandhom responsabbiltajiet serji u kbar xi jġorru biex ix-xogħol li jagħmlu  jagħmluh tajjeb, b’materjal ta' kwalita' u b’mod li x-xogħol ikun dejjiemi.

  Sur President, marbut ma' dawnn id-diffikultajiet li semmejt hemm ukoll fattur ieħor.  Min huwa responsabbli mit-tqegħid ta' mains ġodda għandu jieħu ħsieb li l-pipe li jkun se jitqiegħed jitħalla magħluq sakemm ikun se jintuża.  Dan ġieli jaqlgħulu t-tapp li jkollu min-naħa għall-oħra u din l-azzjoni tirriżulta f'kontaminazzjoni fl-istess pipe u allura qabel ma ssir il-connection, il-pipe ikollu jiġi serviced u b'hekk ikun hemm aktar dewmien u aktar problemi.  Għalhekk nappella lill-kuntratturi u lill-personnel tal-WSC biex jassiguraw li x-xogħol jagħmluh bil-galbu biex la jkun hemm dewmien żejjed u lanqas ikun hemm il-ħtieġa li jinqala' 'l hawn u jinqala' 'l hemm minħabba xi nuqqasijiet waqt li jkun qed isir ix-xogħol.

  Saret riferenza wkoll għal dak li kont għedt fid-dibattitu tal-budget li għadda, meta ddikjarajt li kien qed joqrob iż-żmien biex ikollna l-pubblikazzjoni tar-rapport minn esperti Tedeski.  Dan ir-rapport mhux biss ġie ppubblikat - l-ewwel u t-tieni rapport fil-fatt tqiegħdu fuq il-Mejda tal-Kamra - imma saru wkoll l-ewwel żewġ rapporti fuq l-istat tat-toroq arterjali u dawk prinċipali.   Fil-ġranet li għaddew - forsi daqsxejn aktar tard milli għedt jien - l-esperti barranin waslu għall-konklużjonijiet tagħhom u ppreparaw l-aħħar parti tar-rapport, fejn anke tawna lista sħiħa ta' prijoritajiet li magħha se nimxu.  M'aħniex se ndumu biex nippubblikaw din il-lista, forsi fl-aħħar kulħadd jagħraf li dan huwa l-mod serju ta’ kif isir ix-xogħol.  Mhux kemm taqbad u tgħid li trid tfassal ix-xogħol imma aktar importanti minn hekk trid tagħti sodisfazzjon lill-pubbliku li dak li tkun qed tagħmel tkun qed tagħmlu b’mod li realment jiġġustifika l-għajta li hawn biex forsi xi darba nibdew folja ġdida.  Dawn iż-żewġ esperti barranin - li kif għedt kemm-il darba nġiebu mill-gvern preċedenti - taw il-kontribut u s-sehem tagħhom u issa għandna l-isperanza li wara l-pubblikazzjoni tar-rapport  u wara l-identifikazzjoni tal-programmi inkunu nistgħu naraw bis-serjeta’ li x-xogħol isir b’mod li jiġġustifika mhux biss il-preżenza ta’ dawn il-persuni fostna imma jiġġustifika wkoll il-programm ta' xogħol imfassal.   Il-prijoritajiet li ġew identifikati huma f’ċerti każi evidenti  pero’ huma prijoritajiet li mhux biss huma dipendenti minn xi xewqat jew minn xi viżjoni ta' xi ħadd li nzerta li għadda minn xi triq partikolari; imma huma bbażati fuq fatti konkreti u fuq x’verament hemm fit-toroq.  Nispera li bħala riżultat tax-xogħol kollu li sar matul iż-żmien li għadda nkunu wkoll f'qagħda li mhux biss nibdew  dawn ix-xogħlijiet - xi wħud minnhom fil-fatt diġa' nbdew - imma wkoll infasslu b’mod li dak li qed nagħmlu jkun jista’ jissarraf matul iż-żmien li ġej.

  Kien hawn min staqsa xi jrid jgħid biha l-Ministru Gatt meta fir-riżoluzzjoni qed jgħid li l-fondi jistgħu jintużaw għal skop ta’ surfacing ta’ private roads. Jien ma niskantax li jkun hawn persuni li forsi m'humiex daqshekk midħla ta' dan il-parlament u tat-terminoloġija li tintuża f’dan il-qasam li jistaqsu x’inhija private road u għaliex tissejjaħ hekk, imma ninsab persważ ukoll li hawn deputati fostna li għandhom ċerta esperjenza u għandhom idea ċara ta’ x’inhi private road.  Madanakollu peress li tqajjem is-suspett minn diversi kelliema min-naħa ta’ l-oppożizzjoni dwar x'irridu infissru biha meta ngħidu li l-kunsilli lokali jistgħu jkunu f’pożizzjoni li jagħmlu wkoll toroq ġodda li huma private roads, tajjeb li wieħed jiċċara li dawn huma dawk it-toroq li m’humiex la arterjali u lanqas distributorji.  Private road hija prattikament dik it-triq li fiha joqgħod kull wieħed u kull waħda minna.  Żgur li m'huwiex il-każ li l-ministru jgħid lill-kunsilli lokali li jistgħu jużaw it-Lm3.5 miljun biex jagħmlu t-triq privata ta' xi individwu!  Meta nitkellmu dwar private roads nkunu qegħdin nitkellmu fuq dawk it-toroq ta' l-ibliet u rħula li sal-lum għadhom qatt ma saru.

  Hawnhekk irrid nagħmel ukoll riferenza għal dak li kontinwament jingħad, u ċioe' li n-nies ma jafux fejn tieqaf ir-responsabbilta’ tal-gvern ċentrali u fejn tibda r-responsabbilta' tal-gvernijiet lokali u x'inhuma d-drittijiet taċ-ċittadini fil-konfront tal-kunsill lokali u fil-konfront tal-gvern ċentrali fejn jidħlu t-toroq.  Wieħed irid jagħmilha ċara mill-bidu nett li toroq li huma responsabbilta’ tal-kunsilli lokali huma dawk li diġa’ huma asfaltati u diġa’ jgħaddi t-traffiku minnhom u allura m'hemmx il-bżonn li t-triq tiġi mibnija mill-ġdid.   Kuntrarju għal dan, ir-responsabbilta' tal-gvern ċentrali hija fejn hemm toroq li għadhom qatt ma ngħataw wiċċ tarmac.  Imbagħad hemm ukoll dawk it-toroq,  li skond l-istess kriterji li issa ilhom imfassla għal diversi snin,  huma meqjusa li fihom ma jistax isir re-instatement peress li jinsabu fi stat ħażin ħafna u allura jridu jinqalgħu mill-ġdid u jridu jerġgħu jsiru.  Il-kunsilli lokali ma setgħux jerfgħu r-responsabbilta' għal  dan it-tip ta' xogħol.   Kuntrarju għal dan, triq li tkun lesta - jekk ma jkunx hemm diversi korporazzjonijiet f'salt li jaqilgħuha b'mod li tinkiser għal kollox! - ma jibqax il-gvern ċentrali responsabbli minnha imma l-kunsill lokali.  Naturalment jagħmel sens li jekk triq ikunu għaddew minnha numru kbir ta' trinek ħdejn xulxin,  b'mod li tkun tkissret għal kollox, ix-xogħol isir b'mod kordinat u li l- korporazzjonijiet differenti jħallsu s-sehem tagħhom,  pero' l-kumplament tal-ħlas ikun jista' jsir ukoll mill-fondi ta' l-istess gvern ċentrali.   

  Sur President, mil-listi li ġbarna mingħand il-kunsilli lokali - meta tarahom fil-gazzetti taħseb li l-kunsilli lokali huma minn ta' quddiem nett biex jerfgħu r-responsabbilta' tagħhom imma mbagħad issib li dawn idumu jkaxkru u jkunu fost ta' l-aħħar biex jgħaddu l-informazzjoni  - rriżulta li fil-pajjiż hawn bejn wieħed u ieħor 280 triq li għandhom bżonn rikostruzzjoni sħiħa u madwar 470 triq li fuqhom irid isir ix-xogħol ta' asfaltar għall-ewwel darba.      

  THE DEPUTY SPEAKER:  Onorevoli, niġbidlek l-attenzjoni li skadielek il-ħin u għandek bżonn extension.  Xi ħadd jipproponi li l-Onor. Membru jkompli jinstema'.
  ONOR. EDWIN VASSALLO (Segretarju Parlamentari):  Nipproponi li l-Onor. Galea jkompli jinstema'.

  ONOR. AUSTIN GATT:  Nissekonda.

  THE DEPUTY SPEAKER:  Il-mistoqsija hija li  l-Onor. Galea jkompli bid-diskors tiegħu.  Dawk favur?  (Onor. Membri: Aye) Dawk kontra?  Agreed.
Il-permess ingħata.

  ONOR. ĊENSU GALEA:  Nirringrazzja lill-proponent, lis-sekondant u lill-Kamra.  Ladarba għandna din l-informazzjoni f'idejna issa rridu ngħadduha lid-diversi korporazzjonijiet li jista' jkollhom interess li jgħaddu servizzi ġodda f'dawn l-inħawi.  Idealment,  u jekk ikun il-każ,  nixtieq naslu fi stat li mhux biss kull korporazzjoni jkollha ċ-ċans li tiddeċiedi hi meta se tgħaddi l-cable u l-pipes imma li l-korporazzjonijiet kollha jiftehmu biex fejn ix-xogħol għadu daqshekk bogħod milli jkun finalizzat, issir sistema ta' trunking fuq iż-żewġ naħat tat-triq b'mod li s-servizzi jkunu jistgħu jgħaddu minn dan it-trunking u nevitaw l-problema li 'l quddiem ikollna nerġgħu nkissru t-triq.  (Interruzzjonijiet) Għalkemm qed nagħmel din l-enfasi kollha, wisq nibża' li fil-futur se jkun hawn toroq li jerġgħu jinqalgħu mill-ġdid.

  Sur President, f'dan id-dibattitu saret wkoll riferenza għal diversi faċilitajiet marbuta mat-toroq,  b'mod partikolari għall-ħtieġa li jkun hawn numru ferm ikbar ta' traffic-lights  u sistemi oħra li bihom nikkontrollaw it-traffiku.  Prattikament kull kunsill lokali għandu xi talba quddiem it-traffic control board għall-installazzjoni ta' traffic-lights u mhux darba jew tnejn li saru domandi parlamentari dwar dan is-suġġett.  Kultant, għalkemm it-TCB ikun ta l-approvazzjoni tiegħu biex isir ix-xogħol, xorta waħda l-affarijiet ma jiċċaqalqux.  Per eżempju, saret riferenza partikolari għall-pelican lights li kellhom isiru f'Imdina Road u f'inħawi oħrajn tal-gżira.  Tajjeb li wieħed jifhem li dawn il-pelican lights ikunu jistgħu jitqiegħdu f'posthom jekk kemm-il darba xogħol ieħor marbut ma' l-istess triq ikun tlesta.  Il-ħtieġa ta' pelican lights hija marbuta ma' l-iżvilupp ta' diversi rħula.  (Interruzzjonijiet) Triq ta' bejn is-60 u 80 pied li tkun qed tintuża bħala bypass u li minnha jgħaddi t-traffiku ta' kullimkien,  issir parti integrali mir-raħal b'mod li sfortunatament tispiċċa taqsam ir-raħal fi tnejn.   B'mod ġenerali t-TCB ma tantx hu ta' l-idea li f'bypass jiġu installati traffic-lights - għax naturalment wieħed jassumi li  bypass m'hijiex triq li fiha se toqgħod tieqaf - pero' aktar ma kibru l-partijiet il-ġodda ta' l-ibliet u rħula, il-bypass  saret triq li taqsam raħal minn ieħor u allura anke f'dawn it-tip ta' toroq introduċejna l-pelican lights.  Qed insemmi dawn it-tip ta' traffic-lights apposta għax bihom ma jkunx hemm id-diffikulta' li t-traffiku joqgħod jieqaf għal xejn jekk ma jkunx hemm min jaqsam min-naħa għall-oħra.  

  L-istess bord għandu numru ta' talbiet oħra pendenti quddiemu biex jagħraf il-ħtieġa ta' pelican lights.   Għandna numru sostanzjali ta' talbiet għal traffic-lights li huma diġa' approvati u għandna oħrajn li huma pendenti quddiem l-istess TCB. Irridu nagħmluha ċara li l-eżerċizzju biex isiru t-traffic-lights kollha li qed jintalbu li jsiru mill-kunsili lokali jiswa mijiet ta' l-eluf ta' liri.  Tajjeb li wieħed jagħmel riflessjoni żgħira wkoll dwar il-ħtieġa li mhux biss irid ikun hemm l-approvazzjoni tat-TCB biex isiru t-traffic-lights fejn hemm bżonn, imma jenħtieġ ukoll li d-dipartiment tal-gvern attwalment responsabbli biex fiżikament jinstalla t-traffic- lights jibda jagħmel xogħlu b'aktar ħeffa.  Imma forsi aktar importanti minn hekk huwa li naraw li t-traffic-lights verament jagħtu servizz once li jitwaħħlu u ma jinqatgħux la ma' l-ewwel ħalba xita li tagħmel jew ma' xi buffura riħ, kif sfortunatament ta' spiss jiġri.  Għalhekk aktar ma jiżdiedu t-traffic-lights - naturalment kulħadd jirrikonoxxi l-ħtieġa tagħhom - aktar irridu nassiguraw irwieħna li dawn jinżammu kontinwament jiffunzjonaw tajjeb biex jaqdu l-ħteġijiet tad-diversi nħawi.

  Saret riferenza dwar il-ħtieġa ta' kontroll aħjar tat-traffiku u dwar il-ħtieġa li meta l-kunsilli lokali jiġu biex jitkellmu dwar il-kontroll tat-traffiku, jingħataw l-attenzjoni meħtieġa.  Aktar ma jgħaddi ż-żmien irridu nassiguraw li mhux biss ikun hemm il-protesti min-naħa tal-kunsilli lokali ma' l-entitajiet differenti responsabbli minn dan is-settur, imma li jkun hemm indikazzjoni ċara mhux iktar ta' xi triq f'xi lokal partikolari imma tat-toroq kollha.  Meta ssir xi deċiżjoni fuq triq partikolari din għandha tiġi mistħarrġa biex naraw x'se jkun l-effett tagħha, x'diffikulta' tista' toħloq fuq inħawi oħra ta' l-istess lokal u x'effett jista' jkun hemm fuq it-traffiku li jkun għaddej minn dik it-triq.    Meta jkun hemm il-ħtieġa li triq issir one-way, two-way jew inkella li jingħalaq it-traffiku, dejjem se jkollok xi naqra tar-reazzjoni min-naħa ta' dawk li jieħdu qatgħa ma' l-iċken kambjament.  Pero' fl-aħħar mill-aħħar l-aktar ħaġa importanti hi li kontinwament inżommu lilna nfusna aġġornati bil-bidliet li jkunu meħtieġa jsiru. 

   Żgur li f'pajjiż fejn għandna kwart ta' miljun karozza fit-triq u fejn il-population density hija waħda fost l-akbar fid-dinja, irridu naslu f'sitwazzjoni  li jkollna sistema ta' kontroll tat-traffiku kemm jista' jkun aħjar.  Dan il-kontroll għandu jkun instigat mill-ħteġijiet tar-raħal, mit-talbiet ta' l-istess kunsilli lokali u min-neċessitajiet li kontinwament jinbidlu fid-diversi lokalitajiet.  Veru li, nerġa' ngħid, hawn min isibha diffiċli biex ibiddel id-drawwiet tiegħu imma m'għandna naċċettaw qatt li għax numru ta' snin ilu xi triq partikolari saret one-way, dik l-istess triq trid tibqa' hekk anke llum.  Dak li kien tajjeb dak iż-żmien mhux bilfors għadu tajjeb għal-lum.  Irridu naraw li l-kunsilli lokali jagħrfu dawn it-tip ta' deċiżjonijiet li jolqtu mill-qrib lin-nies u lil diversi lokalitajiet.  Din m'hijiex kwestjoni jekk it-traffiku hux se jiġi kkontrollat f'Bormla, fil-Mellieħa, f'Għajnsielem jew fin-Nadur imma hija kwestjoni li l-ħteġijiet ta' pajjiżna qegħdin il-ħin kollu jinbidlu.  Għalhekk għandna napprezzaw l-inizzjattiva li ħadu wħud mill-kunsilli lokali  biex flimkien ma' ħaddieħor ifasslu u jagħmlu sottomissjonijiet dwar il-ħtieġa ta' kontroll aħjar tat-traffiku.   

  Hemm diversi punti oħrajn li wieħed jista' jitkellem dwarhom imma nipprova nagħlaq billi nagħmel riferenza għall-fatt li waqt dan id-dibattitu kien hemm il-kritika li l-kunsilli lokali se jiġu b'xi mod mġiegħla jonfqu l-flus li għandhom imfaddla biex jagħmlu xogħol li m'huwiex fir-responsabbilta' tagħhom li jagħmlu.  Il-ministru responsabbli mill-kunsilli lokali diġa' qal li kienu ħafna mill-istess kunsilli lokali li talbu li jerfgħu r-responsabbiltajiet tagħhom lejn ir-raħal bħala raħal sħiħ u mhux lejn partijiet minnu.  Nawgura li wara li jkunu ntnefqu l-flus ivvutati bħala fondi għal din is-sena u wara li jkunu ntnefqu dawk il-flus li ġew akkumulati matul is-snin, b'impenn ġdid u qawwi l-kunsilli lokali jwasslu biex b'kollaborazzjoni mal-gvern ċentrali u mad-dipartiment tat-toroq jgħinu biex numru ta' toroq isiru għall-ewwel darba  b'mod li jissodisfa aktar u aktar nies u jassigura li ma jkunx hemm min igerger u jipprotesta. 

   Sadanittant jien se nkompli nimpenja ruħi li nkompli naħdem sabiex flimkien mal-kunsilli u mal-gvernijiet lokali mhux biss infasslu x-xogħol marbut mat-toroq imma naraw li l-pubbliku in ġenerali jifhem li dak ix-xogħol ikun qed isir b'mod tajjeb, qed isir fl-interess taċ-ċittadin u li ċertu xogħol isir f'ċertu żmien minħabba l-fatt li jkun marbut ma' xogħol ieħor.    Sur President, nirringrazzjak u nawgura li l-fondi li qed nitkellmu dwarhom verament jintużaw għall-ħteġijiet ta' l-irħula. 

  THE DEPUTY SPEAKER:  Grazzi.  Aktar rimarki?  L-Onor. Edwin Vassallo.

  ONOR. EDWIN VASSALLO:  Sur President, waqt li konna qegħdin nisimgħu dan id-dibattitu li issa ilu sejjer għal diversi seduti, wieħed seta' jinnota kif kulmin tkellem dwar il-kunsilli lokali ħa l-okkażjoni biex jirrelata fuq l-interess li għandu f'dak li għandu x'jaqsam mal-politika fuq livell lokali.  Ovvjament aħna qegħdin hawnhekk għax il-poplu għażel lilna u kull wieħed u waħda minna rridu nagħtu rendikont lill-elettorat.   Jien nemmen li dan huwa l-qofol tat-tifsira ta' x'għandha tkun il-politika pero' qed ngħaddi dan il-kumment għax nemmen li dan id-dibattitu għaddej b'mod li kulħadd qed isemmi d-distrett u l-lokal tiegħu.

  Per eżempju, jekk tkellem l-Onor. Anġlu Farrugia semma l-Mosta u forsi nsemmiha xi ftit jien ukoll.  Jekk kien hawn xi ħadd minn Ħal Qormi,  tkellem dwar Ħal Qormi u jekk titkellem inti, Sur President,  forsi ssemmi Ħaż-Żebbuġ.  Kulħadd  isemmi jew x'qiegħed jagħmel hu fil-gvern ċentrali jew inkella x'inhuma l-ħteġijiet tal-post li ġej  minnu.  Li niġu hawnhekk u nsemmu l-ħteġijiet tal-komunita' u tal-kunsill  tagħna wisq probabbli ġej mill-fatt li forsi għadna mhux qed nifhmu biżżejjed il-parametri bejn x'inhuma d-dmirijiet tal-kunsilli lokali u x'inhuwa d-dmirijiet tagħna bħala politiċi fuq skala nazzjonali.   Qed ngħid hekk għax kien hawn min semma li b'mod ġenerali l-kunsilli lokali għad m'għandhomx l-għajnuna kollha meħtieġa mid-dipartimenti tal-gvern   Jista' jkun  li bħalma qed jiġri lilna hawn ġew bħala politiċi, li għadna ma rridux nitilqu dak li kellna f'idejna, forsi xi kapijiet taċ-ċivil fil-funzjonijiet il-ġodda tal-kunsilli lokali qed jaraw dik il-forza li f'dawn l-aħħar żmien donnha qed tieħu r-rwol u l-ispazju li kap ta' dipartiment kien imdorri jimrah fih.

  Lkoll niftakru li qabel ma twaqqfu l-kunsilli lokali, il-politiċi f'dan il-parlament kienu jippruvaw jaraw kif jirsistu ħalli l-ħteġijiet tal-lokal tagħhom iressquhom 'l quddiem kemm jista' jkun.  Proprju hawnhekk tidħol il-ħtieġa tal-kunsilli lokali  u għaldaqstant f'dan id-dibattitu rridu nkomplu nifhmu l-ħtieġa tar-riżoluzzjoni li qegħdin niddiskutu u li qiegħda tpoġġi quddiemna għad-diskussjoni l-proposta li jintefqu Lm2.5 miljun bħala fondi speċjali.  Dawn huma speċjali għax huma flejjes addizzjonali li jridu jgħaddu mal-formula li diġa' għandu l-gvern li biha jiffinanzja lill-kunsilli lokali  biex f'isem iċ-ċittadini jkunu jistgħu jonfqu bl-aħjar mod possibbli għax huma stess jafu x'inhuma l-ħteġijiet tal-lokalita' tagħhom.  Ċertament li aħna l-politiċi ta' kull kulur irridu nirbħu t-tentazzjoni li kull wieħed minna jistaqsi:  Jiena bħala deputat  għaliex għandi noqgħod għal dak li jgħid il-kunsill lokali u donnu li ma baqagħlix leħen fil-lokal tiegħi?  Dik hija t-tentazzjoni li rridu negħlbu.  Irridu kemm jista' jkun malajr inkomplu naraw li dan l-esperiment li issa sar esperjenza fil-ħajja ta' kull wieħed u waħda minna jsir aktar realta' ta' suċċess milli diġa' hu.  U dan jasal meta jkollna wkoll kapijiet ta' dipartiment li kapaċi jifhmu aktar ir-rwol tal-kunsilli lokali sabiex kemm jista' jkun jagħtu l-ispazju u jidħlu f'dak id-djalogu fejn wieħed ikun jista' jara kif jasal fi qbil dwar liema huma l-prijoritajiet.  Dħalna fis-seba' seduta fuq din id-diskussjoni u dan juri l-importanza ta' dan is-suġġett. Kull sena jingħataw dawn il-fondi speċjali biex ikunu jistgħu jiġu ffinanzjati dawk il-proġetti speċjali li xi drabi narawhom ftit  goffi jew imorru ftit iżjed 'il hinn minn dak li nippretendu mill-kunsilli lokali.   

  Tajjeb li niġbdu l-attenzjoni wkoll li l-finanzi tal-kunsilli lokali jikkumplimentaw l-iżvilupp ekonomiku ta' pajjiżna.   Donnu qed jingħad ħafna diskors ta' meta tant kien hawn ħażin u issa tant hawn tajjeb jew bil-maqlub.  Nipprova nfakkar li meta kien hawn gvern li ried imur għal budget ta' awsterita', u allura naqqas l-infiq ġenerali tal-pajjiż, kien iddeċieda li jnaqqas  il-fondi  lill-kunsilli lokali wkoll.  Dak il-gvern ma qalx li ladarba jenħtieġ li nnaqqsu l-ispiża kapitali u l-ispiża rikorrenti, ejja nnaqqsu ċertu nfiq imma tal-kunsilli lokali nħalluh sħiħ.  Il-verita' hi li  fi żmien l-aħħar gvern Laburista  rajna t-tnaqqis tal-finanzjament tal-kunsilli lokali, bl-iskuża li jenħtieġ li naraw kif nieħdu value for money.    Illum il-ġurnata għandna gvern ieħor li jrid jara kif jieħu wkoll l-istess value for money  pero' b'mod ieħor.  Gvern Nazzjonalista irid jara li jkun hawn ċertu qawmien fl-iżvilupp ekonomiku jekk kemm-il darba anke n-nefqa tal-gvern fuq ċerti proġetti tkun akbar milli kienet ħalli nippruvaw inlaħħqu  mad-domanda li għandna.  Għaldaqstant qegħdin naraw li l-infiq li dan il-gvern qed jalloka fil-budget tiegħu għall-kunsilli lokali qiegħed jiżdied aktar minn qabel u allura l-finanzjament tal-kunsilli lokali jrid jikkumplimenta l-iżvilupp ekonomiku ta' pajjiżna.  Mela hemm ċerta koerenza, hemm ċertu affjatament u  jenħtieġ li jkun hemm aktar  affjatament  bejn x'ikun għaddej fil-politika ċentrali u x'jenħtieġ li tifhem il-politika lokali.  

  Min qiegħed fil-livell tal-politika lokali jrid jifhem ukoll li ċerti ideat jista' jiżviluppahom skond il-politika tal-gvern ċentrali pero' mingħajr ma naqgħu fit-tentazzjoni li nirriduċu lill-kunsill lokali għal dipartiment tal-gvern.   Dik tista' tkun it-tentazzjoni tal-gvern ċentrali, ikun min ikun, u  minn hawnhekk li għandha tkun eżaminata s-sinċerita' tal-gvern ċentrali ta' kemm fil-fatt jirnexxielu jaħrab dik it-tentazzjoni li ma jirriduċix lil kunsill lokali għal dipartiment tal-gvern u jara li jħares l-awtonomija tal-kunsilli.  Il-kunsilli  lokali għandhom jiddeċiedu huma x'jagħmlu b'dawk il-flus li jingħatawlhom.  Dan huwa att ta' fiduċja tal-gvern ċentrali lejn il-komunita'.  Il-gvern ċentrali qed jgħaddi dawk il-flus lill-kunsill lokali biex il-komunita' tkun tista' tonfoq skond x'jiddeċiedu l-kunsilliera li jkunu ġew eletti biex f'isem il-komunita'  jagħrfu l-aktar prijoritajiet ta'  dik l-istess komunita'.  Għaldaqstant tajjeb li minn din il-mentalita' naslu biex nifhmu wkoll il-ħtieġa li l-kunsill lokali jrid jifhem x'ikun għaddej fil-gvern ċentrali sabiex dak li jkun għaddej fuq livell ta' politika ċentrali jiġi żviluppat ukoll fuq livell lokali u, mingħajr ma wieħed jitlef l-awtonomija tiegħu u ma jsirx parti mill-gvern ċentrali, jaħdem fuq l-istess binarji.  B'hekk nistgħu naslu biex nieħdu l-aħjar valur tal-flus minfuqa għax ma jkollniex konflitt ta' interess. 

  Fil-manifest elettorali li konna qegħdin niddiskutu flimkien mal-kunsilliera tagħna konna aċċettajna l-prinċipju li anke kunsilliera Nazzjonalisti - dak iż-żmien kien hawn gvern Laburista -   għandhom isostnu l-valur li jifhmu x'kellha tkun il-politika tal-gvern ċentrali biex kemm jista' jkun fil-komunita' l-infiq tal-flus li jkun qed isir  kemm mill-gvern ċentrali kif ukoll mill-gvern lokali, ikun fl-istess direzzjoni.   Jiena tal-fehma li meta l-gvern ċentrali jkun kapaċi jipperswadi lill-gvern lokali, mhux billi jinforza jew jirriduċih għal dipartiment tal-gvern imma biex flimkien ikunu kapaċi jaħdmu pjan, il-kunsill lokali minn jeddu jaċċetta dak il-pjan għax jifhem li dak ikun fl-aħjar interess tal-komunita' u b'hekk inkunu qegħdin naraw is-suċċess tal-politika kollha kemm hi. Fl-aħħar mill-aħħar aħna naqsmu flimkien mal-kunsilliera fil-lokalitajiet rispettivi tagħhom l-istess responsabbilta',  u ċioe', kif se naslu biex minn livell ta' għajxien tajjeb ta' dan il-poplu niżviluppaw kwalita' ta' ħajja aħjar.  Għax xi drabi jista' jkollok standard of living tajjeb u l-kwalita' ta' ħajja ma tkunx daqstant tajba.  Mhux bilfors għax ikollok livell ta' għajxien tajjeb għaldaqstant se jkollok kwalita' ta' ħajja aħjar.  Ngħid dan għax punt iwassal għal ieħor u jekk aħna se nkunu iżjed flimkien fi sforz wieħed biex lil dan il-pajjiż ngħinuh ikun aħjar milli hu, naraw kif inkunu mpenjati kollha flimkien u mhux kif individwalment wieħed jidher aħjar mill-ieħor mhux kif individwalment u politikalment wieħed jirbaħ minn fuq l-ieħor imma kif kollettivament u politikament insostnu lil xulxin, għaldaqstant inkunu qegħdin naraw kif nirrendu l-aħjar valur ta' flus il-poplu sabiex fil-komunitajiet tagħna ċ-ċittadin ikun jista' jgħix l-aħjar livell kif ukoll l-aħjar kwalita' ta' ħajja.   

   Nixtieq ukoll inwassal il-ħsieb li biex naslu għal livell u kwalita' ta' ħajja aħjar, il-kunsill lokali jrid ikun kapaċi jasal fejn gvern ċentrali m'huwiex kapaċi jasal.  Irridu naraw li dawn il-flus li qegħdin nappruvaw iwasslu proprju biex il-kunsilli lokali jagħrfu jonfquhom bl-aħjar mod possibbli ħalli jkunu kapaċi jaslu fejn proprju gvern ċentrali m'huwiex kapaċi jasal.  Nemmen li llum-il ġurnata gvern lokali kapaċi jasal aktar milli kapaċi jasal gvern ċentrali bil-ħidma billi l-kunsill lokali jagħmel mill-komunita' tiegħu komunita' aktar sħiħa, fejn ċerti valuri jkunu stmati, fejn il-ġirien jafu li huma ġirien u fejn wieħed jimpurtah mill-ieħor.  Kien hawn min issuġġerixxa li jsiru aktar  neighbourhood watches u kien hawn min għamel suġġerimenti tajba oħra.   L-Onor. Evarist Bartolo qal li l-kunsill imissu jimpurtah li jwettaq dik il-politika.  Imma jekk se nippruvaw nipperswadu lil kwalunkwe kunsill lokali biex jagħmel skemi differenti, iwettaq policies totalment differenti minn xulxin biex proprju jkun miftuħ pero' ma nagħtuhx x'jifhem li huwa għandu jkun jimpurtah miċ-ċittadini u mill-mod ta' kif qed tgħix il-komunita', naħseb li ma nkunux qegħdin naslu biex nagħmlu dak kollu li qegħdin nipproponu hawnhekk u li jwassal biex verament nieħdu l-aħjar li nistgħu.

  Nixtieq nuri l-apprezzament tiegħi għall-white paper li għadha kemm ġiet proposta mill-gvern rigward il-funzjonijiet u l-finanzjament tal-kunsill lokali.  Qegħdin nerġgħu ngħidu li wasal iż-żmien li nieqfu nħarsu lejn din l-esperjenza tal-kunsilli lokali u naraw x'sarrfet f'mod konkret.  Tajjeb li nieħu l-okkażjoni biex proprju permezz ta' din il-white paper nistieden lil kulmin hu interessat jara din l-esperjenza tal-gvern lokali tkompli tiżviluppa u jagħti l-aħjar li jista' ħalli din il-white paper tkun diskussa b'tali mod li lkoll nitgħallmu x'jenħtieġ li jsir.   Jiena nemmen li l-finanzjament tal-kunsilli lokali ma jistax jibqa' kif inhu.  Niftakar li meta kont kunsillier - huwa ta' sodisfazzjon li tara diversi membri parlamentari jieħdu  l-ewwel esperjenza tagħhom fil-kunsilli lokali u allura proprju ġejjin mill-esperjenza fejn flimkien għexna fl-għeruq tal-politika għax tibda tifhem il-ħteġijiet tal-komunita' tiegħek u mbagħad tasal għal ħteġijiet ta' natura nazzjonali  - dejjem kont insostni li f'dawn il-fondi speċjali jista' jkollok voti fejn inti għandek pjani biex ikunu jistgħu jiġu wżati football grounds fejn dawn il-faċilitajiet ma jeżistux.  Qed nirriferi għall-ewwel vot li għandna f'din ir-riżoluzzjoni li jlaħħaq għal kważi Lm27,000.   Din is-somma ta' flus qed tiġi allokata lill-kunsilli lokali li kienu applikaw għall-proġetti skond kif kienu mitluba fl-1996/97 u għaldaqstant jekk nieħdu isem bl-addoċċ, per eżempju Ħaż-Żebbuġ, insibu li l-ammont mitlub fl-1996 għal ground tal-fooball five-a-side kien ta' Lm23,000.  Imbagħad meta ngħataw dawn il-flus ġew imqassma fuq perijodu ta' tliet snin.  

   Jista' jiġri li jkun hemm allokazzjonijiet fejn il-kunsilli lokali jkunu ngħataw il-flus li kienu qegħdin jitolbu imma x-xogħol baqa' qatt ma sar,  bħalma ġara fil-każ ta' Ħal Kirkop li kien talab is-somma ta' Lm35,000.  Jekk proġett taqsmu fuq fażi ta' tliet snin qisek qed tgħid li x-xogħol ma jistax isir għax, per eżempju,  issa tagħmel il-ground, darb'oħra tagħmel iċ-ċint u darb'oħra tagħmel l-istands. Nixtieq li tinstab soluzzjoni aħjar sabiex meta kunsill lokali jitlob li jsir xi proġett, ikun x'ikun, jingħatawlu l-flus b'mod sħiħ ħalli dak il-proġett ma jibqax fuq l-ixkaffa.  Eżempju ieħor hu tal-flus li kienu jingħataw lill-kunsilli lokali biex isir it-tarmac fit-toroq.  Jekk il-kunsilli lokali ma jingħatawx ammont sostanzjali ta' flus sabiex jagħmlu proġett partikolari, ikollhom ifaddlu sakemm dak il-proġett ikunu jistgħu jagħmluh.  Jekk jgħaddi ż-żmien hemm iċ-ċans li jew dan il-proġett jiġi jiswa aktar jew inkella jinbidlu l-kunsilliera u allura jinbidlu wkoll il-ħsebijiet u l-proġett jibqa' ma jsirx.  Xtaqt inressaq dan il-punt għax nixtieq nara titjib u bidla fil-mod ta' kif il-flus jingħataw lill-kunsilli lokali.  

  Min-naħa l-oħra huwa ta' sodisfazzjon għalija li nara kif numru kbir ta' kunsilli lokali qegħdin jibbenefikaw proprju għax għandhom ammont sostanzjali ta' servizzi kummerċjali.  Din hija idea tajba li nbdiet meta bdew jingħataw dawn il-fondi speċjali u li biha lil kunsilli qegħdin ngħidulhom biex jibdew jaħsbu huma għal kull ħtieġa li għandhom bżonn.  Per eżempju, il-kunsill lokali ta' Ħaż-Żabbar se jieħu kważi Lm1,400  bħala income minn fuq is-settur kummerċjali filwaqt li r-Rabat se jieħu kważi Lm10,000 u Birkirkara se jieħu Lm6,500.  Tajjeb li wieħed iħares lejn dawn l-affarijiet u li nkomplu nibnu fuq dak li diġa' għandna. Għaldaqstant nixtieq li nimbarkaw fuq din l-inizjattiva sabiex inkomplu ntejbu dak li diġa' għandna pero' nkunu wkoll kuraġġużi li nbiddlu dak li bdejna naħdmu fuqu għax jekk m'aħniex se nbiddlu l-formulas li bihom qegħdin nagħtu dan il-finanzjament, hemm il-probabbilta' li nibdew sejrin lura flok nimxu 'l quddiem.  Grazzi.

  MR SPEAKER:  Grazzi.  Sar il-ħin.  Nitlob lill-Viċi Prim Ministru biex jekk joġgħbu jressaq l-Aġġornament tal-Kamra.

Fid-9.00 p.m. id-diskussjoni kienet interrotta u baqgħet aġġornata.

AĠĠORNAMENT

 ONOR. LAWRENCE GONZI: Nipproponi l-Aġġornament tal-Kamra għal nhar l-Erbgħa, 23 ta' Ġunju 1999, fis-6.00 p.m. b'din l-aġenda:-

Riżoluzzjoni dwar fondi għal ħtiġijiet speċjali lil kunsilli lokali -  Kontinwazzjoni;
Abbozz ta' Liġi dwar is-Sekwestru u l-Kustodja ta' Minuri  -  it-Tieni Qari; 

Abbozz ta’ Liġi li jemenda l-Ordinanza dwar il-Mediċini Perikolużi - it-Tieni Qari;  

Abbozz ta' Liġi li jemenda l-Att dwar Proprjeta' tal-Għadu  -  it-Tieni Qari; 

Abbozz ta’ Liġi dwar il-Protezzjoni Ċivili - it-Tieni Qari; 

Abbozz ta’ Liġi li jemenda l-Att dwar id-Dazji ta’ Importazzjoni  -  it-Tieni Qari;

Abbozz ta’ Liġi li jemenda l-Att dwar ir-Reviżjoni tal-Liġijiet Statutarji - it-Tieni Qari; u   

Abbozz ta' Liġi li jemenda l-Att dwar il-Protezzjoni ta' l-Erarju - it-Tieni Qari (Kont.); 

Abbozz ta’ Liġi dwar Responsabbilta’ Ċivili u Kumpens għal Tinġis miż-Żejt - it-Tieni Qari; u

Abbozz ta' Liġi dwar Servizzi ta' l-Ivvjaġġar u tat-Turiżmu għal Malta - it-Tielet Qari. 

  MR SPEAKER:  Grazzi.  Rimarki?  Il-Ministru Ninu Zammit.

  ONOR. NINU ZAMMIT(Ministru għall-Agrikultura u Sajd):  Mr Speaker, nixtieq nagħmel erba' punti żgħar fuq dak li ntqal mill-kelliem Soċjalista,  l-Onor. Noel Farrugia,  u li anke ġie rrappurtat fil-media.  Fil-gazzetta tal-bieraħ, jiġifieri tal-21 ta' Ġunju, ġie rrapportat li l-Onor. Farrugia kellem lill-bdiewa żgħażagħ.  Dan ifisser li fi żmien ġimgħa qed nerġa' nisma' dan il-kliem fieragħ u fantażma li l-Onor. Membru tan-naħa l-oħra fil-fantasija ta' moħħu jirripetilna ta' kull ġimgħa.  Jgħidilna  li jiltaqa' ma' assoċjazzjonijiet li donnhom ruħ għax qatt ma naraw ritratt wieħed tagħhom, sew jekk dawn huma bdiewa li jħobbu l-ambjent kif ukoll jekk huma bdiewa żgħażagħ.  

  F'"The Times" ġie rrapportat li l-Onor. Farrugia qal li s-sajjieda qed jaqilgħu 20c inqas fil-bejgħ tat-tonn.  Jiena nisfidah biex jgħidilna minn fejn qed iġib dawn iċ-ċifri għax għall-kuntrarju ta' dak kollu li qed jgħid l-Onor. Membru, din is-sena l-industrija tat-tonn miexja tajjeb u qed iġġib prezzijiet aħjar minn tas-sena l-oħra.  Ma rridx noqgħod niftaħar imma meta tisma' dan il-gideb kollu bilfors ikollok tgħidhom dawn l-affarijiet.  J'Alla s-sena d-dieħla s-sajjieda jġibu prezz aħjar minn ta' din is-sena u sentejn oħra jerġgħu jġibu prezz aqwa.  Iż-żewġ naħat tal-Kamra hekk jieħdu pjaċir jaraw li kull sena l-industrija ta' l-agrikultura u sajd tmur il-quddiem billi jkun hawn provvista adegwata ta' ikel u prezzijiet li l-mara tad-dar tkun tista' tlaħħaq magħhom u dan kollu bbillanċjat ma' qligħ sostanzjali għall-operaturi ta' l-industrija ta' l-agrikoltura u sajd.    Nerġa' nirriferi għal punt ieħor li tkellimt fuqu l-ġimgħa l-oħra.  

  L-Onor. Farrugia qal li din is-sena mhux se jkun hawn esportazzjoni ta' basal.  Jiena diġa' spjegajt kif għandha ssir l-esportazzjoni u se nerġa' nispjega biex forsi xi darba l-Onor. Membru jdaħħalha ġo moħħu.  Is-sena l-oħra, meta hu kien ministru,  kien hemm negozjant li minn rajh għamel tentattiv biex jesporta xi żewġ containers jew tlieta basal u kien ingħata l-liċenza.   Meta xi ħadd fil-ministeru - ma nafx min kien - induna li dan in-negozjant kien se jesporta l-basal irtirawlu l-liċenza.  Minkejja dan, wara ħafna ġlied,  dan l-individwu rnexxielu jibgħat il-basal barra  biex forsi jipprova jiġbor parti mill-ispejjeż li kien għamel.  Nerġa' nirrepeti li dan kollu seħħ fi żmien meta l-Onor. Noel Farrugia,  li issa qed jgħid li m'hawnx esportazzjoni ta' basal, kien ministru responsabbli mill-esportazzjoni tal-basal.  

  Mr Speaker, biex tesporta l-basal irid ikollok tliet affarijiet li jridu jkunu ċari f'moħħ min ikun qed jorganizza l-istess esportazzjoni.  L-ewwelnett irid ikollok l-ixkafef tas-supermarkets lesti li jbiegħu l-basal li inti tesporta, irid ikollok dik il-varjeta' partikolari ta' basal li tkun mixtieqa u tkun tista' tinbiegħ fil-post fejn qed tesporta u dan il-prodott irid jasal f'ċertu perijodu ta' żmien.  Dan huwa dak li jissejjaħ a niche market, bħalma għandna fl-esportazzjoni tal-patata.  Biex ikollna dan in-niche market irridu nimmodifikaw u nameljoraw il-mod kif inkabbru l-basal għax min hu nvolut f'dan ix-xogħol jaf li l-bdiewa l-ewwel jiżirgħu ż-żerriegħa  fil-ħammiela u wara jaqilgħuha u jerġgħu jħawluha.   B'dan il-proċess li tiżra' ħammiela, terġa' taqla' u terġa' tħawwel, jintilef perijodu ta' xahar u allura biex nirbħu dan ix-xahar irridu ngħallmu lill-bdiewa kif jużaw sistema ftit modifikata mill-mod li mdorrijin bih.  Permezz ta' makkinarju modern, li m'huwiex komplikat, tista' tiżra' ż-żerriegħa mill-bidu nett fl-art u telimina l-proċess tal-ħammiela u b'hekk il-prodott tkabbru fi żmien aqsar.  Ladarba l-bdiewa jirnexxielhom ikabbru varjeta' li hija mixtieqa fl-Ewropa u ladarba jirnexxielhom ikabbruha f'perijodu iqsar ta' żmien, inkunu nistgħu nwasslu dan il-prodott fil-ħin opportun fis-swieq Ewropej - jiġifieri nsibu dik in-niċċa tagħna - ħalli bħalma jiġri fil-każ tal-patata, anke l-basal ikun jista' jġib prezz tajjeb. 

   Il-kelliem ta' l-oppożizzjoni qal ukoll li jien nfaqt il-flus biex irranġajt l-uffiċċini tal-ministeru.  Huwa veru li jien irranġajt l-uffiċini kollha tal-ministeru pero' ma qgħadtx inqabbad konsulenti imma ddisinjajt ix-xogħol jien - peress li jiena perit - u fejn stajt ħdimt bil-ħaddiema tal-ministeru.  Dawn taw xogħol tajjeb u ovvjament fejn kien hemm xogħol li ma setax isir mill-ħaddiema tad-dipartiment,  kellna bilfors nagħmlu dak ix-xogħol bil-ħaddiema tal-kuntrattur.  Dawn l-uffiċini kienu tal-mistħija qabel ma rranġajnihom u kulmin kien jiġi għandi, sew barrani kif ukoll Malti, kien jissuġġerili biex nirranġahom.  Nista' ngħid li bl-għajnuna ta' kulħadd illum għandna uffiċini ta' standard ta' ministeru.  L-iżjed bniedem li jista' jgħid u jikkonferma dan li qed ngħid jien huwa appuntu z-ziju ta' l-Onor. Noel Farrugia - m'hemmx għalfejn insemmih b'ismu - li meta ġie għandi qalli li issa l-uffiċini ġew verament jixirqu ministeru ta' l-1999.   Voldieri zijuh stess faħħar dawn l-uffiċini u mbagħad jiġi l-Onor. Farrugia u jgħidilna li l-eluf ta' liri li nvestejna f'dawn l-uffiċini - hawnhekk uża l-kelma tajba għax verament investejna - kien imissna tajnihom lil dawk il-bdiewa li saritilhom il-ħsara fl-uċuħ tar-raba'.  Hawnhekk irrid ngħid li l-ministeru qiegħed fil-final biex jikkwantifika l-ammont ta' flus li dawn il-bdiewa għandhom jitħallsu tal-ħsara li  saritilhom is-sena l-oħra u nista' nikkonferma li fil-ġimgħat li ġejjin se jitħallsu.  Issa ħalli nfakkar ftit x'kien ġara meta l-Onor. Noel Farrugia kien ministru hu.

  Fi żmien meta l-Onor. Farrugia kien ministru wkoll kienu seħħew ħsarat fl-uċuħ tar-raba' minħabba l-maltempati  pero' minflok ma' l-Onor. Membru ħa l-flus mill-fond apposta biex iħallas lill-bdiewa għall-ħsarat kaġunati, kien ħataf Lm8,000 mill-istess fond u wżahom biex jipprova jgħatti l-fjask u l-falliment li kien seħħ fl-esportazzjoni tal-ħaxix lejn l-Ingilterra.  L-Onor. Farrugia dak iż-żmien tgħidx kemm kien jiddandan fuq it-televiżjoni u kien jagħti l-impressjoni li se jesporta ma' l-40 tunnellata ħaxix lejn l-Ingilterra.  Meta spiċċa l-proċess kollu ndunajna li mhux talli dawn l-40 tunnellata ħaxix ma ġewx esportati lejn l-Ingilterra, talli għall-kuntrarju kienu marru biss ftit tunnellati u dan kien  fjask totali.  Allura l-istess Onor. Farrugia kellu jaqa' biex jieħu l-flus mill-fond li kien qiegħed biex jagħmel tajjeb għall-ħsarat kaġunati mill-maltemp u kellu jipprova jgħatti d-disfatta li kellu fl-esportazzjoni tal-ħxejjex lejn l-Ingilterra.   Mr Speaker, jien  sal-lum qed inżomm milli npoġġi l-file fuq il-Mejda tal-Kamra għax hija tal-mistħija meta tara li l-ħxejjex li ġew esportati lejn l-Ingilterra mhux talli ma kenux ġew graded, mhux talli ma kenux ġew preżentati b'mod tajjeb imma talli kienu ġew esportati ġo kaxxi tal-kartun bil-logo ta' l-Airmalta.  Dak hu li kellna  sentejn ilu meta l-Onor. Farrugia kien responsabbli mill-qasam tal-biedja u sajd u meta kien  jagħmel daqshekk propaganda fuq il-mezzi tax-xandir.  Kien seħħ fjask totali li bih bata l-bidwi.  

  L-Onor.  Farrugia kellu l-wiċċ jgħid ukoll illi din is-sena l-bdiewa rċevew Lm14.20 biss għal kull qantar.  Il-verita' hi li dan huwa prezz record u nieħu pjaċir li l-bdiewa rnexxielhom iġibu dan il-prezz għall-esportazzjoni tal-patata tat-tip sante'.  Mela kemm kienu ġabu ftit fi żmienhom meta minkejja l-ħafna propaganda li ta' kuljum kien jagħmel l-Onor. Farrugia fuq il-mezzi tax-xandir, sas-sena l-oħra l-bdiewa kienu jitħallsu madwar Lm10 biss għal kull qantar patata li kienet ġiet esportata lejn l-Olanda!  Din is-sena l-ewwel ammont ta' patata sante' li esportajna lejn l-Olanda mhux Lm10 ġabet imma Lm14.20c kull qantar u dan ifisser żieda ta' 40% mill-ħlas li rċevew fi żmien meta l-Onor.  Farrugia kien ministru responsabbli mill-biedja u sajd.

  Hawnhekk l-Onor. Farrugia ried ikun jaf għaliex fi żmienna nnegozjajna prezz finali irħas minn dak ta' l-amministrazzjoni Laburista.  Jiġifieri hawn qed jallega illi aħna nnegozjajna prezz irħas milli nnegozja hu.   Mr Speaker, hawnhekk jew xi ħadd qed jiġġennen jew ma jafx x'qed jgħid.  Il-fatt li l-bdiewa tħallsu Lm14.20 għal kull qantar meta fi żmienhom tħallsu biss Lm10 diġa' juri li fi żmienna qed jirċievu iżjed.   Biex inwaqqa' dak kollu li qed jgħid l-Onor. Farrugia - li għalija huwa gideb - irrid ngħid li l-agreement extra li għamilna aħna fuq l-agreement l-ieħor li kien għamel Gvern Soċjalista hu li l-prezz medju għal patata sante' kellu jkun mill-inqas 16% ogħla mill-prezz medju miftiehem mill-gvern Soċjalista.  Jiġifieri mhux talli aħna m'għamilniex prezz medju garantit inqas minn dak miftiehem mal-gvern Soċjalista, talli għall-kuntrarju ftehemna u għamilna ftehim, li diġa' ta l-frott tiegħu, li huwa ta' 16% ogħla minn dak miftiehem mill-gvern li tiegħu kien jifforma parti l-Onor. Noel Farrugia.

  Mr Speaker, jiddispjaċini li din il-ġimgħa wkoll kelli niġi hawnhekk biex nispjega dawn il-punti fuq l-esportazzjoni tal-patata, tal-basal u tat-tonn imma bilfors kelli nagħmel hekk għax ma rridx li għal min ikun qed jisma' ġimgħa wara l-oħra dan il-gideb isir verita'.  Allura biex il-gideb li qed joħroġ bih l-Onor. Farrugia - li bih qed jgħawweġ il-fatti  - jibqa' fuq l-ixkaffa  qed ikolli bilfors niġi hawnhekk u nirribatti l-ħmerijiet li qed joħroġ bihom.  Grazzi. 

  MR SPEAKER:  Grazzi.  Aktar rimarki?  L-Onor. Jean Pierre Farrugia.

  ONOR. JEAN PIERRE FARRUGIA:  Mr Speaker, proprju f'dawn l-aħħar żmenijiet u anke llum stess wieħed isib fil-gazzetti  ħafna ittri u artikli dwar il-Belt Valletta u l-Furjana.  F'"The Times" tal-lum insibu ittra ta' Monica Muscat - bl-isem "Repopulating Valletta" - u artiklu ieħor ta' Rueben Bonello, bl-isem "Another Plan for Floriana and Valletta".  Artiklu ieħor deher f'"l-orrizzont" tal-bieraħ fejn Vince Farrugia kiteb dwar il-Belt Valletta.  Dan juri li kulħadd huwa anzjuż dwar il-problemi li jolqtu lill-belt kapitali tagħna.  L-editorjal ta' "The Times" tal-15 ta' Ġunju wkoll tkellem dwar il-Belt Valletta u tajjeb li wieħed jinnota li fil-verita' qegħdin isiru ħafna sforzi sabiex ma jibqax ikun hemm exodus minn postijiet bħall-Belt u l-Furjana.  

  Żgur li inizjattiva importanti ħafna hija l-iskema li qed tniedi l-awtorita' tad-djar sabiex jiġu installati lifts fl-appartamenti tal-gvern.  Tajjeb li wieħed jgħid li l-applikazzjonijiet għal din l-iskema jagħlqu fid-9 ta' Lulju.  Jien minn hawn inħeġġeġ lil kulmin joqgħod f'appartament tal-gvern sabiex japplika għall-introduzzjoni ta' dawn il-lifts, anke jekk  ma joqgħodx fis-sular ta' fuq.  Jekk illum il-ġurnata wieħed joqgħod f'xi post fejn  hemm biss ftit taraġ,  ma jistax jeskludi li 'l quddiem f'xi mument ta' ħajtu mhux se  jiġi bżonn lift.   Għalissa l-awtorita' tad-djar qiegħda tgħid li lift se jiġi nstallat f'dawk l-appartamenti fejn m'hemmx bżonn ta' xogħol struturali imma 'l quddiem żgur li l-lifts iridu jidħlu wkoll f'postijiet fejn hemm ħtieġa ta' intervent strutturali ta' ċerta entita'.  

  Nista' ngħid li minn risposta għal mistoqsija parlamentari li għamilt jirriżulta li minn 30 block ta' appartamenti  li ġew spezzjonati fil-Belt Valletta, sitta biss jista' immedjatament jiġi nstallat lift fihom.  Fil-Furjana, minn 14 block li ġew spezzjonati jirriżulta li tnejn biss jista' jiġi nstallat lift fihom mingħajr il-bżonn ta' intervent strutturali ta' ċertu daqs.   Ovvjament din il-miżura sejra tgħin biex kemm anzjani kif ukoll persuni b'diżabilita' u bi problemi ta' mobilita' ma jkollhomx għalfejn jitilqu minn dawn il-postijiet.  Bla dubju din hija waħda mill-miżuri li għandha tnaqqas l-exodus mill-ibliet.   Din l-iskema għalissa tapplika wkoll għall-Kottonera u nemmen li 'l quddiem se tiġi estiża għall-bqija ta' Malta u Għawdex.   

  Fil-Belt u l-Furjana hemm diversi proġetti ta' slum clearance.  Filwaqt li fil-Belt Valletta hemm madwar 330 familja li qegħdin jitolbu akkomodazzjoni alternattiva, hemm ippjanati biss 34 unit ġdid; u fil-Furjana, filwaqt li hemm 78 familja li qegħdin jitolbu akkomodazzjoni alternattiva, hemm ippjanati biss 15-il unit ġdid.  F'Balzunetta hemm ukoll il-possibbilta' - jekk jintlaħaq ftehim ma' sid ta' confectionery - li jsir proġett li jinkorpora xejn inqas minn 40 residenza u għaldaqstant ikun aktar estensiv.   Nieħu l-okkażjoni biex inħeġġeġ lill-awtorita' tad-djar sabiex tidħol aktar fil-fond fil-Belt u fil-Furjana ħalli jkun hemm aktar opportunitajiet ta' slum clearance.  Tajjeb li wieħed jgħid ukoll li sabiex isir dan is-slum clearance ħafna drabi ikun meħtieġ li jinstabu s-sidien ta' ċerti postijiet li jkunu ilhom vojta għal bosta żmien.  

  Minn mistoqsija parlamentari li għamilt dan l-aħħar irriżulta li meta sar sforz mid-dipartiment ta' l-artijiet sabiex tiġi rreġistrata proprjeta' fil-Belt u l-Furjana, 43 propretarju ta' postijiet privati biss irreġistraw l-proprjeta' tagħhom.  Jiġifieri apparti l-gvern  li jkun irreġistra l-proprjeta' - u ovvjament  il-joint office - għal dak li jirrigwarda l-privat kien hemm 43 sid biss li rreġistraw l-art.  Bla dubju ta' xejn dan huwa numru baxx ħafna u għaldaqstant nemmen li kien ikun aħjar kieku ma kienx hemm il-ħtieġa li jitħallsu l-flus ma' kull applikazzjoni.  Ir-reġistrazzjoni tal-proprjeta' tgħin ħafna lill-gvern u wieħed seta' jgħaddi mingħajr l-Lm20 li kellhom iħallsu l-applikanti sabiex jirreġistraw il-proprjeta' tagħhom.  Naħseb li dik il-miżata setgħet kienet ta' diżinċentiv biex dak li jkun jirreġistra l-art jew il-proprjeta' tiegħu. 

  Fir-rigward ta' postijiet tal-gvern,  waħda mill-affarijiet li semma' l-editorjal ta' "The Times" kienet il-ħtieġa li l-facades li qegħdin jaqgħu u li huma fi stat perikolanti jingħataw l-attenzjoni meħtieġa.  Tajjeb li wieħed jgħid li d-dipartiment tal-bini u tiswija tad-djar għamel ħafna xogħol fil-Belt u l-Furjana.   Minn Jannar sa l-aħħar ta' Mejju ta' din is-sena biss saru xejn inqas minn 162 biċċa xogħol differenti fil-Belt u l-Furjana, pero' ovvjament għad hemm ħafna xogħlijiet pendenti.  Fil-fatt għad hemm xi 468 biċċa  xogħol differenti x'isiru minn dan id-dipartiment li huwa responsabbli għall-manutenzjoni tal-postijiet tal-gvern, li f'dawn il-lokalitajiet huwa magħruf li ssib ħafna minnhom.  Tajjeb li wieħed jirrikonoxxi wkoll il-fatt li dan id-dipartiment kien responsabbli wkoll mit-titjib tal-loġoġ fil-Furjana u ta' dan nixtieq nuri r-rikonoxximent tiegħi. 

   Hemm affarijiet oħra li bihom il-gvern, sew lokali kif ukoll ċentrali, qiegħed jagħmel sabiex iħajjar aktar nies jibqgħu joqogħdu fil-Belt Valletta u waħda mid-deċiżjonijiet importanti kienet l-introduzzjoni tal-cable television mill-aktar fis.  Fil-fatt ir-reception tat-television fil-Belt hija pjuttost fqira, speċjalment in-naħa tal-Port il-Kbir, u żgur li d-dħul  tal-cable television se jgħin biex l-ewwelnett in-nies ta' dan il-lokal ikollhom id-dritt bħar-residenti l-oħra li jgawdu minn dan is-servizz, ikollhom reception aħjar u forsi jonqos in-numru ta' dishes li qegħdin jiġu nstallati fuq il-bjut.

  Imbagħad hemm il-Valletta rehabilitation project, li qed jieħu ħsieb li jagħmel diversi affarijiet.   Fost dawn insemmi x-xogħol fi Triq ir-Repubblika, ir-restawr fil-mainguard u fil-knisja tal-Ġiżwiti.  Dawn ix-xogħlijiet huma ppjanati għal din is-sena.  Imbagħad hemm ir-restawr ta' l-affresk tal-Paladini, ir-restawr fil-Palazz, ir-restawr fil-faċċata ta' Palazzo Castellania u t-tkomplija tax-xogħol fil-ġnien tal-barrakka t'isfel.    Fil-ġnien tal-barrakka ta' fuq hemm ippjanat proġett ta' pavimentar kif ukoll li jsir security fencing fil-mafkar tat-tieni gwerra dinjija, fi Triq Teżorerija, u li jkompli jiddawwal bini importanti u ssir fuqu sistema ta'  identifikazzjoni.

  Il-Valletta rehabilitation project huwa wkoll responsabbli mill-Furjana u se jieħu ħsieb li jkompli l-proġett tal-bandli f'King George V playing fields.  Filwaqt li s-sena l-oħra kien sar ix-xogħol fuq id-dressing rooms u t-toilets, din is-sena se jitjiebu l-faċilitajiet sportivi u l-playing field u huwa maħsub li s-sena d-dieħla jsir il-paviment.  Jien nappella lill-Valletta rehabilitation project biex iżomm ma' dan ix-schedule sabiex ix-xogħol isir.  Naturalment hemm affarijiet oħra li saru proprju f'dawn l-aħħar żmenijiet fil-Belt u l-Furjana.  Ġiet restawrata d-dar ta' l-anzjani fil-Furjana fejn illum il-capacity tagħha tant kibret li fiha daħlu ħafna anzjani ġodda.  Dan l-aħħar sirna nafu wkoll li fil-Belt Valletta se jkollna mużew ta' l-arti moderna.  Dan ovvjament għandu jikkumplimenta l-museum of fine arts  li għandna diġa' fil-Belt, fejn wieħed isib diversi pitturi ta' importanza kbira, fosthom il-pitturi ta' Mattia Preti.   

.  Għal dak li jirrigwarda l-Hamrun,  wieħed jista' jsemmi x-xogħol li qed isir fil-Pjazza Kappillan Muscat, xogħol  li jinsab fi stadju avvanzat.  Tajjeb li wieħed jinnota li fil-Hamrun ma tantx hemm open spaces u allura din il-pjazza hija importanti ħafna.  Fl-opinjoni tiegħi s-suq fi Triq id-Duka ta' Edinburgh fil-Hamrun għandu jitħalla bħala open space u mhux isir multi-level carpark, kif jidher li hu ppjanat li jsir mill-kunsill lokali tal-Hamrun.  Il-ftit open spaces li hemm fil-Hamrun għandhom jitħallew, anzi għandhom jiġu riabilitati, kif qed isir fil-każ tal-Pjazza Kappillan Muscat.  

  Irrid ngħid ukoll li għal dak li jirrigwarda l-Hamrun u l-inħawi ta' madwar, miżura importanti hija li l-fuel oil li se jibda jintuża minn dan is-sajf fil-power station tal-Marsa se jkollu kubrit fil-kontenut ta' 1% flok ta' 3.5%.  Dan għandu jgħin biex jonqos it-tinġis ta' l-arja,  kif għandu jgħin ukoll il-fatt li aktar tard din is-sena se jiġu ntrodotti l-vehicle road worthiness tests.  Jekk il-karozzi jinżammu fi stat tajjeb għandhom  jonqsu l-emissions ta' kimiċi,  bħall-benzine, li hu magħruf li hu kanċeroġeniku, u allura żgur li dan għandu jgħin biex f'postijiet bħall-Hamrun, il-Pieta', il-Furjana u l-Belt, li huma miżgħuda bit-traffiku, jonqos it-tinġis ta' l-arja.   

  Għal dak li jirrigwarda l-bqija tad-distrett, fil-Pieta' wieħed jinnota b'sodisfazzjon t-titjib li sar fl-inħawi tal-bini tal-gvern,  li sewa' mal-Lm50,000.  Fil-fatt dan ix-xogħol ġie inawgurat nhar is-Sibt li għadda.  Grazzi.

  MR SPEAKER:  Grazzi.   Sar il-ħin.  Il-Kamra hija aġġornata għal għada l-Erbgħa, 23 ta' Ġunju, 1999 fis-6.00 p.m. bl-agenda kif komunikata mill-Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

CHILD CARE CENTRES  

7666.  L-ONOR.  JOSEPH CUSCHIERI staqsa lill-Viċi Prim Ministru u Ministru għall-Politika Soċjali:    B'riferenza għal ftuħ ta' child care centres, jista'  l-Viċi Prim Ministru jgħid meta dawn se jinfetħu u liema huma l-lokalitajiet li se jinfetħu fihom l-ewwel?  Jista' l-Viċi Prim Ministru jgħid x'opportunitajiet ta' impjiegi dawn se joħolqu u l-eżamijiet għalihom b'liema lingwa se jsiru?

  ONOR.  LAWRENCE GONZI: Il-proċess ta' evalwazzjoni ta' Child Care Centres tal gvern, għadu għaddej.  Dan il-proċess jinkludi eżami ta' proposti dwar forma ta' sussidju lil min ma jiflaħx iħallas għas-servizzi.  Il-politika tal-Gvern hi li joħloq servizzi u jieħu miżuri li jgħinu lill-ġenituri biex ilaħħqu   mar-responsabilitajiet tagħhom lejn il-familja kif ukoll fuq il-post tax-xogħol.  F'dan is-sens, il-miżuri li ġew imħabbra dwar ir-responsability break u sigħat mnaqqsa ta' xogħol jinkwadraw rwieħom f'din il-politika.  Mhux possibbli li wieħed jgħid x'possibiltajiet ta' xogħol ta' impiegi jistgħu jinħolqu bil-ftuħ ta' Child Care Centres.

INCOME TAX - AĠENZIJA TAR-RIKLAMAR

7697.  L-ONOR.  JOSEPH CUSCHIERI staqsa lill-Ministru tal-Finanzi:    Jista' l-Ministru jgħid min hi l-kumpannija jew aġenzija tar-riklamar li permezz tagħha qed isir ir-riklamanr tas-sistema ġdida ta' l-Income Tax?  Jista' l-Ministru jgħid:  (1)  inħarġitx tender? (2) kemm se tiġi tiswa din il-kampanja ta' riklamar?  (3)  Intalbux quotations?

  ONOR.  JOHN DALLI: Il-kumpanija tar-reklamar li bħalissa qed tagħmel reklamar fuq is-sistema il-ġdida ta` l-income tax hi MPS Ltd.

1.  Intalbu quotations minn 10 ditti tar-reklamar għal din l-ewwel fasi

    tal-kampanja.

2.  Huwa stmat li din il-fasi tal-kampanja ser tiġi tiswa mal-Lm20,000.

3.  Bħalissa hemm tender ppublikat mid-Dipartiment tal-Kuntratti

    għat-tieni fasi tal-kampanja.

AWTORITA' TAD-DJAR - STALLAZZJONI TA' LIFTS
7698.  L-ONOR.  JOSEPH CUSCHIERI staqsa lill-Viċi Prim Ministru u Ministru għall-Politika Soċjali:     B'riferenza għall-iskema mħabbra riċentement mill-Awtorita' tad-Djar rigward stallazzjoni ta' lifts  f'appartamenti tal-gvern u fid-dawl ta'  dak li ħabbar il-Ministru,  jiġifieri li appartamenti li jgħixu fihom persuni b'diżabilita' mobilitarja se jingħataw prijorita', jista' l-Ministru jieħu l-passi kollha meħtieġa u mmedjata biex Blk C fi Triq Bertha K. Ilg Ta' Giorni jingħata prijorita' f'din l-iskema,  peress li fl-imsemmi appartament tgħix persuna b'diżabilita' mobilitarja?

  ONOR.  LAWRENCE GONZI: Din l-iskema "V" preżentement tapplika għall-lokalitajiet tal-Kottonera, Kalkara, Floriana u l-Belt Valletta.

AWTORITA' TAD-DJAR - LIFTS
7699.  L-ONOR.  JOSEPH CUSCHIERI staqsa lill-Viċi Prim Ministru u Ministru għall-Politika Soċjali:    B'riferenza għall-iskema mħabbra riċentemet mill-Awtorita' tad-Djar rigward stallazzjoni ta' lifts f'appartamenti tal-gvern u fid-dawl ta' dak li ħabbar il-Ministru jiġifieri li appartamenti li jgħixu fihom persuni b'diżabilita' mobilitarja se jingħataw prijorita', jista' l-Viċi Prim Ministru jieħu l-passi meħtieġa u mmedjati biex Blk H Triq Jean Hovel, Ta' Ġiorni,  jingħata prijorita' b'din l-iskema peress li fl-imsemmi appartament tgħix persuna b'diżabilita' mobilitarja?

  ONOR.  LAWRENCE GONZI: Din l-iskema preżentement tapplika għal lokalitajiet tal-Kottonera, Kalkara, Floriana u l-Belt Valletta.

SAN ĠILJAN - SISTEMA TAD-DRENAĠĠ

7750.  L-ONOR.  JOSEPH CUSCHIERI staqsa lill-Ministru għall-Ambjent:    Jista' l-Ministru jieħu l-passi kollha meħtieġa sabiex problema fis-sistema tad-drenaġġ li hemm f'Telgħet Birkirkara, San Ġiljan u li hi riżultat ta' problema li hemm taħt tappiera li qiegħda quddiem il-bibien numri 23 u 24 tiġi solvuta mill-aktar fis possibbli peress li din qed toħloq inkonvenjenti kbar għar-residenti ta' l-inħawi peress li minħabba din il-problema qed jidħol id-drenaġġ f'uħud mid-djar tan-nies ta' din it-triq?

  ONOR.  FRANCIS ZAMMIT DIMECH: Jien infurmat li minn investigazzjoni li għamel id-dipartiment, ġie nnutat li din il-problema minkejja illi s-sezzjoni tat-tindif naddaf il-main regolarment qed tiġri ta' spiss u għalhekk qed jittieħdu passi biex isiru xi xogħlijiet ġodda biex din il-problema tissolva darba għal dejjem.

TARZNA TA' MALTA - ĦADDIEMA BARRANIN

7799.  L-ONOR.  JASON AZZOPARDI staqsa lill-Ministru għas-Servizzi Ekonomiċi:    Fl-amministrazzjoni tat-Tarzna kemm hemm impjegati ta' nazzjonalita' barranija?  Meta ġew impjegati u b'liema kondizzjonijiet?  Jista' l-Ministru jagħti r-rimunerazzjoni tagħhom?

  ONOR.  JOSEF BONNICI: Fil-preżent it-Tarzna qed timpjega żewġ persuni ta' nazzjonalita' barranija fil-kariga ta' Chief Executive Enterprises u Chief Executive Shiprepair.  Dawn iż-żewġ persuni ġew impjegati wieħed b'effett mill-5 ta' Lulju 1998 u l-ieħor mill-1 ta' Ottubru 1998.

Iċ-Chief Executive Enterprises ġie impjegat għal tlett snin b'effett mill-5 ta' Lulju 1998 li jistgħu jiġu mġedda, versu r-remunerazzjoni annwali GBP 77,000 mingħajr taxxi lokali.

Iċ-Chief Executive Shiprepair ġie impjegat għal perjodu ta' sena b'effett mill-1 ta' Ottubru 1998 li tista tiġġedded, versu r-remunerazzjoni annwali ta' GBP 85,000 mingħajr it-taxxi lokali.

LUKANDIERA - MILLENNIUM BONUS

7800.  L-ONOR.  JASON AZZOPARDI staqsa lill-Ministru tat-Turiżmu:    Jista' l-Ministru jindika, anke jekk b'mod approssimattiv, l-ammont ta' millennium bonus li se jingħata mill-lukandiera għal dawk il-ħaddiema li se jkunu xogħol lejliet l-ewwel tas-sena 1999-2000?

  ONOR.  MICHAEL REFALO:   L-għoti tal-bonus, inkluż il-millennium bonus u l-pagi tal-ħaddiema fl-industrija tat-turiżmu, bħal dawk f'industriji oħra, huma suġġetti għall-ftehim speċifiku bejn il-unions u sidien ta' stabbilimenti.  Jifhem l-Onorevoli Membru, għalhekk, li jiena m'inhix f'pożizzjoni li nwieġeb il-mistoqsija, anke b'mod approssimattiv.

IMMIGRANTI LLEGALI - DEPORTAZZJONI

7801.  L-ONOR.  JASON AZZOPARDI staqsa lill-Ministru ta' l-Intern:    Jista' l-Ministru jgħid kemm huwa n-numru ta' immigranti llegali li bħalissa qed jistennew d-deportazzjoni minn Malta?  F'liema postijiet qed jinżammu?  X'inhi l-kapaċita' massima ta' dawn il-postijiet ta' kustodja?

  ONOR.  TONIO BORG: Ninsab infurmat li fid-19 ta' Ġunju, 1999, in-numru ta' barranin li kienu qed jistennew biex jiġu deportati minn Malta kien ta' 61, li minnhom 6 huma nisa.  In-nisa qegħdin jinżammu fil-Kumpless ta' Lyster Barracks, filwaqt li l-irġiel qegħdin jinżammu fil-Kumpless ġewwa ta' Kandja.  Dawn qegħdin jinżammu f'żewġ dormitorji illi jesgħu 72 post.

ENEMALTA - BOZOZ FIT-TOROQ

7802.  L-ONOR.  JASON AZZOPARDI staqsa lill-Ministru għas-Servizzi Ekonomiċi:    Jista' l-Ministru jgħid x'inhu n-numru ta' bozoz għal-lampi fit-toroq li l-Korporazzjoni Enemalta għandha fl-imħażen tagħha?

  ONOR.  JOSEF BONNICI: Bħalissa l-Korporazzjoni Enemalta għandha l-istock segwenti ta' bozoz fl-imħażen tagħha

TIPTA' BOZOZ                         KWANTITA'

HPMV 125 watts                           5240

SON 210 watts (direct replacement)        241

SON 350 watts (direct replacement)        756

SON 150 watts                            1572

SON 250 watts                             892

SOX  90 watts                            1219

PULIZIJA - LIĊENZJI TA' L-ARMI TAN-NAR

7803.  L-ONOR.  JASON AZZOPARDI staqsa lill-Ministru ta' l-Intern:    Ma jaħsibx il-Ministru li hija anomalija li filwaqt li wieħed jista' jkollu licence to keep u licence to carry fil-konfront t'armi tan-nar, dan jista' jkollu biss licence to keep fil-konfront t'air gun, aktar u aktar meta l-isport ta' l-isparar bl-air gun huwa rikonoxxut mill-International Olympic Committee?

  ONOR.  TONIO BORG: Qed jiġi kkunsidrat li jsiru arranġamenti biex wieħed ikollu liċenzja biex ikun jista` jġorr airgun għal-skopijiet ta' sport fuq ranges approvati.

SEDQA - PROGRAMM SUBSTANCE ABUSE FREE EMPLOYEES
7804.  L-ONOR.  JASON AZZOPARDI staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jindika n-numru ta' parteċipanti fil-programm tas-Sedqa magħruf bħala Substance Abuse Free Employees li ġie mniedi madwar sentejn u nofs ilu?  Kemm huwa n-numru ta' dawk li qed jattendu għalih fil-preżent?  Kemm-il impjegat tal-gvern attenda?

  ONOR.  LAWRENCE GONZI: 1.   In-numru ta' parteċipanti fil-programm Substance Abuse Free Employees tas-sedqa mill-bidu tiegħu s'issa, kien 3,714;

2.   In-numru ta' dawk li qed jattendu għalih fil-preżent hu 20;

3.   Attendew 149 impjegati tal-Gvern għal dan il-programm.

TURIŻMU - NUMRU TA' SODOD

7818.  L-ONOR.  EVARIST BARTOLO staqsa lill-Ministru tat-Turiżmu:    Jista' l-Ministru jgħid x'inhuma l-kriterji li bihom jiġi deċiż f'pajjiżna n-numru ta' lukandi u sodod għal turiżmu sostenibbli?

  Kemm huwa meqjus il-massimu ta' lukandi fi gradi differenti għal turiżmu sostenibbli f'Malta u f'Għawdex?

  ONOR.  MICHAEL REFALO:   L-iżvilupp tat-turiżmu huwa bbażat fuq pjan strateġiku li jiġi aġġornat minn żmien għall-żmien.  Fil-fatt il-Ministeru għadu kemm lesta abbozz ta' studju ta' Carrying Capacity, u ieħor fuq l-impatt ekonomiku, li flimkien iservu ta' bażi biex jiġi aġġornat pjan strateġiku sostenibbli, bbażat fuq l-impatt soċjali, ambjentali u ekonomiku.  Stqarrija tad-9 ta' Ġunju 1999 li wkoll tittratta dwar is-suġġett tal-mistoqsija tpoġġiet fuq il-mejda tal-Kamra aktar kmieni f'din is-seduta.

WSC - ILMENTI

7819.  L-ONOR.  EVARIST BARTOLO staqsa lill-Ministru għas-Servizzi Ekonomiċi:    Jista' l-Ministru jgħid kemm rċeviet ilmenti l-Korporazzjoni għas-Servizzi ta' l-Ilma mill-Valletta Rehabilitation Project dwar il-ħsara li l-kuntratturi tal-korporazzjoni jagħmlu fit-toroq ippavimentati tal-Belt Valletta?

  Fiex jikkonsistu dawn l-ilmenti?  Kemm-il laqgħa saret bejn l-VRP u l-WSC dwar din il-problema?

  X'qed tagħmel il-WSC biex kuntratturi tagħha ma jkomplux jagħmlu ħsara fit-toroq ippavimentati tal-Belt Valletta?

  ONOR.  JOSEF BONNICI: L-informazzjoni mitluba qed tinġabar u tweġiba tingħata f'xi seduta oħra.

KOPERATTIVI - SUPPORT UNIT
7820.  L-ONOR.  EVARIST BARTOLO staqsa lill-Viċi Prim Ministru u Ministru għall-Politika Soċjali:    B'riferenza għall-mistoqsija parlamentari numru 6163, jista' l-Viċi Prim Ministru jikkonferma li s-seba' applikanti għall-vakanza ta' Assistant Manager fil-Co-operative Support Unit (ETC Permit 36/96) li kienu applikaw regolarment sad-data ta' l-għeluq ta' l-applikazzjonijiet kien dawn li isimhom qed jintbagħat separatament?

  Jista' l-Viċi Prim Ministru wkoll jikkonferma li l-applikazzjoni li ntlaqgħet tliet xhur wara d-data ta' l-għeluq ta' l-applikazzjonijiet, u li l-Viċi Prim Ministru qal li kienet ġiet aċċettata bħala late application, kienet tal-persuna li isimha qed jintbagħat separatament, illum membru tal-Bord tad-Diretturi tal-PBS, u li din kienet il-persuna li ngħatat l-impjieg ta' Assistant Manager mal-Bord tal-Korperattivi?

  Jista' jgħid min kien jew kienu dawk li ħadu d-deċiżjoni  jew min ta l-istruzzjonijiet li l-applikazzjoni ta' din il-persuna li kienet daħlet tliet xhur tard kellha tiġi aċċettata bħala late application?

  Jista' jgħid ukoll minn min kien iffurmat l-Bord ta' l-Għażla li kien responsabbli għal ħatra ta' din il-persuna?

  ONOR.  LAWRENCE GONZI: L-informazzjoni mitluba mill-Onor. Membru qed tinġabar u tingħata tweġiba f'xi seduta oħra.

VAT - DĦUL

7870.  L-ONOR.  CARMELO ABELA staqsa lill-Ministru tal-Finanzi:    Jikkonferma l-Ministru li l-gvern se jimponi t-taxxa tal-VAT fuq id-dħul miġbur mill-għaqdiet ta' l-isports?

  Jista' l-Ministru jgħid jekk l-isport kollu huwiex se jiġi milqut?

  Għaliex qiegħed jintalab li jitħallsu l-flus ta' lura meta kienet ingħatat l-impressjoni minn ministri tal-gvern li l-isport mhux se jkun milqut minn din it-taxxa?

  Japprezza l-Ministru li la l-għaqdiet sportivi se jħallsu l-VAT dawn se jgħollu l-ħlas tal-biljett tad-dħul?

  ONOR.  JOHN DALLI: M`għandi xejn x`inżid mar-risposta li tajt għall-mistoqsija parlamentari numru 7869.

MINISTRU TAL-FINANZI - KAROZZA

7871.  L-ONOR.  CARMELO ABELA staqsa lill-Ministru tal-Finanzi:    Jista' l-Ministru jgħid il-karozza li fiha attwalment qed jinstaq x'marka u x'mudell hi?

  Meta nxtrat u b'kemm inxtrat u min fejn inxtrat?

  Jekk inkriet, meta nkriet u minn fejn u b'kemm qed tinkera kuljum?

  ONOR.  JOHN DALLI: Mat-tagħrif mogħti għall-mistoqsija parlamentari Numru 6760, inżid illi l-karozza nkriet mill-1 ta` Marzu 1999.

BORDIJIET GOVERNATTIVI - MEMBRI

7881.  L-ONOR.  HELENA DALLI staqsiet lill-Ministru għat-Trasport u Komunikazzjoni:    Jista' l-Ministru jagħti l-lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR.  ĊENSU GALEA:   Jien infurmat li l-membri tal-bordijiet li jaqgħu taħt ir-responsabilita tal-Ministeru tiegħi huma;

  AWTORITA` TAT-TRASPORT PUBLIKU

  Mr Alfred Triganza B.A.(HHons.) M.I.A., C.P.A., Dip.M. M.C.I.M . - Chairman

 Mr Pius Fenech - Deputy Chairman

  Ms Angela Callus - Member

 Mr William Soler B.Sc.Eng., B.A.Arch., A.M.I.C.e.,A&CE - Member

  Mr Arthur Gauci B.A.(Hons.) Accty., C.P.A., M.I.A. - Member

  AWTORITA` MARITTIMA TA` MALTA

  Dr Edward Woods LL.D. -Chairman

  Dr Mark Bonello B.E&A. (Hons.), M.Sc.   (Lond.) Ph.D.

  (Lond) Dic. EUR.Ing.,   A&C.E. - Vice Chairman

  Dr Vincent Moran MD - Member

  Mr Oscar Borg B.A. (Hons.)Econ.,   M.B.A. (Lanc)- Member

  Mr Carmel S Vassallo - Member

  Mr C V Schembri - Member

  Mr Alfred Cremona - Member

  Mr George Grech - Member

  Mr Ronald Azzopardi - Member

BORDIJIET GOVERNATTIVI - MEMBRI

7882.  L-ONOR.  HELENA DALLI staqsiet lill-Ministru għas-Servizzi Ekonomiċi:     Jista' l-Ministru jagħti l-lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR.  JOSEF BONNICI:  L-informazzjoni mitluba tpoġġiet fuq il-Mejda tal-Kamra aktar kmieni f'din is-seduta.

BORDIJIET GOVERNATTIVI - MEMBRI

7883.  L-ONOR.  HELENA DALLI staqsiet lill-Ministru ta' l-Intern:    Jista' l-Ministru jagħti l-lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR.  TONIO BORG: Ninsab infurmat li n-numru ta' nies u l-persentaġġi ta' rġiel u nisa li huma membri f'bordijiet governattivi u parastatali taħt il-Ministeru ta' l-Intern hu kif jidher fit-Tabella li poġġejt  fuq il-Mejda tal-Kamra aktar kmieni f'din is-seduta.

BORDIJIET GOVERNATTIVI - MEMBRI

7884.  L-ONOR.  HELENA DALLI staqsiet lill-Ministru għall-Agrikoltura u Sajd:    Jista' l-Ministru jagħti lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR.  NINU ZAMMIT: Qiegħed nagħti lista ta' nies li huma membri f'bordijiet governattivi u li jaqgħu taħt dan id-dekasteru.  85% u 15% huma nisa.

Fisheries Board:

Chairman       David Bonello                   A/DFA

Members        Dr Joe Carabott D'Amato         Amature Fisherman

               Amante Buġeja                   Għq Kop Sajd

               Carmelo Buġeja                  Għq Kop Sajd

               Ivan Portanier                  KNS

               Joseph Carabott                 KNS

               Angele Casha                    Vet Officer

               Ray Aquilina                    Hawkers

               Ernest Galea                    Fish Pitkal

               Corrado Rossitto                Fisheries Officer

               Brian Rosso                     Ministry

               Joseph Callus                   Ministry for the

                                               Environment

               Karm Borg MP                    Gozo

Secretary      Charles Busuttil                Fisheries Officer

Fresh Fruit and Vegetables Advisory Board:

Chairman       Franco Serracino Inglott        DOA

Members        Antoine Agius                   GRTU

               Josephine Borg                  Dept of Consumers Affairs

               John Cachia                     Chamber of Commerce

               Publius Cutajar                 Farmers Association

               Joe Fino                        GWU

               Joe Morana                      UHM

               Alfred Muscat                   Farmers Association

               Peter Vella                     Dept of Trade

Secretary      Carmel Mifsud                   Officer i/c Pitkali

School Arbor Committee:

Chairman       Joe Borg                       PAO

Members        Joseph Buttigieg               MUT

               Maria Borg                     Education Division

               Darren Stevens                 Environment Department

               Joe Aquilina                   SAO

               George Fenech                  SAO

Secretary      K Grima                        Agric Foreman

Wine Advisory Board:

Chairman       Franco Serracino Inglott       DOA

D/Chairman     Dr Nicholas Bonnano            Officer Ministry

Members        Angelo Azzopardi

               Joseph Camilleri               Master Wine Ltd.

               Tony Cassar                    Marsovin

               Vince Coleiro                  Coleiro Wines

               Vincent Delicata               Delicata Wines

               Mark Miceli Farrugia           Meridian Wines

               Peter Vella                    Dept of Trade

               Emanuel Zahra

Secretary      Anthony Meli                   Dept of Agric

Loans Commission:

Chairman       Franco Serracino Inglott       DOA

Members        Dr D Frendo Dimech             Office of the AG

               Joseph Tong                    Ministry of Finance

               Frans Galea                    Co-operatives Board

               Paul Scerri                    Dept of Agric

               David Bonello                  A/DFA

               Joseph Cremona                 Gozo Ministry

Secretary      Mary Frendo

Pesticides Advisory Board:

Chairman       Tony Meli                      PSO

Members        Dr George Peplow               University of Malta

               Anton Pizzuto                  University of Malta

               Dr Adrian Zammit               Consultant

               Victor Farrugia                PSO

               David Dandria                  Agric Coop

               Dione Caruana

               Ian Mifsud                     UOM/Environment Dep

               Ray Camilleri                  Officer i/c Health Unit

Secretary      Helen Debono                   SO

Agricultural Export Marketing Board:

Chairman       Joe Farrugia                   Progressive Farmers

Members        Clement Azzopardi              FCCS

               Paul Azzopardi                 Dept of Agric

               Joyce Borg                     Dept of Consumers Affairs

               Joe Deguara                    Accountant (Private)

               Joe Ellul Vincenti             Marketing Expert (Private)

               Carmelo Mifsud                 Dept of Agric

               Joe Pirotta                    Dept of Agric

Secretary      Michael Cauchi                 Dept of Education

Educational Unit at Għammieri - Hands on Farming:

Chairman       Prof A Scicluna Spiteri        University of Malta

Members        Joe Vella Caruana              Teacher

               Joe Borg                       PAO

               Rose Caruana                   Education Department

Secretary      Maria Galea                    DCS

Urban and Rural Landscaping Committee:

Chairman       Chev M Mizzi

Members        J Borg                         PAO

               P Calamatta                    Calamatta Plants

               A Camilleri                    Planning Authority

               L Camilleri                    Dept of Agric

               J Cremona                      Gozo

               G Miller

               L Piscopo                      Piscopo Nursery

               V Schembri                     SAF

Secretary      Tony Meli                      PSO

New Initiatives Female Co-ordinators Committee:

Chairperson    Marisa Gauci                   DCS

Members        Marica Gatt Ellul              Government Farm

               Marica Gatt Bonavia            MPC

               Maria Galea                    DCS

               Andreina Farrugia              NAC

World Food Day Committee 1998:

Chairman       Joe Galea                      APS

Members        Joe Borg                       PAO

               Alfred Vella                   Officer i/c Maintenance

               Bice Cilia                     MTC

               Charles Busuttil               Fisheries Officer

               Joe Galea                      PBS

               Manuel Zammit                  PBS

               Benny Aquilina                 Ministry

               William Pomroy                 Ministry

               Frans Mizzi                    Private

               Paul Micallef                  ITS

               Frans Farrugia                 DVS

               Peter Agius                    PAO

               Doris Borg                     B'Kara Local Council

Secretary      Joe Mifsud                     DCS

Assit. Sec.    David Bonello                  A/DFA

BORDIJIET GOVERNATTIVI - MEMBRI

7885.  L-ONOR.  HELENA DALLI staqsiet lill-Ministru għal Għawdex:    Tista' l-Ministru tagħti l-lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR. GIOVANNA DEBONO: It-tagħrif mitlub mill-Onorevoli Interpellant huwa mogħti fil-lista annessa.

	BORD/KUMITAT
	NRU. TA' MEMBRI
	PERSENTAĠĠ  TA' RĠIEL
	PERSENTAĠĠ TA' NISA

	
	
	
	

	Gozo Agricultural, Cultural and Industrial Society
	12
	   91.7%
	 8.3%

	
	
	
	

	Gozo Historical, Heritage and Cittadella Advisory
	13
	 100%
	   -

	
	
	
	

	Kunsill tal-Kultura
	14
	   85.7%
	 14.3%

	
	
	
	

	Kumitat Festi Nazzjonali u Popolari
	14
	  85.7%
	 14.3%

	Kumitat Millenju
	12
	  83.3%
	 16.7%

	Kumitat Konġunt - Kunsilli Lokali
	  6
	 100%
	   -

	Sotto Kumitat - Nat.Focal Point
	  6
	  66.7%
	 33.3%

	ITS Management Committee
	 11
	   90.9%
	  9.1%

	Adult Training Centre Board
	  7
	   71.4%
	 28.6%

	Gozo Sports Board
	 19
	 100%
	   -

	Kunsill Ġenerali tas-Saħħa f'Għawdex
	 12
	  91.7%
	   8.3%

	Elderly Day Centre - Management Board
	  6
	  66.7%
	  33.3%

	TOTAL
	132
	  88.6%
	  11.4%


BORDIJIET GOVERNATTIVI - MEMBRI

7886.  L-ONOR.  HELENA DALLI staqsiet lill-Ministru tas-Saħħa:    Jista' l-Ministru jagħti l-lista ta' nies u l-persentaġġi ta' rġiel u nisa li huma membri f'bordijiet governattivi u parastatali li jaqgħu taħt ir-responsabbilta' tiegħu?

  ONOR.  LOUIS DEGUARA: It-tweġiba għal din il-mistoqsija tpoġġiet fuq il-mejda tal-Kamra aktar kmieni f'din is-seduta.

PIXXINA NAZZJONALI - QLUGĦ TA' MADUM

7891.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jwieġeb il-mistoqsija parlamentari numru 7479?

  ONOR.  LOUIS GALEA: Informat li r-rapport preparat mill-konsulenti Ranioli & Bencini ma jattribwixxix responsabbilta` tal-ħsara li saret.  Il-każ qiegħed ikun riferit lis-Segretarju Permanenti biex jiġi deċiż x'inhi l-aħjar linja ta' azzjoni xierqa li għandha tittieħed.

SKEJJEL - EDUKAZZJONI FIŻIKA

7892.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jwieġeb il-mistoqsija parlamentari numru 7325?

  ONOR.  LOUIS GALEA: Informat li n-numru ta' għalliema tal-PE, fl-iskejjel ta' l-Istat huwa 102. Dawn jgħallmu l-PE bħala suġġett prinċipali tagħhom.  (Minbarra dawn hemm tlettax (13)-il għalliem ieħor li għandhom biss ftit lezzjonijiet tal-PE fil-ġimgħa - bejn 2 u 8).

Ħamsa u erbgħin (45) mill-għalliema li jgħallmu PE bħala suġġett prinċipali tagħhom huma nisa.

L-għalliema li għandhom PE bħala suġġett ewlieni tagħhom huma imqassmin hekk :

Skejjel Primarji                            20 (peripatetiċi)

Skejjel Sekondarji                          37

Junior Lyceums                              22

Skejjel tas-Snajja                           6

Skejjel Speċjali                             2

Higher Secondary & Upper Lyceum              7

Skola taż l-Agrikultura u Skola tal-Bini     1

Skejjel Sekondarji u Junior Lyceums          7 (Gozo)

Ħamsa u għoxrin (25) għalliem tal-PE jieħdu ħsieb iktar minn skola waħda.  Dawn ma jingħatawx allowance speċjali.

SKEJJEL - FAĊILITAJIET SPORTIVI

7893.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jwieġeb il-mistoqsija parlamentari numru 7328?

  ONOR.  LOUIS GALEA: Informat li hi policy tal-Ministeru ta' l-Edukazzjoni, regolata permezz ta' Avviż Legali Nru 135/93, li llum il-Kunsill Skolastiku li jiddeċiedi jekk jilqax it-talbiet li rrefera għalihom fil-mistoqsija parlamentari.

DIPARTIMENT TAL-KUNTRATTI - DISKUSSJONIJIET MAL-FONDAZZJONI GĦAX-XJENZI MEDIĊI

7895.  L-ONOR.  EVARIST BARTOLO staqsa lill-Ministru tal-Finanzi:    Jista' l-Ministru jgħid meta bdew id-diskussjonijiet mid-Dipartiment tal-Kuntratti mal-Fondazzjoni għax-Xjenzi Mediċi dwar is-sejħa għall-offerti għall-provvista ta' l-ikel fl-isptarijiet tal-gvern?

  ONOR.  JOHN DALLI: Ngħarraf lill-Onorevoli Interpellant li d-Dipartiment tat-Kuntratti beda diskussjonijiet mal-Fondazzjoni għax-Xjenzi Mediċi appena kellu t-tagħrif li kienet ħarġet din is-sejħa għall-offerti.  Jiena nfurmat li l-ewwel kuntatti tad-Direttur tal-Kuntratti mal-Fondazzjoni saru fil-21 ta` Mejju 1999.

MALTA STANDARDISATION AUTHORITY - PERSUNA FIL-BORD TA' L-INTERVISTI

7896.  L-ONOR.  EVARIST BARTOLO staqsa lill-Ministru ta' l-Intern:    Jikkonferma l-Ministru li persuna li kienet fil-bord ta' l-intervisti għar-reklutaġġ tal-Malta Standardisation Authority spiċċat biex imliet il-vakanza hi?  Jidhirlu li dan etikament korrett?

  ONOR.  TONIO BORG: Nitlob lill-Onor. Interpellant jirreferi din il-Mistoqsija lill-Ministru konċernat.

SPTAR MONTE CARMELI - PAZJENTI LI MIETU B'OVERDOSE
7901.  L-ONOR.  LEO BRINCAT staqsa lill-Ministru tas-Saħħa:    Jista' l-Ministru jgħid kemm kien hemm pazjenti li mietu b'overdose fl-Isptar Monte Carmeli mill-1996 sal-lum?  Jista' jindika x-xahar u s-sena meta sar dan?

  ONOR.  LOUIS DEGUARA: Mill-1996 sal-lum ma mietux pazjenti b'overdose fl-Isptar Monte Carmeli.

BIENNALE TA' VENEZIA - SEHEM TA' ARTISTI MALTIN

7902.  L-ONOR.  LEO BRINCAT staqsa lill-Ministru ta' l-Edukazzjoni:    Jista' l-Ministru jgħid kif saret l-għażla ta' artisti Maltin li se jieħdu sehem fil-Biennale ta' Venezia li fetħet nhar it-13.6.99?

  ONOR.  LOUIS GALEA: Nirreferi l-Onor. Interpellant għar-risposta esawrjenti li ġa` tajt għall-mistoqsija parlamentari numru 7814.

KALAXLOKK CO. LTD. - FTEHIM

7903.  L-ONOR.  LEO BRINCAT staqsa lill-Ministru għas-Servizzi Ekonomiċi:    Billi l-Prim  Ministru ftit ilu indika li ftehim dwar tal-Kalaxlokk kien fil-viċin waqt li ġurnal ewlieni lokali qal li dawn għadhom 'il bogħod minn ftehim, jista' l-Ministru jagħmel stqarrija dwar fiex waslu t-taħdidiet f'ġieħ l-interess pubbliku u b'mod partikolari l-interess tal-ħaddiema nfushom?

  ONOR.  JOSEF BONNICI: Ma għandi xejn xi nżid mat-tweġiba li tajt għall-ewwel parti tal-Mistoqsija Parlamentari numru 7922 tas-Seduta numru 126.

ETC - REĠISTRAZZJONI GĦAX-XOGĦOL

7904.  L-ONOR.  LEO BRINCAT staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jelabora dwar l-aħbar li kien hemm fin-Nazzjon li l-ETC se tieħu azzjoni drastika biex jitnaqqas in-numru ta' dawk jirreġistraw għax-xogħol?

  ONOR.  LAWRENCE GONZI: L-informazzjoni mitluba mill-Onor. Membru qed tinġabar u tingħata Tweġiba f'xi Seduta oħra.

SKEJJEL - GĦALLIEMA TA' NAZZJONALITA' BARRANIJA

7905.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid għaliex qed jikkonsidra li jressaq emendi fl-Att ta' l-Edukazzjoni biex ibiddel il-klawsola li tgħid "a person shall qualify for a permanent warrant if he is a citizen of Malta" biex hekk persuni ta' nazzjonalita' oħra jkunu jistgħu jingħataw permanent warrant biex jgħallmu f'pajjiżna?  Din il-bidla qed issir biex pajjiżna jaderixxi għar-regoli ta' l-Unjoni Ewropea biex membri tal-UE jkunu jistgħu jgħallmu f'pajjiżna?

  ONOR.  LOUIS GALEA: Il-kwistjoni ta' l-UE m'għandha x'taqsam xejn.  Qed nikkunsidra talba li issa ilha ssir lil diversi amministrazzjonijiet minn nisa ta' ċittadinanza barranija miżżewġin Maltin li issa ilhom snin jgħallmu fl-iskejjel Maltin a' bazi ta' Warrant temporanju u li qed jitolbu li jkollhom Warrant permanenti.  Kopja ta' l-ittra li rċevejt fuq is-suġġett u tat-tweġiba mis-Segretarjat tiegħi tpoġġiet fuq il-mejda tal-Kamra.

SIGURTA' SOĊJALI - KUMPANNIJI

7917.  L-ONOR.  NOEL FARRUGIA staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jgħid kemm kien in-numru ta' kumpanniji li ġew notifikati mid-Dipartiment tas-Sigurta' Soċjali sabiex jirregolaw il-pagamenti tas-sigurta' soċjali tal-ħaddiema tagħhom?  Kemm fil-fatt hija ċ-ċifra finanzjarja li jridu jħallsu dawn il-kumpanniji ta' dawn l-arretrati li jkunu diġa' ħallsuhom il-ħaddiema tagħhom?

  ONOR.  LAWRENCE GONZI: Ninforma lill-Onor. Interpellant li n-numru ta' kumpaniji li ġew notifikati dwar arretrati ta' kontribuzzjonijiet ġa miżmuma mill-impjegati u mhux mgħoddija lil Gvern huwa ta' madwar 770.  Nixtieq nenfasiżża li huwa diffiċli fil-preżent li tindika ċ-ċifra finanzjara eżatta li jridu jħallsu dawn il-kumpaniji għaliex l-ammont attwalment dovut irid jiġi verifikat mal-kotba tal-kumpaniji u mar-rekords li għandu d-Dipartiment.

Fir-rigward mis-sena 1998 'l quddiem, kif jaf l-Onor. Interpellant, r-responsabilita' ta' ġbir u l-infurzar għal ħlas ta' kontribuzzjonijiet tas-Sigurta' Soċjali għadda fuq id-Dipartiment tat-Taxxi Nterni.  Għaldaqstant informazzjoni minn Jannar 1998 irid jintalab mill-Onor. Ministru kkonċernat.

SIGURTA' SOĊJALI - ĦLAS TA' ARRETRATI

7918.  L-ONOR.  NOEL FARRUGIA staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jgħid kemm kien in-numru ta' persuni li ġew notifikati mid-Dipartiment tas-Sigurta' Soċjali sabiex iħallsu l-arretrati tas-Sigurta' Nazzjonali, il-Bolla?  Kemm hu l-ammont f'ċifra finanzjarja li jridu jħallsu lid-dipartiment?

  ONOR.  LAWRENCE GONZI: Jekk l-Onor. Interpellant qed jirreferi għan-notifiki li għadu kemm ħareġ id-Dipartiment lil persuni li xi darba għamlu talba biex iħallsu xi arretrati f'kontribuzzjonijiet, għandi ninfurmah li dan kien eżerċizzju biex kulmin inħariġlu xi kont u li jidher li kien għadu ma ġiex ssetiljat, jingħata perjodu definit sa meta għandu jitħallas.

Issa dawn il-persuni ġew uffiċċjalment informati li għandhom sa l-aħħar ta' Novembru ta' din is-sena biex jissetiljaw l-ammonti dovuti minnhom.

Minn dawk li talbu biex iħallsu arretrati ta' kontribuzzjonijiet, hemm numru ta' persuni li kienu talbu biex iħallsu l-bolol voluntarji.  Dawn jistgħu jiddeċiedu li ma jħallsuhomx.  Oħrajn li talbu biex iħallsu kontribuzzjonijiet għal perjodi meta kienu jaħdmu għal rashom, irid jiġi stabbilit l-ammont ta' kontribuzzjonijiet dovuti skond id-dħul tagħhom meta jipprovdu d-dokument meħtieġa.  Għal dawn ir-raġunijiet iċ-ċifra finanzjarja dovuta ma tistax tingħata fil-preżent.

BAJJIET - TINĠIS

7928.  L-ONOR.  ADRIAN VASSALLO staqsa lill-Ministru tas-Saħħa:    Jista' l-Ministru jgħid x'kontrolli qed isiru mill-Ministeru tas-Saħħa u l-Ministeru ta' l-Ambjent kontra t-tinġis ta' bajjiet, speċjalment f'bajjiet f'inħawi turistiċi u b'mod partikolari issa li wasal is-sajf?  Liema huma l-bajjiet fejn l-għawm huwa pprojbit mill-awtoritajiet tas-saħħa?  Għaliex bajjiet bħal dik tal-Balluta jkunu mniġġsa kull sajf mingħajr ma hu possibbli li jinstab rimedju effikaċi darba għal dejjem?

  ONOR.  LOUIS DEGUARA: Nixtieq ninforma lill-Onor. Interpellant li t-Taqsima tas-Saħħa Ambjentali tad-Dipartiment tas-Saħħa Pubblika tniedi programm ta` monitoring tal-bajjiet ta` kull sena bejn Mejju u Ottubru (23 ġimgħa).  F'dan il-programm, kampjuni ta` l-ilma baħar jittieħdu mill-Ispetturi tas-Saħħa kull ġimgħa minn 115 il-post matul il-kosta ta` Malta, Għawdex u Kemmuna u jiġu eżaminati fil-laboratorju tal-Evans il-Belt għall-evidenza ta` kontaminazzjoni mid-drenaġġ.  Ta` kull sena, it-Taqsima tas-Saħħa Ambjentali tipubblika rapport fuq il-kwalita` ta` l-ilma baħar, u kopji ta` dan ir-rapport jistgħu jinkisbu mill-uffiċju tad-Dipartiment ta` l-Informazzjoni.

Postijiet li jitqiesu mid-Dipartiment bħala mhux tajbin għall-għawm jinkludu l-portijiet kollha u dawk il-bajjiet fil-viċinanza ta` l-isbokk tad-drenaġġ.  Dawn jinkludu:

 Wied Għammieq, Ras il-Prajjet u ċ-Ċumnija f'Malta 

Ras il-Ħobż, Wied il-Mielaħ u San Blas f'Għawdex

L-Imnieri f'Kemmuna

Fir-rigward ta` postijiet bħal Balluta, d-Dipartiment tas-Saħħa Pubblika jiprova fejn hu possibli li jidentifika s-sors ta` kontaminazzjoni.  Malli dan jinstab, jiġi riferut lid-Dipartiment konċernat biex jieħdu l-passi neċċessarji.

Ta` min issemmi wkoll li fil-każ tal-Bajja tal-Balluta, f'San Ġiljan, qabel l-avviż maħruġ mid-Dipartiment tas-Saħħa din il-ġimgħa, l-aħħar avviż kien maħruġ f'Ġunju ta` 1995.

UNIVERSITA' - DEGREES HONORIS CAUSA
7929.  L-ONOR.  ADRIAN VASSALLO staqsa lill-Ministru ta' l-Edukazzjoni:    Jista' l-Ministru jgħid x'inhu t-total tan-numru ta' Degrees Honoris Causa mogħtija mill-Universita' ta' Malta lil persuni barranin f'dawn  l-aħħar għaxar snin?  Min kienu l-persuni li rċevew dawn l-unuri?  Kien hemm xi Maltin li rċevew l-istess unur fl-aħħar għaxar snin u jekk iva, min kienu?

  ONOR.  LOUIS GALEA: Informat li t-Total tan-Numru ta' Degrees Honoris Causa mgħotija lil persuni barranin f'dawn l-aħħar għaxar snin kien ta' 17.  Dawn ingħataw lil:-

Sir Shridath Surendranath Rampmal         21/07/89

Mme. Catherine Lalumiere                  01/11/89

H.E. Dr Richard von Weizsacker            23/10/90

H.E. Prof. Francesco Cossiga              18/09/91

Rev. Br. Hilary A. Clews                  06/11/92

Sr. Mary McCallum                         06/11/92

Prof. Sir Ralf Dahrendorf                 06/11/92

Prof. Paul P. Steeten                     06/11/92

Fra Andrew Bertie                         20/03/93

H.E. William O'Neil                       22/11/93

H.E. Juan Antonio Samaranch               22/11/93

Prof Antonio Zichichi                     22/11/93

H.E. Dr. Mario Soares                     10/10/94

Dr Joe Erik Asvall                        15/12/95

H.E. Dr. Federico Mayor                   05/01/96

Ing. Pasquale Pistorio                    15/04/96

Sgna. Chiara Lubich                       26/02/99

F'dawn l-aħħar għaxar snin ingħataw ukoll grad Honoris Causa lil 11-il persuna Maltija kif ġej:

Prof. F. Vella                            14/12/89

H.E. Dr C. Tabone                         14/12/89

Hon. Dr E. Fenech Adami                   06/11/92

Prof. George P. Xuereb                    06/11/92

Mr J. Cassar Pullicino                    20/03/93

Mr L. Ellul                               20/03/93

Prof. E.J. Borġ Costanzi                  20/03/93

Dr George Żammit Maempel                  22/11/93

Prof. G. Żarb                             15/12/95

Judge Maurice Caruana Curran              15/12/95

H.E. Dr Ugo Mifsud Bonniċi                05/01/96

PRODOTTI AGRIKOLI - ESPORTAZZJONI

7930.  L-ONOR.  ADRIAN VASSALLO staqsa lill-Ministru għall-Agrikoltura u Sajd:    Jista' l-Ministru jgħid kemm kien l-ammont f'valur kif ukoll f'volum ta' affarijiet agrikoli li ġew esportati kull sena f'dawn l-aħħar ħames snin?  Kemm minn dan oriġina minn Malta u kemm minn Għawdex?

  ONOR.  NINU ZAMMIT: Nirreferi l-Onor. Interpellant għall-publikazzjoni tal-Uffiċju tal-Istatistika Trade Statistics tas-snin relattivi.  Ma jinżammx rekord jekk il-prodott ikunx minn Malta jew minn Għawdex.

DIPARTIMENT TAT-TAXXI INTERNI - ARRETRATI

7931.  L-ONOR.  ADRIAN VASSALLO staqsa lill-Ministru tal-Finanzi:    Jista' l-Ministru jgħid kemm irnexxielu jiġbor flus il-gvern minn arretrati dovuti lilu din is-sena?  Kemm hu maħsub li hemm arretrati dovuti lill-gvern illum?  Kemm mis-somma li nġabret din is-sena inġabret  mill-(a) inland revenue; (b) it-Teżor; u (c) id-Dwana?

  ONOR.  JOHN DALLI: Ninforma lill-Onorevoli Interpellant li t-tagħrif mitlub għadu qed jinġabar u t-tweġiba tingħata f`xi seduta oħra.

PUBLIC ACCOUNTS - RAPPORT

7932.  L-ONOR.  ADRIAN VASSALLO staqsa lill-Ministru tal-Finanzi:    Jista' l-Ministru jgħid x'passi ħa l-Ministeru tal-Finanzi wara li fir-rapport tal-Public Accounts mill-awditur ġenerali (paġna 14) hemm imniżżel illi The Governments public account has not been formally reconciled with the Central Bank account since June 1992?

  ONOR.  JOHN DALLI: Nixtieq ngħarraf l-Onorevoli Membru li s-System Analysis meħtieġa diġa saret u wasalna fl-istadju tas-System Design.

BANEK - BEARER ACCOUNTS
7933.  L-ONOR.  ADRIAN VASSALLO staqsa lill-Ministru tal-Finanzi:    Jista' l-Ministru jgħid kemm hawn bearer accounts ġo banek Maltin illum u kemm kien in-numru sena b'sena, fl-aħħar ħames snin?

  ONOR.  JOHN DALLI: L-ammont totali ta` bearer accounts ġo banek Maltin sa l-aħħar ta` Mejju 1999 kien ta` 8,616 waqt li n-numru ta` kontijiet fl-aħħar ħames snin kienu:

      L-aħħar tas-Sena           Numru Attwali ta` kontijiet

      Diċembru 1994                        17,123

      Diċembru 1995                        12,404

      Diċembru 1996                        10,518

      Diċembru 1997                         9,694

      Diċembru 1998                         8,890

Il-banek jinkludu:  Bank of Valletta plc, Mid-Med Bank plc, APS Bank Ltd, u Lombard Bank Malta plc.

ĦXEJJEX - ESPORTAZZJONI

7953.  L-ONOR.  NOEL FARRUGIA staqsa lill-Ministru għall-Agrikoltura u Sajd:    Jista' l-Ministru jinformani għaliex sal-lum għadu ma ltaqax mal-bdiewa li kienu bdew jesportaw l-ħxejjex lejn is-suq Ingliż filwaqt li dejjem ġew ikkritikati għall-fatt li ġew sussidjati għaliex kawża tal-maltemp il-prodott ittardja u ntilfu l-kuntratti li kienu laħqu l-istess bdiewa?

  ONOR.  NINU ZAMMIT: L-ewwel ħaġa ma kien hemm ebda kuntratt bil-miktub mal-importatur fl-Ingilterra.  It-tieni ħaġa ġie kkritikat il-fatt li biex jiġi moħbi l-fjask ta' dan l-attentat ittieħdu l-flus mill-fond ta'l-esportazzjoni tal-patata.  It-tielet ħaġa ma kien hemm ebda talba minn naħa tal-bdiewa sabiex niltaqa' magħhom.

Jidher ċar li l-bdiewa ma huma bl-ebda mod interessati li jerġa' jkollhom dik id-disfatta li kellhom, meta ġew imbuttati f'dik l-avventura li kellhom jagħmlu tajjeb għalija minn buthom.

Ma nistax nifhem kif l-Onor. Interpellant jibqa jipprova jiġbor ġieħu tad-disfatta kbira li kien għamel billi joqgħod jagħmel ħafna domandi u

stqarrijiet fejn jinsa jsemmi illi-

-Kellu jieħu Lm13,500 minn flus il-bdiewa li kabbru l-patata biex taffa naqra minn dan il-fjask

-Kellu jieħu Lm8,000 minn flus li suppost tħallsu bħala kumpens għal ħsara li saret bil-maltemp

Dan minbarra n-nuqqas ta' organizzazzjoni li wasslet għal din id-disfatta, fosthom illi l-ħaxix twassal fl-Ingilterra fi stat ħażin u bi presentazzjoni agħar.  Biż-żejjed infakkru li kienu ntużaw kaxex bil-logo ta' l-Air Malta.

ANZJANI - DJAR TA' L-ANZJANI

7966.  L-ONOR.  KARL CHIRCOP staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jgħid x'inhi l-politika tal-gvern preżenti dwar djar ġodda ta' l-anzjani rigward min għandu jmexxihom, ċioe' jekk għandux ikun il-gvern jew il-privat?  Meta xi kuntrattur privat imexxi djar ta' l-anzjani bħal dik taż-Żejtun, x'miżuri amministrattivi jieħu d-dipartiment biex jikkontrolla l-istandards tas-servizz provdut?  Jista' l-Ministru jpoġġi fuq il-Mejda tal-Kamra kopja tal-kuntratt li jorbot lill-kuntrattur privat li jmexxi d-dar ta' l-anzjani fiż-Żejtun?

  ONOR.  LAWRENCE GONZI: Il-politika tal-Gvern rigward id-Djar ta' l-Anzjani hija li jinvolvi lill-privat fit-tmexxija ta' dawn id-Djar.  Fid-Dar ta' l-anzjani taż-Żejtun, it-tmexxija ngħatat b'tender u sar kuntratt fejn hemm stipulat x'obbligi għandu l-kuntrattur privat lejn il-Gvern.  Isir monitoring regolari tat-tmexxija ta' din id-dar u jsiru wkoll inspections dwar indafa, ikel u servizzi oħra pprovduti.  Peress li il-kuntratt huwa ta' natura kummerċjali, ma jidhirlix li għandu jiġi pubblikat.

DIPARTIMENT TAS-SIGURTA' SOĊJALI - KOPERATTIVI

7967.  L-ONOR.  KARL CHIRCOP staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jgħid kemm-il koperattiva hemm irreġistrati mad-dipartiment?  Liema huma waħda waħda?  Kemm iħaddmu nies kull waħda minnhom?  X'għajnuna toffri l-KIP lil dawn il-koperattivi u kemm ilhom jiġu pprovduti dawn is-servizzi?

  ONOR.  LAWRENCE GONZI: L-informazzjoni mitluba mill-Onor. Membru qed tinġabar u tingħata Tweġiba f'xi Seduta oħra.

DJAR - SOCIAL HOUSING
7968.  L-ONOR.  KARL CHIRCOP staqsa lill-Viċi Prim Ministru u Ministru għall-Politika Soċjali:    Jista' l-Viċi Prim Ministru jgħid kemm-il skema ta' għajnuna għal social housing hawn?  Liema huma dawn?  Kemm ilhom li ġew in vigore?  Kollha kemm huma għadhom qed jiġu mħaddmin bħalissa?  Jekk fin-negattiv, kemm minnhom ġew sospiżi u għal liema raġuni?  X'linja ta' politika għas-social housing qed jimxi biha bħalissa l-gvern preżenti?

  ONOR.  LAWRENCE GONZI: L-informazzjoni mitluba mill-Onor. Interpellant tpoġġiet fuq il-Mejda tal-Kamra aktar kmieni f'din is-seduta.

SAĦĦA - PHARMACY TECHNICIANS
7969.  L-ONOR.  KARL CHIRCOP staqsa lill-Ministru tas-Saħħa:    Rigward il-kambjamenti li se jseħħu rigward il-kondizzjonijiet ta' l-importatur tal-mediċini (DH circ. 143/99) b'mod partikolari Item 2, jista' l-Ministru jgħid x'se tkun il-pożizzjoni tal-pharmacy technicians issa li se jiddaħħal spiżjar sabiex ikun responsabbli mill-aspetti tekniċi kollha ta' l-importazzjoni tal-mediċini?  X'se tkun il-pożizzjoni tal-pharmacy technicians jekk u meta Malta ssir membru sħiħ tal-EU?  X'se tkun il-pożizzjoni tal-pharmacy technicians impjegati minn kumpanniji privati żgħar?

  ONOR.  LOUIS DEGUARA: Iċ-ċirkulari tad-Dipartiment tas-Saħħa nru. 143/99 ma tikkonċernax il-pożizzjoni tal-pharmacy technicians, fir-rigward ta`l-importazzjoni tal-mediċini f'Malta u għaldaqstant il-pożizzjoni tagħhom mhux ser tinbidel minn dik preżenti.

Ir-rwol ta` l-ispiżjar huwa ferm differenti minn dak ta` pharmacy technician.  L-ispiżjar ser ikun responsabbli minn materji li ma jaqawx taħt il-kompitenza tal-pharmacy technician.

PETROL STATIONS  

8010.  L-ONOR.  JOE CILIA staqsa lill-Ministru għas-Servizzi Ekonomiċi:    Jista' l-Ministru jwieġeb mistoqsija parlamentari numru 4991 dwar petrol stations?

  ONOR.  JOSEF BONNICI: F'Malta hawn 75 pompa tal-petrol, filwaqt li f'Għawdex hemm 10.  Minn dawn il-pompi, 57 f'Malta u 7 f'Għawdex għandhom ATM.  Il-policy preżenti tal-Korporazzjoni hija li ma jinħarġux liċenzji ġodda għal aktar pompi tal-petrol, iżda skond il-ftehim eżistenti bejn l-Enemalta u l-GRTU, dawk il-pompi li jinsabu fuq il-bankini jistgħu jiġu trasferiti għal lokalitajiet oħra sakemm ikun hemm il-permessi meħtieġa.

AFFARIJIET BARRANIN - DELEGAZZJONIJIET

8011.  L-ONOR.  JOE CILIA staqsa lill-Ministru għall-Affarijiet Barranin:    Jista' l-Ministru jwieġeb mistoqsija parlamentari numru 5761 dwar delegazzjonijiet mill-Ministeru tiegħu?

 ONOR.  JOE BORG:  L-informazzjoni mitluba mill-Onorevoli Interpellant tpoġġiet fuq il-Mejda tal-Kamra aktar kmieni f'din is-seduta.

KUNSILLI LOKALI - ELEZZJONIJIET

8012.  L-ONOR.  JOE CILIA staqsa lill-Ministru tal-Ġustizzja u Gvern Lokali:    Jista' l-Ministru jwieġeb mistoqsija parlamentari numru 5696 li kienet saret lill-Prim Ministru u ċioe' kemm kienet iċ-ċifra globali li tinkorpora l-ispejjeż kollha, li ntnefqet biex setgħu jinżammu l-elezzjonijiet tal-kunsilli lokali li saru nhar is-Sibt 13 ta' Marzu, 1999?

  ONOR.  AUSTIN GATT: Ninsab infurmat li ntefqet is-somma ta` Lm 215,000 biex isiru l-elezzjonijiet tal-Kunsilli Lokali nhar is-Sibt 13 ta`Marzu 1999.

DAR IL-MEDITERRAN GĦAL KONFERENZI  

8013.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jgħid x'sar mill-ftehim proġettat ma' l-Accord li jieħdu f'idejhom Dar il-Mediterran għal Konferenzi li kien rieda Gvern Laburista biex din tieqaf finanzjarjament fuq saqajha?  Kemm hemm ħaddiema bħalissa mal-MCC?  X'inhuma l-pjanijiet dwar dawn il-ħaddiema?  Kemm kien hemm telf/profitt mill-MCC sena b'sena mill-1994 sa l-1998, it-tnejn inklużi?

  ONOR.  LOUIS GALEA: F'dan l-istadju m'għandi xejn x'inżid mat-tweġiba mogħtija għall-mistoqsija numru 5820 ta' l-istess Onor. Membru.

ENEMALTA - ARLOĠĠI TAD-DAWL

8014.  L-ONOR.  JOE CILIA staqsa lill-Ministru għas-Servizzi Ekonomiċi:    Jikkonferma l-Ministru li l-Korporazzjoni Enemalta għandha l-ħsieb tibdel l-arloġġi tad-dawl u jiġu nstallati oħrajn li jaħdmu b'cards apposta?  Jekk fl-affermattiv, meta hu maħsub li jsir dan?

  ONOR.  JOSEF BONNICI: Fil-preżent il-Korporazzjoni Enemalta ma għandhiex ħsieb li jiġu installati meters tad-dawl li jaħdmu bil-cards.  Dan ma jfissirx li fil-futur il-Korporazzjoni ma tikkunsidrax li tintroduċi din is-sistema.

SAĦĦA - KAMPANJA KONTRA T-TIPJIP

8015.  L-ONOR.  JOE CILIA staqsa lill-Ministru tas-Saħħa:    Jista' l-Ministru jżid il-kampanja kontra t-tipjip speċjalment fil-kliniċi u fl-isptarijiet u fl-istess ħin jagħmel aktar sorveljanza f'postijiet fejn mhux suppost li jsir tipjip?

  ONOR.  LOUIS DEGUARA: Meta jidħlu lmenti mill-pubbliku rigward it-tipjip li jkun qiegħed isir b'abbuż f'postijiet fejn dan mhux permess bħal sptarijiet u Ċentri tas-Saħħa, id-Dipartiemnt tal-Promozzjoni tas-Saħħa mill-ewwel jieħu azzjoni biex l-uffiċjali nkarigati mit-tmexxija tal-postijiet imsemmija jiġu nfurmati.

Barra minn hekk id-Dipartiment għall-Promozzjoni tas-Saħħa jieħu ħsieb jibgħat materjal kontra t-tipjip bħal posters u anke booklets biex jitqassmu b'xejn għall-pubbliki li jiffrekwentaw dawn il-postijiet.

Fejn hu possibbli li jintwera wkoll videos b'tema favur is-saħħa fil-waiting rooms.

Nixtieq ngħid lill-Onor. Membru li diversi inizjattivi jittieħdu minn żmien għal żmien biex tiġi ntensifikata l-kampanja kontra t-tipjip fil-postijiet kollha mhux fil-kliniċi u l-isptarijiet biss.  Propju dan l-aħħar fil-World No Tobacco Day nedejna b'kollaborazzjoni mal-Ministeru tat-Trasport, inizjattiva oħra fejn qed jiġu stampati miljun 'slogan' kontra t-tipjip fuq wara tal-biljetti tat-trasport Pubbliku.

MIA - CHAIRMAN/CHIEF EXECUTIVE
8028.  L-ONOR.  CARMELO ABELA staqsa lill-Ministru għas-Servizzi Ekonomiċi:    Jista' l-Ministru jgħid jekk iċ-chairman u ċ-chief executive tal-MIA humiex l-istess persuna?  Min hi jew huma dawn il-persuni?

  ONOR.  JOSEF BONNICI: L-MIA ma għandhiex Chief Executive, kif diġa' spjegajt fil-passat meta weġibt mistoqsijiet dwar dan is-suġġett.  Sakemm jinħatar Chief Executive,iċ-Chairman qed jaqdi ukoll id-doveri ta' Chief Executive.

REĠISTRU PUBBLIKU - RIĊERKI TESTAMENTARJI

8050.  L-ONOR.  CARMELO MIFSUD BONNICI staqsa lill-Ministru ta' l-Intern:    Jista' l-Ministru jinforma lill-Kamra kemm saru talbiet għar-riċerki testamentarji mir-Reġistru Pubbliku mill-1 ta' Jannar, 1996 sa l-aħħar ta' Mejju 1999 sena b'sena u x'kien id-dħul tal-gvern mill-istess talbiet għar-riċerki?

  ONOR.  TONIO BORG: Ninsab infurmat li t-tagħrif mitlub mill-Onor. Interpellant dwar riċerki testamentarji mir-Reġistru Pubbliku, sena b'sena, bejn Jannar 1996 u l-31 ta' Mejju, 1999, hu kif ġej : -

                 Malta                        Għawdex

                 -----                        -------

Sena     Numru ta'    Dħul            Numru ta'      Dħul

         riċerki                      riċerki

1996     3,239      Lm4,858.0         16             Lm24

1997     3,439      Lm5,158.50        17             Lm25.50

1998     3,289      Lm8,222.50         5             Lm12.50

1999 *   1,652      Lm4,130.50        xejn           xejn
* Sal-31 ta Mejju

PENSJONIJIET  

8057.  L-ONOR.  CHRIS AGIUS staqsa lill-Ministru tal-Finanzi:     Jista' l-Ministru jgħid x'persentaġġ tal-GDP tħallas f'pensjonijiet mis-sena 1980 sal-lum?

  ONOR.  JOHN DALLI: Ngħarraf lill-Onorevoli Interpellant li t-tagħrif mitlub għas-snin rispettivi kien tqiegħed fuq il-Mejda tal-Kamra permezz tal-Financial Report li joħroġ kull sena.

Dwar kemm kien il-G.D.P. għal kull sena, l-Uffiċċju Ċentrali ta` l-Istatistika iqassam lill-Kamra tar-Rappreżentanti n-National Accounts of the Maltese Islands u News Releases oħra.

Għaldaqstant, minn dan it-tagħrif l-Onorevoli Membru jista` jkollu l-persentaġġi mitluba li d-Dipartiment tat-Teżor ma jżommx.

DISTRETT NRU. 2 - XOGĦLIJIET

8058.  L-ONOR.  CHRIS AGIUS staqsa lill-Ministru għall-Ambjent:    Jista' l-Ministru jgħid x'xogħlijiet saru fil-lokalitajiet tat-2 Distrett Elettorli, minn ħaddiema li jaqgħu taħt il-Ministeru ta' l-Ambjent, u li ma tħallsux mill-kunsilli lokali?

  ONOR.  FRANCIS ZAMMIT DIMECH: Jien infurmat li x-xogħlijiet li saru fit-Tieni Distrett Elettorali mill-ħaddiema li jaqgħu taħt il-Ministeru għall-Ambjent u li ma tħallsux mill-Kunsilli Lokali huma dawn:

RESTORATION UNIT

----------------

 - Restawr minn ġewwa fil-Kappella ta' San Ġużepp (Bormla)

 - Kontinwazzjoni ta' xogħol b'restawr fuq is-swar ta' Santa Liena (Bormla)

 - Xogħol ta' tindif fuq swar Bormla u Isla

 - Xogħol ta' restawr fil-Palazz ta' l-Inkwiżitur (Birgu)

 - Xogħol ta' restawr fuq is-sur ta' Santa Margerita

 - Xogħol ta' tikħil fuq is-Sur ta' San Mikiel l-Isla

 - tindif u tikħil ta' rampa fi Triq Polverista viċin St Helen's Gate

DIPARTIMENT TAD-DRENAĠĠ

-----------------------

Xogħlijiet ta' estensjoni ta' drenaġġ li saru f'dan id-Distrett Elettorali jinkludu:

- Triq ix-Xatt, Kalkara (45m)

 - Carmel Street, Fgura (90m)

 - Triq il-Gardjola, Fgura (80m)

 - Triq id-Dukkar, Żabbar

Dawn ix-xogħlijiet saru din is-sena minn kuntratturi privati.

STORM WATER SYSTEMS UNIT

------------------------

 - Twaħħil ta' Hand Railing Marsascala Road, Żabbar

- Bdil ta' gratings ta' l-ilma tax-xita Marsascala Road, Żabbar

 - Bdil ta' gratings ta' l-ilma tax-xita f'Gavino Square, Cospicua

COTTONERA REHABILITATION PROJECT

--------------------------------

 - Titjib fil-Bajja ta' Rinella, Kalkara

 - Proġett ta' Pjazza Santa Margerita, Bormla

 - Restawr fis-swar Santa Margerita u Santa Elena, Bormla

 - Tindif fil-Foss tal-Birgu

- Tibjid ta' ħajt ħdejn it-tunnel ta' Għajn Dwieli Bormla

- Irranġar madwar Żabbar Gate, Birgu

XOGĦLIJIET OĦRA

---------------

 - Embellishment fil-Kalkara quddiem ir-Rinella Film Facilities

- Xogħol ta' kostruzzjoni ta' ħajt fil-Kalkara fit-triq li tagħti        għar-Rinella Park

 - Patching fil-Kalkara - Triq Santa Liberata

- Tindif tal-Moll il-Birgu (Boat Show)

 - Tindif madwar id-Distrett kollu

- Embellishment fi Pjazza Santa Margerita, Bormla

 - Embellishment f'Rinella Bay, Kalkara.

PULIZIJA - INĊIDENTI TAT-TRAFFIKU

8059.  L-ONOR.  CHRIS AGIUS staqsa lill-Ministru ta' l-Intern:    Jista' l-Ministru jgħid kemm saru traffic accidents li ħallew imwiet, sena b'sena mill-1980 sal-lum?  Minn fejn kienet kull persuna li tilfet ħajjitha u x'eta' kellha?  Jista' l-Ministru jgħid ukoll, f'kull każ, jekk minħabba dawn l-imwiet tressaqx xi ħadd il-qorti mixli bi qtil?

  ONOR.  TONIO BORG: Ninsab infurmat li t-tagħrif mitlub huwa kif jidher fuq it-Tabella li qed poġġejt fuq il-Mejda tal-Kamra aktar kmieni f'din is-seduta.  Infurmat ukoll li statisika tmur lura biss sa l-1990 filwaqt li ma tinżammx statistika dwar l-aħħar parti tal-Mistoqsija.

STABBILIMENTI - BEJGĦ TA' ALKOĦOL

8060.  L-ONOR.  CHRIS AGIUS staqsa lill-Ministru tal-Ġustizzja u Gvern Lokali:    Jista' l-Ministru jgħid kemm tressqu sidien ta' ħwienet il-qorti, mill-1980 sal-lum, mixlija li biegħu xorb alkoħoliku lil persuni taħt l-eta'?  Jista' jgħid ukoll minn fejn kienet kull persuna mressqa l-qorti, kif ukoll x'multi ngħataw?

  ONOR.  AUSTIN GATT: Kawzi ta` din in-natura jinstemghu bi procedura sommarja u ma tinżammx statistika taghhom.  Barra minn hekk il-Prosekuzzjoni f`dawn il-kazi hija l-Pulizija u l-att ta` l-akkuża isir ukoll minnhom. Ghaldaqstant qed jigi ssuġġerit li tali nformazzjoni tintalab lill-Pulizija.

BIR TAL-MADONNA TAŻ-ŻEJT - TĦAFFIR GĦAŻ-ŻEJT

8061.  L-ONOR.  CHRIS AGIUS staqsa lill-Prim Ministru:    Jista' l-Prim Ministru jgħid fiex wasal it-tħaffir għaż-żejt fil-bir ta' Kerċem?  Kemm jonqos xogħol sakemm ikun magħruf ir-riżultat aħħari?  Xi pjanijiet għandu l-gvern għal futur fejn jidħol tħaffir għaż-żejt?

  ONOR.  EDDIE FENECH ADAMI: Ninsab infurmat li x-xogħol fil-bir f'Kercem għadu ma ntemmx u għaldaqstant għad m'hemmx riżultati ġodda.  Ix-xogħol li jonqos isir jiddependi ħafna fuq l-esiġenzi tekniċi.

Rigward il-pjanijiet fil-qasam tat-tiftix għaż-żejt dawn huma ndikati fl-aħħar publikazzjoni ta' l-Estimi tal-Gvern.

SAĦĦA - SIRINGI

8062.  L-ONOR.  CHRIS AGIUS staqsa lill-Ministru tas-Saħħa:    Jista' l-Ministru jgħid kemm tqassmu siringi b'xejn, xahar b'xahar, f'dawn l-aħħar ħames snin minn kull health centre separatament?

  ONOR.  LOUIS DEGUARA: In-numru ta`siringi li tqassmu b'xejn minn kull Ċentru tas-Saħħa u Spiżeriji fiċ-Ċentru tas-Saħħa mill-1996 sa April 1999 huwa skond il-listi li qed jitpoġġew fuq il-Mejda tal-Kamra.  Records għall-1995 ma jeżistux.  L-iskema ta`tqassim ta` siringi b'xejn lid-dijabetiċi bdiet fl-1996.

Siringi b'xejn jitqassmu f'żewġ kategoriji:  a) lid-dijabetiċi mill-ispiżeriji taċ-Ċentri tas-Saħħa  b) lil dawk li jsofru mill-vizzju tad-droga, li jitqassam miċ-Ċentru tas-Saħħa minħabba illi r-records ta` dawn iż-żewġ kategoriji sal-1998 inżammu f'format differenti; ma hux possibli li tingħata figura globali u għalhekk qed jiġu separati.  Filwaqt li ta' l-aħħar jinżammu records xahar b'xahar f'kull Ċentru tas-Saħħa, it-tqassim ta` siringi lill-pazjenti li jsofru mid-dijabete huwa kkontrollat bir-riċetta tat-tabib u l-informazzjoni li tinżamm hija tan-numru ta` siringi li jitqassmu mill-Medical Stores għal kull spiżerija is-sena, u mhux xahar b'xahar.  Għalhekk għal dawn jista` jiġi kkalkolat biss konsum average fix-xahar.

SAĦĦA - KURA MEDIKA

8068.  L-ONOR.  NOEL FARRUGIA staqsa lill-Ministru tas-Saħħa:    Jista' l-Ministru jgħid kemm kien in-numru ta' persuni li kellhom jassistu għal kura medika barra minn Malta?  F'liema pajjiżi marru?  Kemm minnhom kienu nisa, irġel u tfal?

  ONOR.  LOUIS DEGUARA: Jista` l-Onorevoli Interpellant jindika għal liema perjodu jrid l-informazzjoni.

DIPARTIMENT TA' L-AGRIKOLTURA - LAQGĦAT MAL-KUNSILLI LOKALI

8069.  L-ONOR.  NOEL FARRUGIA staqsa lill-Ministru għall-Agrikoltura u Sajd:    Jista' l-Ministru jgħid kemm kien in-numru ta' kunsilli lokali li talbu li jiltaqgħu mal-Ministru u/jew ma' l-uffiċjali tad-Dipartiment mill-5 ta' Settembru 'il hawn?  Kemm saru diġa' minn dawn il-laqgħat u x'talbu l-kunsilli lokali mid-Dipartiment ta' l-Agrikoltura?

  ONOR.  NINU ZAMMIT: Talbu formalment li jiltaqgħu miegħi, ħdax 'il Kunsill Lokali mill-5 ta' Settembru l' hawn.  Minn dawn iltqajt ma għaxra u għandi niltaqa mal-11-il wieħed fil-ġranet li ġejjin.  Il-laqgħat kienu jittrattaw materiji ta' interess għall-lokalitajiet tagħhom li jikonċernaw il-Ministeru tiegħi.

  Pero ninforma lill-Onor. Interpellant illi jkun hemm diversi kuntatti u talbiet minn ġurnata għal oħra li jsiru direttament ma uffiċjali konċernati fil-Ministeru tiegħi.

RABAT - GĦALQA TA' KOLA

8070.  L-ONOR.  NOEL FARRUGIA staqsa lill-Ministru tal-Ġustizzja u Gvern Lokali:    B'riferenza għall-mistoqsijiet tiegħi preċedenti dwar is-sitwazzjoni ta' l-għalqa ta' Kola fir-Rabat, Malta sabiex jintervjeni ħalli l-Kunsill Lokali tar-Rabat jew il-Gvern Ċentrali jagħti kisja tarmak f'din il-parti tar-Rabat, Malta, peress li r-residenti u l-eluf kbar ta' turisti li jaslu f'din il-parti ħalli jibdew iż-żjara tagħhom fl-Imdina, lil Villa Rumana, eċċ kollha jilmentaw dwar l-istat degradanti ta' din l-area, jista' l-Ministru jawtorizza x-xogħlijiet għall-benefiċċju tar-residenti?

  ONOR.  AUSTIN GATT: Ninforma lill-Onor. Interpellant li dan il-Ministeru mhux kompetenti li jaghti l-awtorizazzjoni msemmija minnu.

PJAZZA GAVINU GULIJA - DOCK NO. 1
8123.  L-ONOR.  CARMELO MIFSUD BONNICI staqsa lill-Ministru għas-Servizzi Ekonomiċi:    Jista' l-Ministru jassigura ruħu l-hekk imsejjaħ south gate ġewwa Dock No. 1 fi Pjazza Gavinu Gulija tinżamm miftuħa speċjalment waqt li tkun qed tagħmel ix-xita u dan għax jekk tibqa' magħluqa kif inhija bl-inqas xita jegħrqu d-djar tat-Triq Bormla Wharf, Bormla?

  ONOR.  JOSEF BONNICI: Tweġiba tingħata f'xi seduta oħra.

MDC - FOREIGN INVESTMENT
8148.  L-ONOR.  LEO BRINCAT staqsa lill-Ministru għas-Servizzi Ekonomiċi:    Jista' l-Ministru jwieġeb il-mistoqsija parlamentari numru 7761?

  ONOR.  JOSEF BONNICI: Is-suġġeriment magħmul ġie mgħoddi lill-MDC għall-kunsiderazzjoni tagħha.


